วันพฤหัสบดีที่ 7 มกราคม พ.ศ. 2553 08:11 <br><br>สัญญาทองคำตลาดนิวยอร์กปิดพุ่งขึ้นแตะระดับสูงสุดในรอบเกือบ 3 สัปดาห์ หลังเงินดอลล่าร์อ่อน<br><br>สัญญาทองคำตลาด COMEX (Commodity Exchange) ส่งมอบเดือนก.พ.ปิดที่ 1,136.50 ดอลลาร์/ออนซ์ พุ่งขึ้น 17.80 ดอลลาร์ หลังจากเคลื่อนตัวในช่วง 1,116.80-1,141 ดอลลาร์<br><br>ขณะที่สัญญาโลหะเงินส่งมอบเดือนมี.ค.ปิดที่ 18.175 ดอลลาร์/ออนซ์ เพิ่มขึ้น 37.50 เซนต์<br><br>ส่วนสัญญาพลาตินัมส่งมอบเดือนเม.ย.ปิดที่ 1,558.40 ดอลลาร์/ออนซ์ เพิ่มขึ้น 20.60 ดอลลาร์ และสัญญาพัลลาเดียมส่งมอบเดือนมี.ค.ปิดที่ 427.20 ดอลลาร์/ออนซ์ เพิ่มขึ้น 5.25 ดอลลาร์<br><br>นักวิเคราะห์จากบริษัท ลาซาล ฟิวเจอร์ส กรุ๊ป ในเมืองชิคาโก กล่าวว่า สัญญาทองคำทะยานขึ้นอย่างต่อเนื่อง หลังจากสกุลเงินดอลลาร์สหรัฐร่วงลงเมื่อเทียบกับสกุลเงินหลักๆ ซึ่งเป็นผลมาจากกระแสคาดการณ์ที่ว่าเฟดจะคงอัตราดอกเบี้ยที่ระดับต่ำสุดเป็นประวัติการณ์ต่อไปอีกระยะหนึ่ง หลังจากมีสัญญาณบ่งชี้ว่าอัตราการฟื้นตัวทางเศรษฐกิจยังคงชะลอตัว<br><br>ADP Employer Services เปิดเผยว่า ภาคเอกชนของสหรัฐลดการจ้างงานลง 84,000 ตำแหน่งในเดือนธ.ค. มากกว่าที่นักเศรษฐศาสตร์คาดไว้ที่ 73,000 ตำแหน่ง อย่างไรก็ตาม ตัวเลขดังกล่าวน้อยกว่าในเดือนพ.ย.ที่บ่งชี้ว่าภาคเอกชนลดการจ้างงานลงจำนวนมากถึง 145,000 ตำแหน่ง<br><br>