ตลาดหุ้นในเอเชียส่วนใหญ่ปรับตัวขึ้นถ้วนหน้าเช้านี้ โดยมีหุ้นกลุ่มน้ำมันและบริษัทเทคโนโลยีเป็นแกนนำ ขณะที่นักลงทุนบางส่วนเชื่อว่า การอ่อนตัวลงของดัชนี MSCI Asia Pacific Index ที่ระดับต่ำสุดในรอบ 2 สัปดาห์นั้นได้สิ้นสุดลงแล้ว  ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (28 ก.ย.) เพราะได้รับแรงหนุนจากข่าวควบรวมกิจการของบริษัทหลายแห่ง รวมถึงบริษัท แอ๊บบอต ลาบอราทอรีส์ บริษัท ซีร็อกซ์ คอร์ป และบริษัท จอห์นสันแอนด์จอห์นสัน <br>         ดัชนีนิกเกอิตลาดหุ้นญี่ปุ่นเปิดวันนี้ที่ 10,089.11 จุด เพิ่มขึ้น 79.59 จุด ขณะที่ดัชนีฮั่งเส็งตลาดหุ้นฮ่องกงเปิดวันนี้ที่ 20,889.81 จุด บวก 301.40 จุด ส่วนดัชนีเวทเต็ดตลาดหุ้นไต้หวันเปิดวันนี้ที่ 7,385.84 บวก 101.23 จุด สำหรับดัชนีเซี่ยงไฮ้คอมโพสิตตลาดหุ้นจีนบวก 0.24 จุด เปิดที่ 2,763.76 จุด ดัชนี S&amp;P/ASX 200 ตลาดหุ้นออสเตรเลียเปิดวันนี้ที่ 4,696.80 จุด เพิ่มขึ้น 19.40 จุด และดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,661.57 บวก 32.32 จุด <br>         บลูมเบิร์กรายงานว่า ดัชนี MSCI Asia Pacific Index บวก 0.4% แตะ 116.42 จุด เมื่อเวลา 10.27 น.ตามเวลาท้องถิ่นในกรุงโตเกียว <br>         หุ้นบีเอชพี บิลลิตัน พุ่ง 2% หลังจากที่ราคาน้ำมันดิบปรับตัวขึ้น ส่วนหุ้นไต้หวัน เซมิคอนดัคเตอร์ แมนูแฟคเจอริ่ง ทะยาน 3.1% หลังจากที่เจ้าหน้าที่รัฐบาลไต้หวันเปิดเผยว่า ไต้หวันอาจจะอนุญาตให้นักลงทุนจีนเข้าซื้อหุ้นในอุตสาหกรรมชิปและจอคอมพิวเตอร์ ส่วนหุ้นโนมูระ โฮลดิ้งส์ ซึ่งประกาศการขายหุ้นครั้งใหญ่ไปเมื่อสัปดาห์ที่แล้ว พุ่ง 3% <br>         สัญญาน้ำมันดิบตลาดนิวยอร์กปิดพุ่งขึ้นเมื่อคืนนี้ (28 ก.ย.) เนื่องจากนักลงทุนแห่เข้าซื้อสัญญาน้ำมันดิบหลังจากมีรายงานว่าอิหร่านได้ยิงทดสอบขีปนาวุธ &quot;ชาฮับ 3&quot; ในช่วงเวลาเดียวกับที่สหรัฐและองค์การสหประชาชาติ (ยูเอ็น) ขู่ว่าจะคว่ำบาตรอิหร่านอันเนื่องมาจากการพัฒนาโครงการนิวเคลียร์ นอกจากนี้ สัญญาน้ำมันดิบยังได้รับแรงหนุนจากการพุ่งขึ้นของตลาดหุ้นนิวยอร์ก ขานรับข่าวควบรวมกิจการในภาคเอกชน <br>         ฟูมิยูกิ นาคานิชิ นักวิเคราะห์ของเอสเอ็มบีซี เฟรนด์ ซิเคียวริตีส์ กล่าวว่า ภาวะอ่อนตัวลงในตลาดได้สิ้นสุดลงแล้ว ดัชนี MSCI ยังคงปรับตัวขึ้นถึง 65% จากระดับต่ำสุดในรอบ 5 ปีเมื่อวันที่ 9 มี.ค.ที่ผ่านมา <br><br><br><br>