ธนารักษ์ ได้ชื่อว่าเป็นกรม &quot;แลนด์ลอร์ด&quot; ของประเทศ เป็นหน่วยงานของรัฐที่ถือกรรมสิทธิ์ที่ดินรัฐอยู่ในมือ ภายใต้รัฐบาลเฉพาะกิจ แผนการพัฒนา ที่ดินของรัฐจะเป็นอย่างไร &quot;วิสุทธิ์ ศรีสุพรรณ&quot; อธิบดีกรมธนารักษ์ ให้สัมภาษณ์ถึงแนวคิดและนโยบายทิศทางการดำเนินการไว้อย่างน่าสนใจ<br><br>- ที่ดินหมอชิตเก่ามีนโยบายอย่างไร<br><br>รมช.คลัง (สมหมาย ภาษี) เพิ่งจะมอบหมายให้ทำเรื่องเสนอขึ้นไปใหม่ โครงการนี้เราพร้อมมานานแล้ว ถือเป็นโครงการเมกะโปรเจ็กต์ของกรม ตอนนี้กำลังดูตัวเลขนิดหน่อย เรื่องค่าก่อสร้าง อาจจะเพิ่มขึ้นตามสภาวะ ปัจจุบัน แต่มูลค่าโครงการไม่เปลี่ยนแปลง ประมาณ 20,000 ล้านบาท เวลาผ่านไป 10 กว่าปี ดอกเบี้ยยังฟรีซอยู่ที่ 7% ด้านแนวคิดการลงทุน ถ้า ครม.เห็นชอบก็ดำเนินการได้เลย ตามขั้นตอนของ พ.ร.บ.ร่วมทุนระหว่างรัฐและเอกชน ปี 2535 เนื่องจากโครงการนี้ มูลค่าเกิน 1,000 ล้านบาท<br><br>จะมีการตั้งคณะการมการขึ้นมาชุดหนึ่งตามกฎหมาย เพื่อมาพิจารณาแนวทางการลงทุนว่าจะเป็นรูปแบบไหน โดยเจรจาผู้ลงทุนรายเดิมคือ บริษัท ซันเอสเตท เพราะมีข้อผูกพันกันอยู่พอสมควร ยังมีเดโป้บีทีเอสและอีกหลายปาร์ตี้ ทั้ง กทม. บีทีเอส ซันเอสเตท แต่ถ้าเจรจาแล้ว ผลตอบแทนไม่เป็นที่พอใจ ไม่ได้เงื่อนไขที่เหมาะสม เดินหน้าโครงการไม่ได้ ก็เปิดประมูลหารายใหม่ได้ และให้รายใหม่รับภาระค่าใช้จ่ายที่พัวพันอยู่ทั้งหมดไป ขึ้นอยู่กับการพิจารณาของคณะกรรมการจะตัดสินใจยังไง<br><br>ผมมั่นใจว่าโครงการนี้ถึงแม้จะผ่านมาหลายปีก็น่าจะเดินต่อไปได้ เพราะศักยภาพของพื้นที่มีอยู่สูง ทำเลบริเวณนี้จะมีการเชื่อมโยงกับ ลอจิสติก ทั้งระบบขนส่งมวลชนและขนส่งต่างๆ ประชาชนจะได้ประโยชน์เยอะมาก ถึงแม้ว่า บ.ข.ส. จะไม่กลับมาแล้ว ก็สามารถนำไปพัฒนาอย่างอื่นได้ ให้มีรายได้เข้ามา อย่างเช่น ที่จอดรถที่เกี่ยวข้องกับระบบลอจิสติก เราทำให้เป็นระบบจะเป็นประโยชน์อย่างมาก <br><br>- รูปแบบการพัฒนา<br><br>ทุกอย่างยังเหมือนเดิม ไม่มีอะไรเปลี่ยนแปลง พิมพ์เขียวจะมีทั้งโรงแรม คอมเพล็กซ์ สถานที่ราชการ แต่ขึ้นอยู่กับผู้ลงทุน อาจจะมีการยืดหยุ่นได้บ้าง ให้สอดคล้องกับสิ่งแวดล้อมของพื้นที่ที่เปลี่ยนแปลงไป <br><br>- ผังเมืองบังคับเป็นพื้นที่สีน้ำเงิน<br><br>ใช่ ผมจะขอเปลี่ยนแปลงการใช้ประโยชน์ที่ดินใหม่ จากเดิมเป็นสีน้ำเงินหมายความว่าเป็นสถานที่ราชการ พัฒนาอะไรไม่ได้ จะขอเปลี่ยนเป็นพื้นที่สีแดง หรือพื้นที่พาณิชยกรรม เพื่อให้สามารถนำมาพัฒนาได้มากขึ้น คงไม่มีปัญหาอะไร <br><br>- ที่ดินศูนย์ประชุมสิริกิติ์<br><br>ที่ดินตรงนี้เนื่องจากมีข้อจำกัดเรื่อง ความสูง 23 เมตร ตามข้อบัญญัติของกรุงเทพมหานคร ตอนนี้จึงไม่สามารถทำอะไรได้ แต่ปัจจุบันราคาที่ดินมูลค่าสูงขึ้น เป็น 10,000 ล้านบาท น่าจะทำอะไรให้เกิดประโยชน์กับสาธารณะ เพื่อเปิดพื้นที่ให้ เป็นปอด เพราะที่ดินแปลงใหญ่หลาย ร้อยไร่<br><br>ตอนนี้มีทำมาสเตอร์แพลนขึ้นมาใหม่ ปรับรูปแบบการพัฒนาใหม่ เพราะคงจะทำโครงการใหญ่ๆ ไม่ได้แล้ว ฉะนั้น จะทำเป็นสวนสาธารณะเพิ่ม ปรับปรุงและขยายต่อเชื่อมกับศูนย์การประชุมแห่งชาติสิริกิติ์ให้ดีขึ้นเพื่อให้สู้กับประเทศสิงคโปร์ได้ ได้ ประสานไปยังกระทรวงการท่องเที่ยวฯเขาก็สนับสนุนเต็มที่เพราะได้<br><br>นักท่องเที่ยวเพิ่ม สิ่งที่เราปรับใหม่ ภายในจะมี แกลอรี่ พิพิธภัณฑ์ เธียเตอร์ ที่จอดรถใต้ดิน ดีกว่าจะปล่อยให้เป็นป่า<br><br>ประเด็นคือได้ทำสัญญากับกลุ่มบริษัท เอ็น.ซี.ซี.แมเนจเม้นท์ เป็นผู้บริหารศูนย์ประชุม สิริกิติ์ ตอนนี้ยังไม่หมดสัญญา เมื่อติดปัญหาเรื่องความสูง ทำให้การนับสัญญาทำไม่ได้ เดิมบริษัทเสนอแผนจะขยายมาทำโรงแรมระดับห้าดาว เราบอกให้เขาเปลี่ยนแผนการพัฒนาใหม่ อยากให้เป็นการพัฒนาลักษณะเชิงสังคมมากกว่า <br><br>- จะใช้เวลานาน ?<br><br>คงไม่นาน คงไม่ช้าเหมือนกับโครงการที่ดินหมอชิต ตอนนี้ผมขายไอเดียมาสเตอร์แพลนไปมากแล้วนะ ผมกำลังคิดอยู่ว่ารูปแบบนี้ ไม่รู้จะ make money ได้แค่ไหน แต่พิจารณาดูแล้ว โรงแรมน่าจะทำเงินได้มาก ถึงยังไงก็ตาม วิธีคิดคือทำเงินได้มากกว่าไม่ทำเงินก็ถือว่าโอเคแล้ว <br><br>- แผนพัฒนาที่ดินแปลงอื่นๆ<br><br>ที่ดินที่เรามีอยู่เยอะมาก จะพัฒนาเป็นหลายเซ็กเตอร์ ทั้งทำประโยชน์ให้กับราชการและเป็นรายได้เข้ามา ผมกำลังมีแนวคิดและหาแนวร่วมเกี่ยวกับธุรกิจพลังงาน โดยนำที่ดินที่เรามีอยู่ โดยเฉพาะแปลงใหญ่บนเกาะที่ไม่ได้ใช้ประโยชน์ นำพื้นที่มาปลูกต้นไม้โตเร็ว นอกจากจะทำให้คนมีงานทำแล้ว ยังได้เรื่องของพลังงาน win-win กันทั้งคู่ เพราะจะได้พลังงานทดแทนเป็นวัตถุดิบมาทำน้ำมันแก๊สโซฮอล์ได้ ซึ่งผมต้องหาแนวร่วม เช่น กระทรวงพลังงาน คมนาคม ท่องเที่ยว เป็นต้น เพื่อให้มีเจ้าภาพมาช่วยกันทำ ผมอาจจะเริ่มในระยะแรก<br><br>วิธีการเราจะไม่บังคับกับผู้ที่ถือครองที่ดินเราอยู่ แต่จะใช้แรงจูงใจ โดยให้เขามีส่วนร่วมด้วย จะทำเป็น housing ก็ได้เพราะเรามีโมเดล &quot;บ้านธนารักษ์&quot; อยู่แล้ว ข้อดีวิธีนี้จะช่วยเรื่องการแก้ไขปัญหาการบุกรุกเป็นผลพลอยได้ เพราะที่ดินของกรมธนารักษ์ทั่วประเทศมีเยอะมากที่ถูกบุกรุก เวลาเราจะพัฒนาโครงการแต่ละครั้งต้องจ่ายค่าชดเชยให้<br><br>- มีที่ดินแนวรถไฟฟ้า ?<br><br>ก็มีอยู่พอสมควรนะ แต่บอกไม่ได้ว่าที่ไหนบ้าง เพราะบอกไปเดี๋ยวจะหาว่ากรมธนารักษ์ไปยึดที่ดินคืนเป็นข่าวใหญ่โตอีก ซึ่งผมเข็ดเลย...<br><br>ผมได้สั่งการให้เจ้าหน้าที่สำรวจอยู่ว่ามีตรงไหนบ้าง และแปลงไหนที่จะนำมาใช้ประโยชน์ได้บ้าง แต่ต้องดูก่อนว่ารถไฟฟ้าสายไหนจะเกิดก่อน เพราะการพัฒนาที่ดินธนารักษ์แต่ละแปลงนั้น นโยบายคือจะทำอะไรที่สอดคล้องกัน เช่น พาร์คแอนด์ไรด์ เพราะจะเซฟได้ทุกอย่าง ค่าน้ำมัน พลังงาน อุบัติเหตุ ความสึกหรอ <br><br>พอมีชุมชนเล็กๆ เกิดขึ้นตามแนวรถไฟฟ้า กรมมีแผนจะสร้างบ้านธนารักษ์ตามแนวรถไฟฟ้า ดูให้สอดคล้องกับศักยภาพของที่ดิน แต่เราคงไม่ได้บังคับเอาจากผู้ที่ครอบครองอยู่ ต้องมีการชดเชยให้เป็นธรรมและมีแรงจูงใจ 