สัญญาทองคำตลาดนิวยอร์กปิดพุ่งขึ้นเมื่อคืนนี้ (15 ก.ย.) โดยสัญญายังคงเคลื่อนไหวที่เหนือระดับ 1,000 ดอลลาร์เพราะได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ รวมทั้งยอดค้าปลีกและดัชนีภาคการผลิตที่แข็งแกร่งเกินคาด บลูมเบิร์กรายงานว่า สัญญาทองคำตลาด COMEX ส่งมอบเดือนธ.ค.ปิดที่ 1,006.30 ดอลลาร์/ออนซ์ เพิ่มขึ้น 5.20 ดอลลาร์ หลังจากเคลื่อนตัวในช่วง 1,011.50-993.00 ดอลลาร์ <br>         ขณะที่สัญญาโลหะเงินส่งมอบเดือนธ.ค.ปิดที่ 17.00 ดอลลาร์/ออนซ์ เพิ่มขึ้น 37.70 เซนต์ และสัญญาโลหะทองแดงส่งมอบเดือนธ.ค.เพิ่มขึ้น 4.05 เซนต์ ปิดที่ 2.8450 ดอลลาร์/ปอนด์ <br>         ส่วนสัญญาพลาตินัมส่งมอบเดือนต.ค.ปิดที่ 1,320.30 ดอลลาร์/ออนซ์ เพิ่มขึ้น 60.00 เซนต์ และสัญญาพัลลาเดียมส่งมอบเดือนธ.ค.ปิดที่ 296.25 ดอลลาร์/ออนซ์ เพิ่มขึ้น 50.00 เซนต์ <br>         เจมส์ สตีล นักวิเคราะห์จาก HSBC ในนิวยอร์ก กล่าวว่าสัญญาทองคำได้รับแรงหนุนจากยอดค้าปลีกโดยรวมของสหรัฐที่พุ่งขึ้น 2.7% ในเดือนส.ค. ซึ่งเป็นการเพิ่มขึ้นรายเดือนครั้งใหญ่ที่สุดนับตั้งแต่เดือนม.ค.2550 และดัชนีภาคการผลิต  (Empire State Index) เพิ่มขึ้นสู่ระดับสูงสุดในรอบเกือบ 2 ปีที่ 18.88 จุดในเดือนก.ย. จากระดับ 12.08 ในเดือนส.ค. <br>         นอกจากนี้ ดัชนีราคาผู้ผลิต (PPI) ทั่วไปของสหรัฐพุ่งขึ้นเกินคาด 1.7% ในเดือนส.ค. และดัชนี PPI พื้นฐานที่ไม่รวมราคาอาหารและพลังงานเพิ่มขึ้น 0.2% ในเดือนส.ค.   <br>         รายงานระบุว่า ณ วันที่ 14 ก.ย.2552 กองทุน SPDR Gold Trust ซึ่งเป็นกองทุน ETF ทองคำรายใหญ่ที่สุดในโลก ได้ถือครองทองคำที่ระดับ 1,078.851 ตัน เพิ่มขึ้น 1.221 ตัน ซึ่งเป็นการเพิ่มขึ้นครั้งแรกนับตั้งแต่วันที่ 3 ก.ย.2552 <br><br><br>