วันศุกร์ที่ 30 ตุลาคม พ.ศ. 2552 08:28 <br><br>สัญญาน้ำมันดิบตลาดนิวยอร์กปิดทะยานขึ้นกว่า 2 ดอลลาร์ หลัง GDP สหรัฐโตเกินคาดใน Q3/52<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนธ.ค.พุ่งขึ้น 2.41 ดอลลาร์ ปิดที่ 79.87 ดอลลาร์/บาร์เรล หลังจากพุ่งขึ้นแตะระดับสูงสุดในระหว่างวันที่ 80.46 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนพ.ย.เพิ่มขึ้น 5.73 เซนต์ ปิดที่ 2.0542 ดอลลาร์/แกลลอน และสัญญาน้ำมันเบนซินส่งมอบเดือนพ.ย.เพิ่มขึ้น 3.26 เซนต์ ปิดที่ 2.019 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอนส่งมอบเดือนธ.ค.เพิ่มขึ้น 2.18 ดอลลาร์ ปิดที่ 78.04 ดอลลาร์/บาร์เรล<br><br>สตีเฟ่น ชอร์ค ประธานบริษัท ชอร์ค กรุ๊ป ซึ่งเป็นบริษัทที่ปรึกษาด้านพลังงานในรัฐเพนซิลวาเนีย กล่าวกับเอพีว่า นักลงทุนเข้าซื้อสัญญาน้ำมันดิบอย่างหนาแน่นเพราะเชื่อว่าเศรษฐกิจที่เติบโตอย่างรวดเร็วจะช่วยหนุนดีมานด์พลังงานให้แข็งแกร่งขึ้นด้วย หลังจากกระทรวงพาณิชย์สหรัฐรายงานว่า ผลิตภัณฑ์มวลรวมภายในประเทศ (จีดีพี) ขยายตัว 3.5%ต่อปีในไตรมาส 3 ซึ่งเป็นการขยายตัวไตรมาสแรกหลังจากหดตัวมากว่า 1 ปี และขยายตัวมากกว่าที่นักวิเคราะห์ส่วนใหญ่คาดการณ์ไว้ว่าจะขยายตัวเพียง 3.2%ต่อปี<br><br>นักลงทุนเข้าซื้อสัญญาน้ำมันดิบแม้ทางการสหรัฐรายงานว่า สต็อกน้ำมันดิบในรอบสัปดาห์ที่สิ้นสุด ณ วันที่ 23 ต.ค.เพิ่มขึ้น 800,000 บาร์เรล แตะที่ 339.9 ล้านบาร์เรล น้อยกว่าที่นักวิเคราะห์ส่วนใหญ่คาดว่าจะพุ่งขึ้น 1.8 ล้านบาร์เรล<br><br>รอยัล ดัทช์ เชลล์ บริษัทน้ำมันรายใหญ่สุดของยุโรป รายงานผลกำไรไตรมาส 3 ร่วงลงอย่างหนัก เนื่องจากภาวะเศรษฐกิจตกต่ำกดดันให้ดีมานด์เชื้อเพลิงอ่อนตัว รวมถึงราคาน้ำมันและก๊าซธรรมชาติลดลง โดยผลกำไรสุทธิไตรมาส 3 ของบริษัทร่วงลง 62% แตะ 3.25 พันล้านดอลลาร์ จากระดับ 8.45 พันล้านดอลลาร์ในช่วงเวลาเดียวกันของปีก่อน ขณะที่ยอดขายร่วงลง 43% แตะ 7.5 หมื่นล้านดอลลาร์<br><br>ขณะที่บีพี พีแอลซี บริษัทน้ำมันรายใหญ่สุดอันดับ 2 ของยุโรปรายงานรายได้สุทธิรไตรมาส 3 ดิ่งลง 34% แตะที่ 5.34 พันล้านดอลลาร์ จากระดับ 8.05 พันล้านดอลลาร์ของไตรมาส 3 ปีที่แล้ว<br><br>ส่วนบีจี กรุ๊ป พีแอลซี ผู้ผลิตก๊าซธรรมชาติรายใหญ่สุดอันดับ 3 ของอังกฤษรายงานกำไรสุทธิไตรมาส 3 ร่วงลง 44% แตะที่ 484 ล้านปอนด์ จากระดับ 857 ล้านปอนด์ของไตรมาส 3 ปีที่แล้ว<br><br>