วันศุกร์ที่ 25 กันยายน พ.ศ. 2552 <br><br>ดัชนีดาวโจนส์ตลาดหุ้นนิวยอร์กปิดลบ หลังยอดขายบ้านในสหรัฐร่วงเกินคาด<br><br>ดัชนีเฉลี่ยอุตสาหกรรมดาวโจนส์ปิดลบ 41.11 จุด หรือ 0.42% แตะที่ 9,707.44 จุด ขณะที่ดัชนี S&amp;P 500 ปิดลดลง 10.09 จุด หรือ 0.95% แตะที่ 1,050.78 จุด และดัชนี Nasdaq ปิดลบ 23.81 จุด หรือ 1.12% แตะที่ 2,107.61 จุด<br><br>ปริมาณการซื้อขายในตลาดหุ้นนิวยอร์กมีอยู่ราว 1.37 พันล้านหุ้น มีจำนวนหุ้นลบมากกว่าหุ้นบวกในอัตราส่วน 7 ต่อ 2 ส่วนปริมาณการซื้อขายในตลาด Nasdaq มีอยู่ราว 2.60 พันล้านหุ้น     ภาวะการซื้อขายในตลาดหุ้นนิวยอร์กซบเซาลง หลังจากสมาคมนายหน้าอสังหาริมทรัพย์แห่งชาติของสหรัฐรายงานว่า ยอดขายบ้านมือสองเดือนส.ค.ร่วงลง 2.7% แตะระดับ 5.10 ล้านยูนิต จากเดือนก.ค.ที่ระดับ 5.24 ล้านยูนิตในเดือนก.ค.  ขณะที่นักวิเคราะห์คาดการณ์ไว้ก่อนหน้านี้ว่ายอดขายบ้านมือสองจะอยู่ที่ 5.35 ล้านยูนิต<br><br>อย่างไรก็ตาม ตลาดหุ้นนิวยอร์กได้รับแรงหนุนหลังจากกระทรวงแรงงานสหรัฐเปิดเผยว่า จำนวนชาวอเมริกันที่ขอรับสวัสดิการว่างงานในรอบสัปดาห์ที่สิ้นสุด ณ เดือนก.ย.ร่วงลง 21,000 ราย แตะระดับ 530,000 ราย โดยร่วงลงจากระดับ 551,000 รายในสัปดาห์ก่อนหน้านั้น และร่วงลงมากกว่าที่นักวิเคราะห์คาดการณ์ว่าจะอยู่ที่ระดับ 550,000 ราย<br><br>เรียลตี้แทรค อิงค์ ซึ่งเป็นองค์กรเอกชนที่ให้บริการข้อมูลด้านอสังหาริมทรัพย์ เปิดเผยว่า จำนวนบ้านถูกยึดในสหรัฐประจำเดือนส.ค.พุ่งขึ้น 18% แตะที่ 358,471 หลัง ซึ่งเป็นสถิติที่ปรับตัวขึ้นติดต่อกัน 6 เดือน เนื่องจากอัตราว่างงานที่พุ่งขึ้นแตะระดับสูงสุดในรอบ 26 ปี ทำให้กลุ่มเจ้าของบ้านไม่สามารถชำระค่าผ่อนบ้านและดอกเบี้ยได้<br><br>มอร์ริส เดวิส อดีตนักวิเคราะห์ประจำธนาคารกลางสหรัฐ (เฟด) กล่าวว่า จำนวนบ้านที่ถูกยึดในสหรัฐพุ่งขึ้นเรื่อยๆ เนื่องจากตัวเลขจ้างงานในประเทศร่วงลงอย่างหนัก โดยในเดือนส.ค. ตัวเลขจ้างงานลดลง 216,000 ตำแหน่ง ส่งผลให้อัตราว่างงานพุ่งขึ้นแตะระดับ 9.7% ทั้งนี้ จำนวนบ้านถูกยึดในสหรัฐยังไม่มีแนวโน้มว่าจะลดลงแม้ดีมานด์ในตลาดอสังหาริมทรัพย์เริ่มฟื้นตัวแล้วก็ตาม<br><br>นักลงทุนจับตาดูข้อมูลเศรษฐกิจของสหรัฐในวันศุกร์ โดยกระทรวงพาณิชย์จะรายงานยอดสั่งซื้อสินค้าคงทนเดือนส.ค. และยอดขายบ้านใหม่เดือนส.ค.<br><br>