นักวิเคราะห์ฯคาดตลาดหุ้นไทยเช้านี้ปรับตัวลง แนวเดียวกับตลาดภูมิภาค เจอปัจจัยใน-นอกกดดัน<br><br>นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้คาดว่าจะปรับตัวลงในทิศทางเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่ลงเฉลี่ย 1% ภายหลังจากที่สหรัฐได้ออกกฎควบคุมธนาคารพาณิชย์ไม่ให้ทำธุรกรรมที่มีความเสี่ยงเกินไป นอกจากนี้ การที่จีนได้ออกมาตรการควบคุมความร้อนแรงทางเศรษฐกิจทำให้คาดว่าราคาสินค้าโภคภัณฑ์(commodity)จะได้รับผลกระทบตามไปด้วย โดยเฉพาะน้ำมัน และถ่านหิน<br><br>สำหรับปัจจัยในประเทศ ตลาดบ้านเราก็ยังคงได้รับแรงกดดันจากปัจจัยการเมือง แต่วันนี้ตลาดฯอาจมีลุ้นรีบาวน์ได้ หากการประชุมของ นปช.วันนี้จะเลิกการชุมนุมที่บริเวณสนามบินสุวรรณภูมิ และไม่เข้าไปชุมนุมกันที่ รพ.ศิริราช<br><br>ทั้งนี้ ตลาดฯมีโอกาสที่ไหลลงมาทดสอบแนวรับที่ 710 จุด ขณะที่เงินต่างชาติไหลออกชัดเจนมากขึ้น กลยุทธ์ถือเงินสด 65% หุ้น 35%<br><br>