วันอังคารที่ 3 พฤศจิกายน พ.ศ. 2552 07:58 <br><br>ดาวโจนส์ปิดบวก76.71จุดขานรับข้อมูลเศรษฐกิจสดใส<br><br>วันนี้ (3พ.ย.) ตลาดหุ้นสหรัฐ ดาวโจนส์ดีดขึ้น 76.71จุด หรือ 0.79% ปิดที่ 9,789.44 จุด ขณะที่ดัชนี S&amp;P 500 เพิ่มขึ้น 6.69 จุด หรือ 0.65% ปิดที่ 1,042.88 จุด และดัชนี Nasdaq ขยับขึ้น 4.09 จุด หรือ 0.20% ปิดที่ 2,049.20 จุด ปริมาณการซื้อขายในตลาดหุ้นนิวยอร์กมีอยู่ราว 1.5 พันล้านหุ้น เมื่อเทียบกับวันศุกร์ที่ 1.7 พันล้านหุ้น<br>          <br>ตลาดหุ้นนิวยอร์กดีดตัวขึ้นหลังจากสมาคมนายหน้าอสังหาริมทรัพย์แห่งชาติเปิดเผยว่า ดัชนีการทำสัญญาซื้อบ้านที่รอปิดการขาย (pending home sales) พุ่งขึ้น 6.1% แตะที่ 110.1 จุด ในเดือนก.ย. หลังจากเพิ่มขึ้น 6.4% แตะ 103.8 ในเดือนส.ค. โดยตัวเลขในเดือนก.ย.ดีกว่าที่นักวิเคราะห์ส่วนใหญ่คาดว่าจะทรงตัว<br>          <br>ขณะที่กระทรวงพาณิชย์สหรัฐเปิดเผยว่า ตัวเลขการใช้จ่ายด้านการก่อสร้างเดือนก.ย.เพิ่มขึ้น 0.8% แตะที่ 9.403 แสนล้านดอลลาร์ หลังจากร่วงลง 0.1 % ในเดือนส.ค. สวนทางกับที่นักวิเคราะห์ส่วนใหญ่คาดว่าตัวเลขการใช้จ่ายด้านการก่อสร้างจะลดลง 0.2%<br>          <br>นอกจากนี้ สถาบันจัดการด้านอุปทานของสหรัฐ (ISM) เปิดเผยว่าดัชนีภาคการผลิตเดือนต.ค.พุ่งขึ้นแตะ 55.7 จุด จากเดือนก.ย.ที่ 52.6 จุด มากกว่าที่นักวิเคราะห์ส่วนใหญ่คาดว่าดัชนี ISM ภาคการผลิตเดือนต.ค.จะอยู่ที่ 53.0 จุด<br>          <br>อย่างไรก็ตาม ภาวะการซื้อขายค่อนข้างผันผวนและทำให้ดาวโจนส์ถอยร่นลงจากระดับสูงสุดของวัน หลังจากนายจอน กรีนลี ผู้ช่วยผู้อำนวยการฝ่ายควบคุมกฎระเบียบและกำกับดูแลภาคธนาคารของเฟดกล่าวต่อคณะกรรมาธิการรัฐสภาว่า ภาคธนาคารของสหรัฐเสี่ยงต่อการมียอดขาดทุนด้านด้านสินเชื่อสูงมาก โดยเฉพาะสินเชื่อด้านอสังหาริมทรัพย์เชิงพาณิชย์. <br><br>