วันเสาร์ที่ 24 ตุลาคม พ.ศ. 2552 07:34 <br><br>ดัชนีดาวโจนส์ตลาดหุ้นนิวยอร์กปิดปรับตัวลดลง จากแรงเทขายทำกำไร<br><br>ดัชนีดาวโจนส์เฉลี่ยอุตสาหกรรมดาวโจนส์ลดลง 109.13 จุด หรือ 1.1% ปิดที่ 9,972.18 จุด ขณะที่ดัชนี S&amp;P 500 ลดลง 13.31 จุด หรือ 1.2% ปิดที่ 1,079.60 จุด  และดัชนี Nasdaq ทรุดตัว 10.82 จุด หรือ 0.5% แตะที่ 2,154.47 จุด โดยปริมาณการซื้อขายในตลาดหุ้นนิวยอร์กมีอยู่ราว 1.3 พันล้านหุ้นเท่ากับระดับของวันพฤหัสบดี<br><br>การซื้อขายในตลาดหุ้นนิวยอร์กเริ่มชะลอความร้อนแรงลงหลังจากที่ก่อนหน้านี้เคยพุ่งขึ้นจากปัจจัยหนุนของการรายงานผลประกอบการไตรมาส 3 จากบริษัทเอกชนที่แข็งแกร่งเกินคาด ขณะเดียวกันนักลงทุนไม่มีปฏิกิริยาต่อการรายงานข้อมูลเศรษฐกิจในแง่บวกไม่ว่าจะเป็นรายงานยอดขายบ้านมือสองในเดือนก.ย.ที่พุ่งขึ้น 9.4% ซึ่งเป็นระดับสูงสุดในรอบ 26 ปี รวมถึงการเปิดเผยผลประกอบการของอเมซอนดอทคอมที่พุ่งสูงเกินคาด<br><br>ดร.บ็อบ โฟรเอลิช นักวิเคราะห์จากบริษัทฮาร์ทฟอร์ด ไฟแนนเชียล เซอร์วิสเซสเผยว่า &quot;นักลงทุนต่างพากันเทขายหุ้นเพื่อทำกำไรส่งท้ายปลายสัปดาห์ หลังจากที่ดัชนีพุ่งสูงขึ้นในก่อนหน้านี้ &quot;<br><br>ขณะเดียวกัน นักวิเคราะห์บางสำนักยังไม่มั่นใจว่าการที่ตลาดหุ้นอ่อนตัวลงในวันนี้จะช่วยทำไห้ตลาดดีดตัวขึ้นได้อีกหรือไม่ในอนาคต และนักลงทุนยังมีความกังวลต่อแนวโน้มผลประกอบการที่เลวร้ายและผลกำไรที่ตกต่ำอย่างหนักจากบริษัทบรอดคอม คอร์ป นอกจากนี้ จิม ยัง ซีอีโอของสภาพการรถไฟคาดว่า เศรษฐกิจสหรัฐจะยังชะลอตัวต่อไป จนกว่าตัวเลขอัตราว่างงานจะเริ่มลดลง <br><br>ด้านลินดา ดูเซล นักวิเคราะห์จากบริษัท Federated Investors มองว่าความเคลื่อนไหวของตลาดหุ้นที่ลดลงในวันนี้ไม่ใช่เรื่องที่น่าวิตกกังวล เพราะที่ผ่านมาตลาดหุ้นขยายตัวขึ้นร้อนแรง ดังนั้นจึงเป็นเรื่องธรรมดาที่ตลาดจะต้องเข้าสู่ช่วงปรับฐาน<br><br>ทั้งนี้ หุ้นอเมซอนถีบตัว 26.8% หลังบริษัทเผยผลประกอบการไตรมาส 3 ที่ทะยานขึ้น 68% ส่วนหุ้นไมโครซอฟท์ขยายตัว 5.4% <br><br>ด้านหุ้นบรอดคอมตกลง 7.3% หลังบริษัทรายงานผลประกอบการไตรมาส 3 ที่ลดลงครึ่งหนึ่งจากระดับในปีที่ผ่านมา<br><br>