ฝ่ายค้าเงินตราต่างประเทศ ธนาคารกรุงเทพรายงาน ภาวะการเคลื่อนไหวของค่าเงินประจำวันที่ 7-11 กันยายน 2552 ค่าเงินบาทปรับตัวแข็งค่าขึ้นในทิศทางเดียวตั้งแต่วันจันทร์ถึงศุกร์ โดยเปิดตลาดวันจันทร์ (7/9) ที่ระดับ 34.05/06 บาท/ดอลลาร์ แข็งค่าขึ้นเมื่อเทียบกับระดับปิดตลาดวันศุกร์ (4/9) ที่ 34.07/08 บาท/ดอลลาร์ และปิดตลาดสัปดาห์นี้ (11/9) ที่ระดับ 33.95/96 บาท/ดอลลาร์ โดยการแข็งค่าขึ้นของค่าเงินบาทในสัปดาห์นี้นั้นสาเหตุหลักมาจากการอ่อนค่าลงของสกุลเงินดอลลาร์สหรัฐต่อทุกสกุลบนโลก โดยดัชนีค่าเงินดอลลาร์ปรับลงต่ำสุดในวันศุกร์ (11/9) ที่ประมาณ 76.5 ซึ่งเป็นการอ่อนค่าลงที่สุดนับตั้งแต่ช่วงปลายเดือนกันยายนปีที่ผ่านมา <br><br> <br><br>การอ่อนค่าลงของค่าเงินดอลลาร์ในสัปดาห์นี้นั้นในช่วงต้นสัปดาห์เป็นผลมาจากความต้องการลงทุนในสินทรัพย์เสี่ยงและลดการถือครองเงินดอลลาร์สหรัฐในฐานะแหล่งลงทุนที่ปลอดภัยลง โดยได้รับแรงหนุนจากการปรับลดการจ้างงานนอกภาคเกษตรของสหรัฐที่ต่ำที่สุดในรอบ 1 ปี แม้ว่าอัตราการว่างงานของสหรัฐในเดือนสิงหาคมสูงถึง 9.7% ซึ่งเป็นอัตราการว่างงานที่สูงที่สุดในรอบ 26 ปี นับตั้งแต่ปี 1983 ต่อมาในช่วงกลางสัปดาห์ค่าเงินดอลลาร์ก็ได้รับแรงกดดันในการเป็นเงินสกุลสำรองของโลก (World Reserve) จากการเปิดเผยรายงานของสหประชาชาติว่าควรมีการทบทวนบทบาทของดอลลาร์สหรัฐในฐานะเงินสกุลสำรองของโลกและควรจะหาเงินสุกลสำรองของโลกใหม่ ซึ่งอาจประกอบไปด้วยเงินหลายสกุลเพื่อมาทดแทนดอลลาร์ และข่าวการลดการถือครองทุนสำรองในรูปเงินดอลลาร์สหรัฐของประเทศ <br><br> <br><br>จีนก็เป็นอีกข่าวที่กดดันค่าเงินดอลลาร์สหรัฐรวมทั้งช่วยผลักดันราคาทองคำให้ผ่านระดับ 1,000 ดอลลาร์สหรัฐ/ออนซ์ ในสัปดาห์นี้ ส่วนปัจจัยในประเทศที่สนับสนุนค่าเงินบาทให้แข็งค่าต่อเงินดอลลาร์สหรัฐในสัปดาห์นี้คือการเข้าซื้อหุ้นในตลาดหลักทรัพย์แห่งประเทศไทยของนักลงทุนต่างชาติซึ่งมีมูลค่ารวมสุทธิกว่า 10,000 ล้านบาทในสัปดาห์นี้ ทั้งนี้ตลอดสัปดาห์ค่าเงินบาทมีการเคลื่อนไหวระหว่าง 33.96-34.065 บาท/ดอลลาร์<br> <br><br>สำหรับค่าเงินดอลลาร์สหรัฐฯเมื่อเทียบกับค่าเงินเยน เปิดตลาดต้นสัปดาห์ที่ระดับ 93.08/10 เยน/ดอลลาร์ อ่อนค่าลงจากระดับปิดตลาดวันศุกร์ (4/9) ที่ 92.83/86 เยน/ดอลลาร์ อย่างไรก็ดี ในสัปดาห์นี้ค่าเงินเยนมีทิศทางแข็งค่าขึ้นอย่างต่อเนื่องต่อค่าเงินดอลลาร์สหรัฐซึ่งเป็นไปในทิศทางเดียวกับค่าเงินสกุลอื่นๆ โดยแข็งค่าสุดในช่วงบ่ายวันศุกร์ (11/9) ที่ประมาณ 90.69 เยน/ดอลลาร์ ก่อนปิดตลาดวันศุกร์ที่ 90.92/95 เยน/ดอลลาร์ ในสัปดาห์นี้การแข็งค่าขึ้นของค่าเงินเยนยังมีปัจจัยอื่นๆ สนับสนุนนอกจากการอ่อนตัวลงของค่าเงินดอลลาร์สหรัฐ อาทิ ตัวเลขดุลการค้าของญี่ปุ่นในเดือนกรกฎาคมออกมาเกินดุลที่ระดับ 13.6 พันล้านดอลลาร์สหรัฐ และการเปิดเผยจากกระทรวงการคลังญี่ปุ่นว่า ทุนสำรองของญี่ปุ่นได้เพิ่มขึ้น 1.9683 หมื่นล้านดอลลาร์ในเดือน ส.ค.สู่ระดับ 1.042 ล้านล้านดอลลาร์ ส่วนข่าวที่ทำให้ค่าเงินเยนอ่อนค่าลงในช่วงกลางสัปดาห์คือข่าวการปรับลดอันดับความน่าเชื่อถือของสถาบันการเงินขนาดใหญ่ของประเทศญี่ปุ่น (Mitsubishi UFJ Group และ Sumitomo Mitsui Flnancial Group) จาก JP Morgan<br> <br><br>สำหรับการเคลื่อนไหวของค่าเงินยูโรเทียบกับดอลลาร์สหรัฐ ค่าเงินยูโรเปิดตลาดวันจันทร์ (7/9) ที่ระดับ 1.4325/28 ดอลลาร์/ยูโร แข็งค่าขึ้นจากระดับปิดตลาดวันศุกร์ (4/9) ที่ 1.4257/59 ดอลลาร์/ยูโร หลังเปิดตลาดต้นสัปดาห์ค่าเงินยูโรก็ได้ปรับตัวแข็งค่าขึ้นต่อค่าเงินดอลลาร์สหรัฐอย่างต่อเนื่องเช่นเดียวกับสกุลเงินอื่นๆ จากปัจจัยการอ่อนค่าลงของเงินดอลลาร์สหรัฐดังกล่าวข้างต้น ประกอบกับค่าเงินยูโรยังเป็นค่าเงินสกุลหลักที่มักจะเคลื่อนตัวแข็งค่าขึ้นเมื่อมีการพูดถึงการลดการถือครองทุนสำรองระหว่างประเทศของประเทศต่างๆ ในสกุลเงินดอลลาร์สหรัฐ <br><br> <br><br>นอกจากนี้ในช่วงต้นสัปดาห์ตัวเลข Industrial order ของเยอรมนีที่ออกมาเพิ่มขึ้นถึง 3.5% จากที่คาดการณ์ไว้ที่ 2% รวมทั้งดุลการค้าก็ออกมาเกินดุลที่ระดับ 12.4 พันล้านยูโรในเดือนกรกฎาคมเพิ่มขึ้นจากเดือนมิถุนายนที่ 10.9 พันล้านยูโร ก็เป็นปัจจัยบวกต่อการแข็งค่าขึ้นของค่าเงินยูโรเช่นกัน ค่าเงินยูโรมีกรอบการเคลื่อนไหวในสัปดาห์นี้ระหว่าง 1.4315-1.4627 ดอลลาร์/ยูโร โดยแข็งค่าสุดในช่วงบ่ายวันศุกร์เช่นกัน ก่อนปิดตลาดสัปดาห์นี้ที่ระดับ 1.4597/1.4600 ดอลลาร์/ยูโร<br> <br><br>ในสัปดาห์นี้ธนาคารกลางแคนาดา อังกฤษ และนิวซีแลนด์ ต่างคงอัตราดอกเบี้ยไว้ตามเดิมตามที่ตลาดคาดการณ์ไว้ โดยแคนาดาคงดอกเบี้ยไว้ที่ 0.25% อังกฤษคงไว้ที่ 0.50% และนิวซีแลนด์คงดอกเบี้ยไว้ที่ 2.50% นอกจากนั้นในการประชุมกลุ่ม G20 ในช่วงสุดสัปดาห์ที่ผ่านมาก็มีการพิจารณาว่าถึงแม้เศรษฐกิจโลกโดยรวมจะดีขึ้น แต่อย่างไรก็ตามยังไม่สามารถยกเลิกมาตรการกระตุ้นด้านการคลังการเงินได้ ซึ่งแปลได้ว่าอัตราดอกเบี้ยในตลาดจะยังไม่ปรับขึ้นในระยะเวลาอันสั้น<br><br><br> <br><br>