 สัญญาทองคำตลาดนิวยอร์กปิดบวกเมื่อคืนนี้ (30 พ.ย.) เนื่องจากสกุลเงินดอลลาร์อ่อนค่าลง ซึ่งกระตุ้นนักลงทุนให้เข้าซื้อสัญญาสินค้าโภคภัณฑ์ รวมถึงทองคำและน้ำมัน เพื่อหลีกเลี่ยงความเสี่ยงด้านเงินเฟ้อ สัญญาทองคำตลาด COMEX (Commodity Exchange) ส่งมอบเดือนก.พ.ปิดที่ 1,182.30 ดอลลาร์/ออนซ์ ดีดขึ้น 6.80 ดอลลาร์ หลังจากเคลื่อนตัวในช่วง 1,165-1,185 ดอลลาร์ <br>         ขณะที่สัญญาโลหะเงินส่งมอบเดือนมี.ค.ปิดที่ 18.525 ดอลลาร์/ออนซ์ เพิ่มขึ้น 19.00 เซนต์ <br>         ขณะที่สัญญาพลาตินั่มส่งมอบเดือนม.ค.ปิดที่ 1,460.20 ดอลลาร์/ออนซ์ เพิ่มขึ้น 13.10 ดอลลาร์ และสัญญาพัลลาเดียมส่งมอบเดือนมี.ค.ปิดที่ 366.20 ดอลลาร์/ออนซ์ เพิ่มขึ้น 2.35 ดอลลาร์ <br>         นักลงทุนเข้าซื้อทองคำหลังจากสกุลเงินดอลลาร์สหรัฐอ่อนตัวลงเมื่อเทียบกับสกุลเงินหลักๆ เนื่องจากธนาคารกลางสหรัฐ (เฟด) ไม่ได้แสดงความวิตกกังวลต่อสกุลเงินดอลลาร์ที่ร่วงลงอย่างต่อเนื่องในขณะนี้ พร้อมกับยืนยันว่าจะคงอัตราดอกเบี้ยที่ระดับต่ำต่อไปอีกระยะหนึ่ง ซึ่งสถานการณ์ดังกล่าวทำให้นักลงทุนแห่ซื้อสกุลเงินที่ให้อัตราผลตอบแทนสูงกว่า รวมถึงยูโรและดอลลาร์ออสเตรเลีย <br>         นอกจากนี้ สัญญาทองคำทะยานขึ้นหลังจากกองทุนการเงินระหว่างประเทศ (ไอเอ็มเอฟ) ยืนยันว่า ธนาคารกลางศรีลังกาได้เข้าซื้อทองคำน้ำหนัก 10 เมตริกตันจากไอเอ็มเอฟ คิดเป็นมูลค่า 375 ล้านดอลลาร์ ซึ่งข่าวดังกล่าวมีขึ้นหลังจากธนาคารกลางอินเดียเข้าซื้อทองคำจากไอเอ็มเอฟในปริมาณ 200 เมตริกตัน มูลค่า 6.7 พันล้านดอลลาร์ และธนาคารกลางมอริเชียสได้ซื้อทองคำน้ำหนัก 2 เมตริกตันจากไอเอ็มเอฟ มูลค่าประมาณ 71.7 ล้านดอลลาร์ <br><br><br><br>