  ตลาดหุ้นเอเชียส่วนใหญ่ปรับตัวขึ้นเช้านี้ ขานรับข้อมูลภาคการผลิตของจีนในเดือนธ.ค.ที่ปรับตัวสูงขึ้น ขณะที่เงินดอลลาร์ที่แข็งค่าขึ้นช่วยหนุนแนวโน้มรายได้ของหุ้นบริษัทรถและผู้ผลิตสินค้าอิเล็กทรอนิกของญี่ปุ่น <br> ดัชนีนิกเกอิตลาดหุ้นญี่ปุ่นเปิดวันนี้ที่ 10,609.34 จุด เพิ่มขึ้น 62.90 จุด ส่วนดัชนีฮั่งเส็งตลาดหุ้นฮ่องกงเปิดวันนี้ที่ 21,860.04 จุด ลบ 12.46 จุด ขณะที่ดัชนีเซี่ยงไฮ้คอมโพสิตตลาดหุ้นจีนบวก 0.38% แตะ 3,289.75 จุด ดัชนีเวทเต็ดตลาดหุ้นไต้หวันเปิดวันนี้ที่ 8,222.42 บวก 34.31 จุด และดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,891.35 ลบ 6.27 จุด <br><br>         ดัชนี MSCI Asia Pacific Index บวก 0.5% แตะ 121.08 จุด เมื่อเวลา 10.51 น.ตามเวลาท้องถิ่นในกรุงโตเกียว <br><br>         หุ้นนิปปอน ยูเซน บวก 1.4% ในตลาดหุ้นโตเกียวขานรับมุมมองที่เป็นบวกเกี่ยวกับการค้ากับจีนจะเพิ่มขึ้น ส่วนหุ้นฮอนด้า มอเตอร์ พุ่ง 1.9% หุ้นเจแปน แอร์ไลน์ส คอร์ป ทะยาน 31% หลังจากที่รัฐบาลญี่ปุ่นออกมาเปิดเผยว่า เดเวลล็อปเมนท์ แบงค์ ออฟ เจแปน จะเพิ่มจำนวนสินเชื่ออีก 2 เท่าให้กับสายการบิน <br><br>         นักวิเคราะห์กล่าวว่า เอเชียคาดว่าจะยังคงเป็นกลไกในการผลักดันการขยายตัวของเศรษฐกิจโลกต่อไป ซึ่งการซื้อขายวันแรกของปีวันนี้ถูกมองว่าจะเป็นปัจจัยบ่งชี้สภาพการซื้อขายในตลาดประจำปีนี้ นักลงทุนเองก็หวังว่า สถานการณ์ในปีนี้จะดีกว่าปีที่แล้ว <br>