สัญญาน้ำมันดิบตลาดนิวยอร์กปิดร่วงลงต่ำกว่าระดับ 80 ดอลลาร์/บาร์เรลเมื่อคืนนี้ (14 ม.ค.) เนื่องจากนักลงทุนเทขายสัญญาน้ำมันดิบและแห่เข้าเทรดในตลาดหุ้น เพราะเชื่อมั่นว่าผลประกอบการไตรมาส 4 ของบริษัทสหรัฐจะออกมาแข็งแกร่ง นอกจากนี้ สัญญาน้ำมันดิบยังได้รับแรงกดดันจากรายงานสต็อกน้ำมันดิบและน้ำมันเบนซินที่ พุ่งขึ้นเกินคาดในรอบสัปดาห์ที่แล้ว<br><br>         สัญญาน้ำมันดิบ NYMEX (New York Mercantile Exchange) ร่วงลง 26 เซนต์ ปิดที่ 79.39 ดอลลาร์/บาร์เรล หลังจากเคลื่อนตัวในกรอบ 79.35 - 79.35 ดอลลาร์<br><br>         ขณะที่สัญญาน้ำมันฮีทติ้งออยล์ส่งมอบเดือนก.พ.ลดลง 1.17 เซนต์ ปิดที่ 2.0829 ดอลลาร์/แกลลอน และสัญญาน้ำมันเบนซินส่งมอบเดือนก.พ.ดีดขึ้น 1.36 เซนต์ ปิดที่ 2.0738 ดอลลาร์/แกลลอน<br><br>         ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนก.พ.รูดลง 40 เซนต์ ปิดที่ 77.91 ดอลลาร์/บาร์เรล<br><br>         นักวิเคราะห์กล่าวว่า นักลงทุนเทขายสัญญาน้ำมันดิบและแห่เข้าซื้อขายในตลาดหุ้น หลังจากตลาดหุ้นทั่วโลกทะยานขึ้นเป็นส่วนใหญ่เมื่อคืนนี้ ภายหลังจากธนาคารกลางยุโรปมีมติคงอัตราดอกเบี้ยที่ระดับ 1% และบริษัท เอสเอพี เอจี ซึ่งเป็นผู้ผลิตซอฟท์แวร์ของยุโรป รายงานผลประกอบการไตรมาส 4 ที่ดีเกินคาด<br><br>         ตลาดหุ้นได้แรงหนุนจากความเชื่อมั่นที่ว่าบริษัทสหรัฐจะรายงานผลประกอบการ ที่แข็งแกร่ง รวมถึงอินเทลและเจพีมอร์แกน เชส แอนด์ โค โดยนักวิเคราะห์คาดการณ์ว่าเจพีมอร์แกนอาจมีกำไรราว 2.57 พันล้านดอลลาร์ หรือ 60 เซนต์ต่อหุ้นในช่วงไตรมาส 4 ของปี 2552 เทียบกับระดับ 702 ล้านดอลลาร์ หรือ 7 เซนต์ต่อหุ้นในช่วงไตรมาส 4 ของปี 2551 ขณะที่อินเทลเปิดเผยหลังจากตลาดหุ้นนิวยอร์กปิดทำการว่า ผลประกอบการไตรมาส 4 ปรับตัวขึ้นมากกว่าที่คาดการณ์ไว้<br><br>         นักลงทุนวิตกกังวลว่าดีมานด์พลังงานในสหรัฐจะหดตัวลงแม้สหรัฐเผชิญสภาพ อากาศหนาวเย็น โดยเมื่อวันพุธที่ผ่านมากระทรวงพลังงานสหรัฐเปิดเผยว่า สต็อกน้ำมันดิบในรอบสัปดาห์ที่สิ้นสุดวันที่ 8 ม.ค.พุ่งขึ้น 3.7 ล้านบาร์เรล แตะที่ 331.0 ล้านบาร์เรล มากกว่าที่นักวิเคราะห์ส่วนใหญ่คาดว่าจะขยับขึ้นเพียง 1.2 ล้านบาร์เรล<br><br>         ขณะที่สต็อกน้ำมันกลั่นเพิ่มขึ้น 1.4  ล้านบาร์เรล แตะที่ 160.4 ล้านบาร์เรล สวนทางกับที่นักวิเคราะห์คาดว่าจะลดลง 1.8 ล้านบาร์เรล ส่วนสัญญาน้ำมันเบนซินพุ่งขึ้น 3.8 ล้านบาร์เรล แตะที่ 223.5 ล้านบาร์เรล ส่วนอัตราการใช้กำลังการกลั่นน้ำมันพุ่งขึ้น 1.4% แตะที่ 81.3% มากกว่าที่คาดว่าจะขยับขึ้น 0.3%<br><br>         นอกจากนี้ ตลาดน้ำมันนิวยอร์กได้รับแรงกดดันจากข้อมูลเศรษฐกิจที่อ่อนแอของสหรัฐ รวมถึงจำนวนชาวอเมริกันที่ขอรับสวัสดิการว่างงานครั้งแรกในรอบสัปดาห์ที่ แล้วเพิ่มขึ้น 11,000 คน มากกว่าที่นักวิเคราะห์คาดการณ์ไว้ราว 3,000 คน และยอดค้าปลีกประจำเดือนธ.ค.ร่วงลง 0.3% สวนทางกับที่นักวิเคราะห์คาดว่าจะเพิ่มขึ้น 0.5%<br>