ค่าเงินดอลลาร์สหรัฐแข็งค่าขึ้นเมื่อเทียบกับสกุลเงินยูโรและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (15 ม.ค.) หลังจากสหรัฐเปิดเผยดัชนีราคาผู้บริโภค (ซีพีไอ) ที่ขยับขึ้นเพียงเล็กน้อย ขณะที่สกุลเงินยูโรร่วงลงเนื่องจากกระแสความวิตกกังวลเกี่ยวกับเสถียรภาพทางเศรษฐกิจในยูโรโซน  ค่าเงินดอลลาร์สหรัฐพุ่งขึ้น 0.89% เมื่อเทียบกับยูโรที่ระดับ 1.4373 ยูโร/ดอลลาร์ จากระดับของวันพฤหัสบดีที่ 1.4502 ยูโร/ดอลลาร์ และดีดขึ้น 0.83% เมื่อเทียบกับฟรังค์สวิสที่ระดับ 1.0265 ฟรังค์/ดอลลาร์ จากระดับ 1.0180 ฟรังค์/ดอลลาร์ <br><br>         นอกจากนี้ ดอลลาร์พุ่งขึ้น 0.45% เมื่อเทียบกับเงินปอนด์ที่ระดับ 1.6258 ปอนด์/ดอลลาร์ จากระดับของวันพฤหัสบดีที่ 1.6332 ปอนด์/ดอลลาร์ แต่ร่วงลง 0.39% เมื่อเทียบกับเงินเยนที่ 90.780 เยน/ดอลลาร์ จากระดับ 91.140 เยน/ดอลลาร์ <br><br>         ส่วนค่าเงินดอลลาร์ออสเตรเลียดิ่งลง 0.98% แตะที่ 0.9228 ดอลลาร์สหรัฐ/ดอลลาร์ออสเตรเลีย จากระดับของวันพฤหัสบดีที่ 0.9319 ดอลลาร์สหรัฐ/ดอลลาร์ออสเตรเลีย และค่าเงินดอลลาร์นิวซีแลนด์ร่วงลง 0.69% แตะที่ 0.7372 ดอลลาร์สหรัฐ/ดอลลาร์นิวซีแลนด์ จากระดับ   0.7423 ดอลลาร์สหรัฐ/ดอลลาร์นิวซีแลนด์ <br><br>         ค่าเงินดอลลาร์สหรัฐทะยานขึ้นแข็งแกร่ง หลังจากกระทรวงแรงงานสหรัฐรายงานว่า ดัชนีราคาผู้บริโภค (ซีพีไอ) เดือนธ.ค.ปี 2552 ขยับขึ้น 0.1% ขณะที่ดัชนีซีพีไอซึ่งไม่นับรวมราคาในหมวดอาหารและพลังงาน เพิ่มขึ้น 0.1% เช่นกัน ส่งผลให้ดัชนีซีพีไอตลอดปี 2552 ปรับตัวเพิ่มขึ้น 2.7% ส่วนอัตราค่าแรงปี 2552 หดตัวลง 1.6% <br><br>         ค่าเงินยูโรและเงินปอนด์ดิ่งลง หลังจากสำนักงานสถิติของเยอรมนีเปิดเผยข้อมูลเบื้องต้นที่ชี้ว่า ผลิตภัณฑ์มวลรวมภายในประเทศ (จีดีพี) หดตัว 5% ในปีที่แล้ว ซึ่งเป็นผลมาจากการลงทุนและการส่งออกที่ทรุดตัวลงอย่างหนัก ถือเป็นสถิติการหดตัวหนักสุดของเยอรมนีนับตั้งแต่ช่วงหลังสงครามโลกครั้งที่สอง และสอดคล้องกับการคาดการณ์ของรัฐบาล <br><br>         นอกจากนี้ สำนักงานสถิติแห่งชาติอังกฤษเผยผลผลิตภาคอุตสาหกรรมในเดือนพ.ย. 2552 ร่วงลง 6% จากปีก่อน แต่เพิ่มขึ้น 0.4% เมื่อเทียบกับสถิติในเดือนต.ค.<br>