ค่าเงินดอลลาร์สหรัฐร่วงลงเมื่อเทียบกับสกุลเงินหลักๆในการซื้อขายที่ตลาดปริวรรตเงินตรานิวยอร์กเมื่อคืนนี้ (26 ก.พ.) หลังสหรัฐรายงานข้อมูลเศรษฐกิจที่ผันผวน<br><br>นอกจากนี้ เงินดอลลาร์ยังอ่อนค่าลงเมื่อเทียบกับเงินยูโร หลังจากที่มีข่าวว่าเยอรมนีจะให้ความช่วยเหลือกรีซแก้ปัญหาหนี้สาธารณะและยอดขาดดุลงบประมาณในยุโรป ซึ่งความเคลื่อนไหวดังกล่าวกระตุ้นให้นักลงทุนซื้อสกุลเงินที่มีความเสี่ยงมากขึ้น<br>ค่าเงินดอลลาร์สหรัฐร่วงลง 0.45% เมื่อเทียบกับยูโรที่ระดับ 1.3555 ยูโร/ดอลลาร์ จากระดับของวันพฤหัสบดีที่ 1.3616 ยูโร/ดอลลาร์ และลดลง 0.21% เมื่อเทียบกับเงินเยนที่ระดับ 88.880 เยน/ดอลลาร์ จากระดับ 89.070 เยน/ดอลลาร์<br><br>นอกจากนี้ ดอลลาร์สหรัฐขยับลง 0.51% เมื่อเทียบกับฟรังค์สวิสที่ 1.0738 ฟรังค์/ดอลลาร์ จากระดับ 1.0793 ฟรังค์/ดอลลาร์ แต่แข็งค่าขึ้น 0.14% เมื่อเทียบกับเงินปอนด์ที่ระดับ 1.5267 ปอนด์/ดอลลาร์ จากระดับ 1.5245 ปอนด์/ดอลลาร์<br><br>ส่วนค่าเงินดอลลาร์ออสเตรเลียพุ่งขึ้น 0.92% แตะที่ 0.8965 ดอลลาร์สหรัฐ/ดอลลาร์ออสเตรเลีย จากระดับของวันพฤหัสบดีที่  0.8883 ดอลลาร์สหรัฐ/ดอลลาร์ออสเตรเลีย และดอลลาร์นิวซีแลนด์พุ่งขึ้น 1.07% แตะที่  0.6987 ดอลลาร์สหรัฐ/ดอลลาร์นิวซีแลนด์ จากระดับ 0.6913 ดอลลาร์สหรัฐ/ดอลลาร์นิวซีแลนด์<br><br>ทั้งนี้กระทรวงพาณิชย์สหรัฐรายงานตัวเลขผลิตภัณฑ์มวลรวมภายในประเทศ (จีดีพี) ไตรมาส 4 ปี 2552 ที่ได้รับการปรับทบทวนใหม่ เป็นขยายตัวแตะ 5.9% ซึ่งสอดคล้องกับที่นักวิเคราะห์คาดการณ์ไว้ และตัวเลขดังกล่าวยังเพิ่มขึ้นจากที่ประเมินไว้ในระดับ 5.7% ในเดือนก่อนหน้านี้<br><br>อย่างไรก็ตาม รายงานจากสมาคมนายหน้าค้าอสังหาริมทรัพย์ระบุว่า ยอดขายบ้านมือสองของสหรัฐประจำเดือนม.ค.ร่วงหนักเกินคาดที่ระดับ 7.2% แตะที่ 5.05 ล้านยูนิต ทำสถิติลดลง 2 เดือนติดต่อกัน ซึ่งแสดงให้เห็นว่า ตลาดอสังหาริมทรัพย์ยังคงเผชิญอุปสรรคต่อการฟื้นตัว หลังจากที่ ก่อนหน้านี้สหรัฐได้เปิดเผยยอดขายบ้านใหม่ที่ร่วงลงด้วยเช่นกัน<br><br><br>