ตลาดหุ้นส่วนใหญ่ในเอเชียดีดตัวขึ้นเช้านี้ หลังจากที่นักลงทุนคลายความกังวลเกี่ยวกับแนวโน้มการขึ้นอัตราดอกเบี้ยของธนาคารกลางสหรัฐ (เฟด) หลังจากที่ราคาผู้บริโภคสหรัฐขยายตัวต่ำกว่าคาดการณ์ นอกจากนี้ ราคาสินค้าโภคภัณฑ์ที่ปรับตัวสูงขึ้นก็มีส่วนช่วยหนุนตลาดเช่นกัน<br><br>ดัชนีนิกเกอิตลาดหุ้นญี่ปุ่นเปิดวันนี้ที่ 10,302.07 จุด เพิ่มขึ้น 178.49 จุด ส่วนดัชนีฮั่งเส็งตลาดหุ้นฮ่องกงเปิดวันนี้ที่ 20,407.84 จุด บวก 513.82 จุด ดัชนีเซี่ยงไฮ้คอมโพสิตตลาดหุ้นจีนอ่อนตัวลง 1.43 จุด หรือ 0.05% แตะ 3,016.7 จุด ขณะที่ดัชนีคอมโพสิตตลาดหุ้นโซลเปิดวันนี้ที่ 1,617.16 จุด เพิ่มขึ้น 23.26 จุด ดัชนีเวทเต็ดตลาดหุ้นไต้หวันเปิดวันนี้ที่ 7,619.87 บวก 178.03 จุด และดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,772.21 บวก 15.07 จุด<br>ดัชนี MSCI Asia Pacific Index พุ่ง 2.6% แตะ 118.34 จุด เมื่อเวลา 11.06 น.ตามเวลาท้องถิ่นในกรุงโตเกียว<br><br>หุ้นบีเอชพี บิลลิตัน พุ่ง 2.5% หลังจากที่ราคาโลหะและน้ำมันปรับตัวขึ้น ส่วนหุ้นมิตซูบิชิ คอร์ป พุ่ง 3% ในตลาดหุ้นโตเกียว และหุ้นนิคอน พุ่ง 3.7% หลังจากที่เครดิต สวิสได้ยกระดับความน่าลงทุนของหุ้นดังกล่าว<br><br>นักวิเคราะห์กล่าวว่า ข้อมูลดัชนีราคาผู้บริโภคสหรัฐนั้นถือเป็นบวกสำหรับการที่จะผลักดันให้ตลาดปรับตัวสูงขึ้น<br><br>สัญญาน้ำมันดิบตลาดนิวยอร์กปิดบวกเมื่อวันศุกร์ที่ผ่านมา (18 ก.พ.) โดยดัชนีเคลื่อนตัวเข้าใกล้ระดับ 80 ดอลลาร์/บาร์เรล หลังจากสหรัฐเปิดเผยข้อมูลเศรษฐกิจที่แข็งแกร่ง รวมถึงผลผลิตภาคอุตสาหกรรม นอกจากนี้ ตลาดได้แรงหนุนจากการที่นักลงทุนมองว่าความตึงเครียดทางการเมืองในตะวันออกกลางอาจส่งผลให้เกิดภาวะซัพพลายตึงตัว<br><br>สัญญาน้ำมันดิบ NYMEX (New York Mercantile Exchange) ส่งมอบเดือนมี.ค.พุ่งขึ้น 75 เซนต์ ปิดที่ 79.81 ดอลลาร์/บาร์เรล<br><br>สัญญาทองคำตลาดนิวยอร์กปิดบวกเมื่อวันศุกร์ที่ผ่านมา (19 ก.พ.) เนื่องจากความผันผวนของสกุลเงินหลักๆ และปัญหายอดขาดดุลงบประมาณที่ยังไม่ได้รับการแก้ไขในยุโรป ทำให้นักลงทุนแห่ซื้อทองคำเพื่อหลีกเลี่ยงความเสี่ยง<br><br>สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 3.40 ดอลลาร์ ปิดที่ 1122.1 ดอลลาร์/ออนซ์ หลังจากเคลื่อนตัวในช่วง 1122.1-1112.8 ดอลลาร์<br><br>