วันอังคาร ที่ 08 กันยายน 2552 <br>  <br><br>นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า สศค. จะปรับประมาณการเศรษฐกิจไทยใหม่อีกครั้งสิ้นเดือนก.ย.นี้ หลังจากที่ผ่านมา สัญญาณการฟื้นตัวทางเศรษฐกิจมีทิศทางที่ดีขึ้น และเพิ่มขึ้นอย่างต่อเนื่อง โดยเชื่อว่าน่าจะยังเป็นรูปตัววีอยู่ ถ้าไม่มีอะไรเกิดขึ้นก่อนสิ้นเดือนนี้ การปรับประมาณการณ์ครั้งนี้น่าจะดีขึ้นกว่าเดิม โดยคาดว่า เศรษฐกิจไทยปี 52 น่าจะอยู่ใกล้เคียงกับติดลบ 3% เชื่อว่าเศรษฐกิจไม่หดตัวมากกว่านี้  <br>    <br>ทั้งนี้ เมื่อเดือนมิ.ย.ที่ผ่านมา กระทรวงการคลัง คาดเศรษฐกิจไทยปี 52 จะหดตัว 3% หรือหดตัวระหว่าง 2.5-3.5% โดยเริ่มส่งสัญญาณการฟื้นตัวดีขึ้นจากจุดต่ำสุดในไตรมาสแรกที่ผ่านมาที่หดตัว 7.1% จากปัจจัยสำคัญเรื่องการใช้จ่ายภาครัฐ ผ่านมาตรการฟื้นฟู เศรษฐกิจต่าง ๆ <br>    <br>อย่างไรก็ตาม ก่อนหน้านี้กระทรวงการคลังได้ปรับลดคาดการณ์การเติบโตเศรษฐกิจไทยปี 52 เป็นติดลบ 2-3% จากเดิมคาดโต 0-2% หลังเศรษฐกิจของประเทศคู่ค้า หดตัวมากกว่าที่คาดไว้ ภายหลังเกิดวิกฤติการเงินโลก แต่คาดว่า เศรษฐกิจไทยจะกลับมาเป็นบวกได้ในไตรมาส   สุดท้ายของปีนี้ โดยมีปัจจัยสำคัญที่ทำให้เศรษฐกิจไทยฟื้นตัวอย่างต่อเนื่อง คือการเร่งเบิกจ่ายงบประมาณกระตุ้นเศรษฐกิจของรัฐบาล ที่ต้องเป็นไปตามเป้าหมาย เพื่อไม่ให้แรงกระตุ้นทางเศรษฐกิจชะลอตัวลง <br>    <br>ส่วนปัจจัยอื่น ๆ ขณะนี้มีความชัดเจนและเป็นสัญญาณบวกมากขึ้น ทั้งการฟื้นตัวของเศรษฐกิจโลก  ตลอดจนราคาน้ำมันซึ่งไม่ได้สูงมากอย่างที่เคยคาดการณ์ไว้ ส่วนเงินบาท มีเสถียรภาพและปรับตัวตามค่าเงินอื่น ๆ ในภูมิภาคได้มากขึ้น สำหรับปัจจัยการเมือง หากไม่แย่ไปกว่าที่เป็นอยู่ในขณะนี้ถือว่าอยู่ในระดับที่รับได้ <br>    <br>นายสมชัย กล่าวว่า ขณะนี้สัญญาณเศรษฐกิจมีทิศทางในเชิงบวกต่อเนื่องแม้จะยังมีความเปราะบางที่อาจทำให้   เศรษฐกิจหดตัวได้ แต่ดัชนีชี้วัดเศรษฐกิจเกือบทุกด้านมีสัญญาณเชิงบวก ยกเว้นการลงทุนภาคเอกชน โดยการส่งออกหดตัวในอัตราที่ชะลอลง ตลาดต่างประเทศมีทิศทาง  ที่ดีขึ้น เช่น เศรษฐกิจสหรัฐ ญี่ปุ่น และสหภาพยุโรปที่ผ่าน จุดต่ำสุดมาแล้ว นอกจากนี้ การบริโภคภายในประเทศ    ที่เห็นได้จากการจัดเก็บภาษีมูลค่าเพิ่มเริ่มผงกหัวขึ้นมา โดยการจัดเก็บเพิ่มขึ้นจาก 32,000 ล้านบาทในช่วงที่ผ่านมา เป็น 37,000 ล้านบาท แต่สิ่งที่ยังกังวลอยู่ขณะนี้ คือการนำเข้าที่หดตัวเพิ่มสะท้อนว่าการฟื้นตัวอาจเป็นระยะสั้น<br>