วันอังคารที่ 8 กันยายน พ.ศ. 2552 <br><br>ตลาดหุ้นไทยแรงเกินคาด พุ่งกว่า 2% แซงหน้าเพื่อนบ้าน ข่าวดี รายตัวหนุน ต่างชาติกลับมาซื้อพันล้านบาท มองเป้า 700 จุด<br><br>ตลาดหุ้นวันแรกของสัปดาห์ร้อนแรง ได้อานิสงส์ดัชนีดาวโจนส์และเอเชียบวกแต่หุ้นไทยพุ่งแรงกว่าถึง 2.12% หรือ 14.16 จุด ปิดที่จุดสูงสุดของปีนี้ 682.57 จุด มูลค่าซื้อขาย 28,183 ล้านบาท โดยต่างชาติกลับมาซื้อหนัก 1,128 ล้านบาท ผสมแรงซื้อของสถาบันอีก 1,199 ล้าน บาท ขณะที่รายย่อยขายทำกำไร 2,327 ล้านบาท <br>นายพิชัย เลิศสุพงศ์กิจ ผู้อำนวยการอาวุโสฝ่ายตลาด บริษัทหลักทรัพย์ (บล.) ธนชาต กล่าวว่า ดัชนีหุ้นบวกแรงกว่าที่ประเมินไว้ว่าจะเห็นระดับ 680 จุด ได้ ต้องใช้เวลาอีก 2-3 วัน แต่วานนี้มีแรง ซื้อหุ้นกระจายไปทั่วทั้งกระดาน นำโดยหุ้นในกลุ่มครอบครัวปตท. (PTT) ที่มีกระแสควบรวมกิจการกัน และตลาดโดยรวมมูลค่าซื้อขายหนาแน่น ส่งผลให้แนวโน้มตลาดหุ้นโดยรวมดูดี <br><br>นางสุวภา เจริญยิ่ง กรรมการผู้จัดการ บริษัทหลักทรัพย์ ธนชาต กล่าวว่า ประเมินว่าดัชนีหุ้นบวกแรง เพราะรับข่าวการ ควบรวมกิจการของบริษัทในกลุ่มปตท. อย่างไรก็ตามประเด็นที่มีผลต่อกระทบ ต่อภาพรวมของเศรษฐกิจขณะนี้คือปัญหาการเมือง  <br><br>เราเสียอยู่เรื่องเดียวคือการเมือง แม้ว่าจะมีปัญหาแต่เดือนนี้บริษัทจดทะเบียนไทยจะมีการจ่ายเงินปันผลระหว่างกาลถึง 1 แสนล้านบาท ดังนั้น หากการเมืองจบทุกอย่างคงจะดีขึ้น <br><br>บล.พัฒนสิน เชื่อว่าการควบรวมกิจการของบริษัทในเครือปตท. มี 2 รูปแบบ ที่คาดว่าจะเหมาะสมที่สุด ได้แก่ การควบรวมระหว่างบริษัท ไออาร์พีซี (IRPC) กับบริษัท ปตท.อะโรเมติกส์และการกลั่น (PTTAR) หรือการควบรวมระหว่าง IRPC PTTAR และบริษัท ปตท.เคมิคอล (PTTCH) <br><br>อย่างไรก็ตาม ไม่คาดว่าจะมีการควบรวมพร้อมกันทั้ง 4 บริษัท คือ IRPC, PTTAR, PTTCH และบริษัท ไทยออยล์ (TOP) เนื่องจากข้อจำกัดด้านทำเลที่ตั้งของโรงกลั่น TOP ที่อยู่ใน อ.ศรีราชา จ.ชลบุรี ซึ่งอยู่ห่างไกลจากโรงกลั่นของ PTTAR และ PTTCH และ IRPC ที่ตั้งอยู่ใน จ.ระยอง <br><br>ทั้งนี้ ราคาหุ้น PTTAR มีความได้เปรียบที่จะถูกซื้อเพื่อเล่นสั้น หากควบรวมเป็นรูปแบบที่ 2 เนื่องจากราคาขณะนี้ ที่ระดับเทียบเคียง 23.5 บาท เทียบเป็น ต้นทุนของการถือครองบริษัทที่ควบรวมกิจการจะอยู่ที่ 37 บาท ซึ่งยังเหลือกำไรจากราคาที่ปรับขึ้นอีกราว 14% จากมูลค่าประเมินการควบรวมที่ 42 บาท ส่วน IRPC และ PTTCH ที่เกือบจะไม่เหลือโอกาสมีกำไรแล้ว <br><br>เจ้าหน้าที่การตลาดกล่าวว่า ตลาดหุ้นที่บวกแรงนอกจากเล่นข่าวควบรวมกิจการของหุ้นในครอบครัวปตท.แล้ว ยังมีข่าวบวกอื่นๆ สนับสนุน รวมถึงความมั่นใจ ของนักลงทุนว่าตลาดหุ้นจะไม่ปรับฐานรุนแรง และมีโอกาสเห็นระดับ 700 จุด ในไม่ช้านี้ <br><br>สำหรับข่าวดีได้แก่เศรษฐกิจที่มีโอกาสฟื้นตัวชัดเจนขึ้น หลังจากที่ประชุม จี20 เห็นพ้องต้องกันที่จะให้ทุกประเทศอัดฉีดเงินเข้าระบบให้เศรษฐกิจโลกฟื้นตัวอย่างยั่งยืน จึงมีแรงซื้อหุ้นที่จะได้รับประโยชน์จากการฟื้นตัวทางเศรษฐกิจ เช่น ธนาคารพาณิชย์ <br><br>ขณะเดียวกันหุ้นกลุ่มเหล็กยังมีแรงซื้อหนาแน่นและราคาหุ้นพุ่งแรง อาศัยข่าวกระทรวงพาณิชย์จะพิจารณาปรับขึ้นราคาขายปลีก ในสัปดาห์นี้จึงมีแรงซื้อหุ้นบริษัท จีสตีล (GSTEEL) และบริษัท จีเจสตีล (GJS) ที่ราคาขึ้นชนซิลลิง ปิดที่ 0.27 บาท <br><br>วานนี้ราคาหุ้นทีทีแอนด์ที (TT&amp;T) บวกไป 5.97% ปิดที่ 0.71 บาท รับข่าวคณะอนุญาโตตุลาการได้มีคำวินิจฉัยชี้ขาดให้ ทีโอทีชำระเงินค่าเสียหายพร้อมดอกเบี้ย จำนวน 2,553 ล้านบาท ให้แก่บริษัทกรณีผิดสัญญาเกี่ยวกับการปรับอัตราค่าบริการ <br><br>ขณะเดียวกันหุ้นในกลุ่มพรีเมียมยังร้อนแรงต่อ แม้บริษัท พรีเมียร์ เอ็นเตอร์ไพรซ์ (PE) ออกโรงปฏิเสธข่าว จะถูก เทกโอเวอร์แบบไม่เป็นมิตรจากกลุ่มบริษัท กาแลกซี่ก็ตาม นักลงทุนไล่ราคาจนสัดส่วนราคาต่อกำไร (PE) ขึ้นชนเพดานสูงสุด 30% ปิดที่ 0.62 บาท รวมถึงบริษัท พรีเมียร์ เทคโนโลยี (PT) บวกถึง 27% เช่นกัน <br><br>โดยวานนี้มีสัมมนาเรื่องการกำกับดูแลกิจการของธุรกิจครอบครัว ซึ่งนางสุวภาให้ความเห็นว่า บริษัทมีรูปแบบการดำเนินธุรกิจครอบครัวในต่างประเทศ ต่างมีอัตราผลตอบแทนต่อสินทรัพย์ (ROA) สูงกว่าบริษัทที่ไม่ได้ดำเนินธุรกิจครอบครัว แต่อุปสรรคสำคัญคือธุรกิจจะบริหารต่อไปได้ดีหรือไม่หลังจากถึงมือรุ่นลูก <br><br>