เมื่อครั้งที่แล้ว ดิฉันได้เล่าถึงแผนกลยุทธ์ ของก.ล.ต. ในปี 2553 ที่ครอบคลุมงาน 5 ด้านสำคัญ โดยได้พูดถึง 2 ด้านแรก ได้แก่ การเชื่อมโยงกับต่างประเทศ และการเปิด เสรีการแข่งขัน กันไปแล้ว<br><br>สำหรับแผนงานที่เหลืออีก 3 ด้าน จะเป็นเรื่องที่ใกล้ตัวและเป็นประโยชน์ต่อผู้ลงทุน จะเป็นอย่างไร มาติดตามต่อกันได้เลยค่ะ <br><br>การผลักดันและสนับสนุนนวัตกรรม <br><br>ในปี 2553 นี้ ก.ล.ต.จะผลักดันให้เกิดสินค้าใหม่ๆ ในตลาดทุน เพื่อรองรับความ ต้องการลงทุนของผู้ลงทุนหลากหลายกลุ่ม ไม่ว่าจะเป็นกลุ่มผู้ฝากเงินกับธนาคารพาณิชย์ กลุ่มผู้ลงทุนที่เป็น High Net Worth กลุ่ม ผู้ลงทุนในตราสารอิสลาม เป็นต้น และยังครอบคลุมหลากหลายประเภทสินค้าอีกด้วย โดยจะมีทั้งตราสารหนี้ กองทุนรวม และสัญญาซื้อขายล่วงหน้า กันเลยทีเดียวค่ะ <br><br>ตัวอย่างของสินค้าใหม่เหล่านั้น ได้แก่ กองทุนรวมโครงสร้างพื้นฐาน (Infrastruc ture Fund) ซึ่งเป็นกองทุนรวมที่เข้าไปลงทุนในโครงการก่อสร้างสาธารณูปโภคต่างๆ ของประเทศทั้งของรัฐและเอกชน เช่น ไฟฟ้า ประปา หรือทางพิเศษ เป็นต้น กองทุนรวม อีทีเอฟทองคำ (Gold Exchange Traded Fund หรือ Gold ETF) ซึ่งเป็นกองทุนรวมที่ไปลงทุนในทองคำทั้งทางตรงและทางอ้อม ถือเป็นทางเลือกในการลงทุนในทองคำที่ ผู้ลงทุนไม่ต้องไปซื้อทองคำ (รูปพรรณหรือทองคำแท่ง) เอง และไม่ต้องมีต้นทุนในการเก็บรักษาทองคำด้วย <br><br>ตราสาร Sukuk ซึ่งเป็นตราสารที่ถูกพัฒนาขึ้นตามหลักศาสนาอิสลาม เทียบเคียงได้กับตราสารหนี้ แต่ผลตอบแทนจากการลงทุนจะไม่ขัดต่อหลักชาริอะฮ์ (หลักกฎหมายและจริยธรรมของศาสนาอิสลาม) จึงเป็นช่องทางลงทุนที่น่าสนใจสำหรับผู้ลงทุนทั่วไปและผู้ที่นับถือศาสนาอิสลาม สัญญาซื้อขายล่วงหน้าที่อ้างอิงกับอัตราดอกเบี้ย (Interest Rate Futures) ที่จะช่วยให้ผู้ลงทุนสามารถป้องกันความเสี่ยงจากความผันผวนของอัตราดอกเบี้ยที่อาจส่งผลกระทบไปยังอัตราผลตอบแทนและราคาของตราสารหนี้ที่ถือครองอยู่ <br><br>ทั้งนี้ ในการพิจารณาออกสินค้าเหล่านี้ ก.ล.ต.จะให้ความสำคัญกับการเสริมสร้างความรู้ผู้ลงทุนควบคู่กันไปด้วย ดังนั้นในส่วนของผู้ลงทุนแม้จะได้รับประโยชน์ในการมีทางเลือกสำหรับการลงทุนที่หลากหลายเพิ่มขึ้น แต่ก็ต้องไม่ลืมทำความเข้าใจกับลักษณะของสินค้า ความเสี่ยงที่เกี่ยวข้อง และเลือกลงทุนให้เหมาะสมกับวัตถุประสงค์การใช้เงินและความเสี่ยงที่ตนเองรับได้ด้วยนะคะ <br><br>ปรับปรุงการกำกับดูแลและบังคับใช้กฎหมาย <br><br>ในส่วนของการกำกับดูแลผู้ประกอบธุรกิจ ก.ล.ต.จะปฏิรูปการกำกับดูแลทั้งกระบวนการทำงานและการออกกฎเกณฑ์ไม่ให้เป็นอุปสรรคหรือต้นทุนที่ไม่จำเป็นต่อผู้ประกอบการ โดยเน้นเรื่องหลักการและวัตถุประสงค์ในการกำกับดูแล (Principle Based) มากกว่า รายละเอียดหยุมหยิม ในขณะเดียวกันก็จะเน้นความสำคัญของระบบติดตามตรวจสอบการประกอบธุรกิจ (Monitoring) ที่ทันการณ์ รวมทั้งปรับกฎเกณฑ์ต่างๆ เพื่อเสริมสร้างความแข็งแกร่งของบริษัทหลักทรัพย์ให้ สอดคล้องกับมาตรฐานสากลและเพียงพอ ที่จะรองรับสถานการณ์ต่างๆ โดยเฉพาะ อย่างยิ่งในภาวะวิกฤต เช่น เกณฑ์ในเรื่องการดำรงเงินกองทุน การบริหารความเสี่ยง และการควบคุมภายใน เป็นต้น ซึ่งจะเป็นการช่วยคุ้มครองผู้ลงทุนได้ในระดับหนึ่ง <br><br>นอกจากนี้ ก็จะลดการเข้าไปใช้ดุลพินิจตัดสินใจแทนผู้ลงทุน (Merit Based) โดยจะให้ความสำคัญกับการเปิดเผยข้อมูลมากยิ่งขึ้น (Much More Disclosure Based) เช่น ในการออกเสนอขายหลักทรัพย์ ก.ล.ต.จะกำหนดให้บริษัทมีการเปิดเผยข้อมูลเกี่ยวกับธุรกิจและความเสี่ยงที่ครบถ้วน หรือการให้กองทุนรวมเปิดเผยข้อมูลให้เพียงพอและง่ายต่อการทำความเข้าใจ รวมถึงแบ่งระดับความเสี่ยงของลูกค้าและประเภทสินค้าตามระดับความซับซ้อนและความเสี่ยง และกำหนดให้ในส่วนของผู้ขายก็ต้องมีการทำความรู้จักกับลูกค้า (Know Your Customer) เพื่อให้ทราบระดับความเสี่ยงที่ลูกค้ายอมรับได้และผลตอบแทนที่คาดหวัง เพื่อจะได้ให้คำแนะนำในการลงทุนได้อย่างเหมาะสม <br><br>สำหรับในส่วนของการบังคับใช้กฎหมายเพื่อให้มีประสิทธิภาพยิ่งขึ้น ก.ล.ต.จะผลักดันมาตรการทางแพ่งให้เป็นอีกเครื่องมือที่จะช่วยให้การดำเนินการเกี่ยวกับการกระทำความผิดต่างๆ มีประสิทธิผลยิ่งขึ้น (เพิ่มเติมจากมาตรการทางอาญาที่ใช้ลงโทษผู้กระทำผิดตามกฎหมายที่ก.ล.ต. ดูแลอยู่ ซึ่งต้องพิสูจน์การกระทำผิดของผู้กระทำผิดจนสิ้นสงสัย จึงมีขั้นตอนมาก ต้องใช้เวลาและมีหน่วยงานที่เกี่ยวข้องหลายฝ่าย) <br><br>มาตรการสำคัญอีกประการหนึ่งที่จะนำมาใช้คือ การเพิ่มช่องทางในการต่อสู้คดีเพื่อปกป้องประโยชน์ของผู้ลงทุน โดยผลักดันกฎหมายการดำเนินคดีแบบกลุ่ม (Class Action) เพื่อเป็นช่องทางฟ้องร้องคดีกรณี ผู้ลงทุนได้รับความเสียหายจากการกระทำผิดของบริษัทหลักทรัพย์หรือผู้ให้บริการ โดย ผู้ลงทุนคนใดคนหนึ่งหรือกลุ่มหนึ่งสามารถเป็นตัวแทนฟ้องร้องคดีในนามของผู้เสียหายทั้งหมดได้ ซึ่งเป็นการลดภาระและค่าใช้จ่ายในการดำเนินคดี <br><br>ส่งเสริมความรู้เกี่ยวกับการลงทุนและตลาดทุน <br><br>ปิดท้ายด้วยการวางรากฐานการพัฒนาตลาดทุนให้เติบโตได้อย่างยั่งยืน ด้วยการส่งเสริมความรู้ความเข้าใจเกี่ยวกับการลงทุนและตลาดทุน ซึ่งก.ล.ต. ยังคงมุ่งมั่นที่จะดำเนินการให้ความรู้ผู้ลงทุนอย่างต่อเนื่อง โดยเน้นให้ผู้ลงทุนเข้าใจสินค้าและความเสี่ยงที่เกี่ยวข้อง รู้จักวิธีการศึกษาข้อมูลต่างๆ ประกอบการตัดสินใจลงทุน เพื่อให้พร้อมรับกับหลักการกำกับดูแลที่เน้น Much More Disclosure Based ซึ่งจะนำมาใช้ภายในปีนี้ รวมทั้งให้รู้จักและใช้สิทธิในการปกป้องประโยชน์ของตนเองและการป้องกันภัยจากกลโกงต่างๆ เช่น การหลอกลวงให้ลงทุนกับบริษัทที่ไม่มีใบอนุญาตประกอบธุรกิจหลักทรัพย์และสัญญาซื้อขายล่วงหน้าอย่างถูกต้อง เป็นต้น <br><br>ท้ายนี้ แม้ว่าการลงทุนในตลาดทุนจะมีความซับซ้อนยิ่งขึ้นเรื่อยๆ ตามพัฒนาการใหม่ๆ ที่เกิดขึ้น <br><br>แต่ถ้าผู้ลงทุนสร้างภูมิคุ้มกันให้ตนเอง โดยหมั่นศึกษาและวิเคราะห์ข้อมูลเพื่อจะได้ลงทุนอย่างรอบคอบ พร้อมทั้งติดตามการลงทุนอย่างสม่ำเสมอเพื่อจะได้ปรับแผนการลงทุนให้เหมาะสม ก็จะสามารถบริหารความเสี่ยงจากการลงทุนได้ไม่ยากค่ะ แล้วพบกันใหม่คราวหน้า สวัสดีค่ะ <br><br>