ดัชนี FTSE 100 ตลาดหุ้นลอนดอนปิดร่วงลงเป็นวันที่สามติดต่อกันเมื่อคืนนี้ (5 ก.พ.) โดยหุ้นสินค้าโภคภัณฑ์ปรับตัวลงหลังราคาน้ำมันและโลหะร่วง นอกจากนี้ตลาดยังได้รับแรงกดดันหลังจากที่ ICAP Plc ปรับลดคาดการณ์ผลประกอบการ<br><br>ดัชนี FTSE 100 ร่วงลง 78.39 จุด หรือ 1.5% ปิดที่ 5,060.92 จุด ซึ่งเป็นการลดลงต่อเนื่องมาจากวันพฤหัสบดีที่ทรุดลง 2.2% จากแรงเทขาย เนื่องจากนักลงทุนวิตกกังวลเกี่ยวกับปัญหาหนี้สาธารณะในกรีซ โปรตุเกส และสเปน<br>ดัชนี FTSE 100 ร่วงลง 2.5% ในสัปดาห์นี้ ซึ่งเป็นสัปดาห์ที่สี่ติดต่อกันที่ดัชนีปรับตัวลง โดยมีปัจจัยลบจากความวิตกกังวลเรื่องยอดขาดดุลงบประมาณในยุโรป รวมถึงแผนการของรัฐบาลสหรัฐที่จะควบคุมการลงทุนของธนาคารต่างๆเพื่อจำกัดความเสี่ยง และการใช้มาตรการคุมเข้มการปล่อยสินเชื่อของทางการจีน<br><br>หุ้น ICAP ซึ่งเป็นบริษัทโบรกเกอร์ระหว่างธนาคารที่ใหญ่ที่สุดในโลกดิ่งลง 19% ซึ่งเป็นการลดลงมากที่สุดนับแต่เดือนก.ย.2551 หลังจากบริษัทเผยว่าการที่ธุรกิจใหม่ๆจะพลิกกลับมาทำกำไรได้อีกครั้งนั้นต้องใช้เวลานานกว่าที่คาดไว้ พร้อมปรับลดคาดการณ์ผลกำไรก่อนหักภาษี ขณะที่คู่แข่งอย่าง Tullett Prebon Plc ก็ร่วงลง 10%<br><br>ในกลุ่มเหมืองนั้น Vedanta Resources Plc ผู้ผลิตทองแดงรายใหญ่สุดของอินเดียร่วงลง 4% และ Xstrata Plc ผู้ผลิตทองแดงรายใหญ่อันดับสี่ของโลก ร่วงลง 5.2% เนื่องจากราคาทองแดงที่ซื้อขายในตลาดโลหะลอนดอนทรุดลง เพราะเกรงว่าปัญหาหนี้สาธารณะในยุโรปจะทำให้การฟื้นตัวของเศรษฐกิจโลกชะงัก<br><br>ด้าน BG Group Plc บริษัทน้ำมันและก๊าซอังกฤษ ปิดลบ หลังราคาน้ำมันร่วงลงต่ำกว่าระดับ 71 ดอลลาร์ต่อบาร์เรล<br><br>