วันอังคารที่ 23 ธันวาคม พ.ศ. 2551 08:15 <br><br>สัญญาทองคำตลาดนิวยอร์กปิดพุ่งขึ้น เหตุนักลงทุนเข้าซื้อเก็งกำไรอย่างคับคั่งเพราะมองว่าตลาดทองคำเป็นแหล่งการลงทุนที่ปลอดภัยกว่าในยามที่เศรษฐกิจโลกเข้าสู่ภาวะถดถอย<br><br>สำนักข่าวเอพีรายงานว่า สัญญาทองคำตลาด NYMEX (New York Mercantile Exchange) ส่งมอบเดือนก.พ.ปิดที่ 847.20 ดอลลาร์/ออนซ์ เพิ่มขึ้น 9.80 ดอลลาร์ หลังจากเคลื่อนตัวในช่วง 836.70-853.00 ดอลลาร์<br><br>ขณะที่สัญญาโลหะเงินส่งมอบเดือนมี.ค.ปิดที่ 10.86 ดอลลาร์/ออนซ์ เพิ่มขึ้น 1.00 เซนต์ และสัญญาโลหะทองแดงส่งมอบเดือนมี.ค.เพิ่มขึ้น 1.9 เซนต์ ปิดที่ 1.3455 ดอลลาร์/ปอนด์     ส่วนสัญญาพลาตินัมส่งมอบเดือนม.ค.ปิดที่ 857.20 ดอลลาร์/ออนซ์ พุ่งขึ้น 5.90 ดอลลาร์ และสัญญาพัลลาเดียมส่งมอบเดือนมี.ค.ปิดที่ 174.65 ดอลลาร์/ออนซ์ เพิ่มขึ้น 3.30 ดอลลาร์<br><br>คาร์ลอส ซานเชส นักวิเคราะห์จากซีเอ็มพี กรุ๊ป กล่าวว่า &quot;ท่ามกลางความตื่นตระหนกเกี่ยวกับเศรษฐกิจโลกถดถอย โดยเฉพาะเมื่อมีรายงานว่าบริษัท โตโยต้ามอเตอร์ คาดการณ์ว่า บริษัทจะขาดทุนราว 1.5 แสนล้านเยนซึ่งเป็นการขาดทุนครั้งแรกในรอบ 67 ปีนั้น นักลงทุนมองว่าทองคำเป็นแหล่งการลงทุนที่ปลอดภัยมากกว่าในยามที่เศรษฐกิจโลกเผชิญวิกฤตการณ์ จึงทำให้มีแรงซื้อส่งเข้ามาอย่างคับคั่งตั้งแต่ช่วงเช้า&quot;<br><br>ธนาคารกลางสหรัฐ (เฟด) เปิดเผยว่า ดัชนีกิจกรรมทั่วประเทศเดือนพ.ย.อยู่ที่ระดับ -2.47 จุด ลดลงจากเดือนต.ค.ที่ -1.27 จุด เพราะได้รับผลกระทบจากตลาดแรงงานที่ซบเซาหนักขึ้น<br><br>