วันพุธที่ 7 ตุลาคม พ.ศ. 2552 07:27 <br><br>สัญญาน้ำมันดิบตลาดนิวยอร์กเพิ่มขึ้นแตะระดับสูงสุดในรอบ 2 สัปดาห์ ได้รับแรงหนุนจากสกุลเงินดอลลาร์ที่ร่วงลงอย่างรุนแรง<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.พุ่งขึ้น 47 เซนต์ หรือ 0.7% ปิดที่ 70.88 ดอลลาร์/บาร์เรล หลังจากเคลื่อนตัวในช่วง 71.65-70.88 ดอลลาร์<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอนส่งมอบเดือนพ.ย.เพิ่มขึ้น 52 เซนต์ หรือ 0.8% ปิดที่ 68.56 ดอลลาร์/บาร์เรล<br><br>ริชาร์ด อิลซิสซิน นักวิเคราะห์จากบริษัท Lind-Waldock ในนิวยอร์กกล่าวว่า การร่วงลงของดอลลาร์สหรัฐเป็นปัจจัยสำคัญที่หนุนสัญญาสินค้าโภคภัณฑ์ รวมถึงน้ำมันดิบและทองคำ พุ่งขึ้น โดยดอลลาร์สหรัฐร่วงลงอย่างหนักหลังจากธนาคารกลางออสเตรเลียประกาศขึ้นอัตราดอกเบี้ย 0.25% เป็น 3.25% จากเดิม 3.0% สวนทางกับที่นักวิเคราะห์ส่วนใหญ่คาดการณ์ว่าจะคงดอกเบี้ยไว้ที่ระดับ 3% ในการประชุมวานนี้ พร้อมกับส่งสัญญาณว่าธนาคารกลางจะค่อยๆชะลอการใช้มาตรการกระตุ้นเศรษฐกิจ <br><br>สำนักงานสารสนเทศด้านการพลังงาน (EIA) คาดการณ์ว่า ดีมาน์ดน้ำมันในตลาดโลกอาจเพิ่มขึ้น 410,000 บาร์เรล/วันในช่วงไตรมาส 4 ของปีนี้ เมื่อเทียบกับไตรมาส 4 ของปีที่แล้ว โดยตัวเลขดังกล่าวเพิ่มขึ้นจากตัวเลขคาดการณ์ครั้งก่อนที่ 240,000 บาร์เรล/วัน <br><br>นอกจากนี้ EIA ยังปรับขึ้นตัวเลขคาดการณ์ผลผลิตน้ำมันดิบของกลุ่มประเทศผู้ส่งออกน้ำมัน (โอเปค) ประจำปีพ.ศ.2553 ขึ้นสู่ระดับ 29.19 ล้านบาร์เรล/วัน จากตัวเลขคาดการณ์เดิมที่ 28.89 ล้านบาร์เรล/วัน และปรับขึ้นตัวเลขคาดการณ์ผลผลิตน้ำมันของประเทศนอกกลุ่มโอเปคขึ้นสู่ระดับ 50.26 ล้านบาร์เรล/วัน จากตัวเลขคาดการณ์เดิมที่ 50.19 ล้านบาร์เรล/วัน<br><br>นักลงทุนจับตาดูรายงานสต็อกน้ำมันดิบประจำสัปดาห์ซึ่งกระทรวงพลังงานสหรัฐจะเปิดเผยในวันพุธนี้ โดยนักวิเคราะห์ส่วนใหญ่คาดการณ์ว่า สต็อกน้ำมันดิบจะเพิ่มขึ้น 2.1 ล้านบาร์เรล สต็อกน้ำมันกลั่นจะเพิ่มขึ้น 300,000 บาร์เรล สต็อกน้ำมันเบนซินจะเพิ่มขึ้น 1.1 ล้านบาร์เรล และอัตราการใช้กำลังการกลั่นน้ำมันมีแนวโน้มลดลง 0.7%<br><br>ทั้งนี้ การปิโตรเลียมสหรัฐ (API) รายงานหลังจากตลาด NYMEX ปิดทำการเมื่อคืนนี้ว่า สต็อกน้ำมันดิบลดลง 254,000 บาร์เรล สต็อกน้ำมันกลั่นลดลง 2.9 ล้านบาร์เรล และสต็อกน้ำมันเบนซินเพิ่มขึ้น 544,000 บาร์เรล<br><br>