วันจันทร์ที่ 28 กันยายน พ.ศ. 2552 <br><br>ในช่วงสัปดาห์ที่ผ่านมา (21-25 ก.ย. 2552) ค่าเงินบาทปรับแข็งค่าขึ้นต่อเนื่องจากสัปดาห์ก่อน โดยมีกรอบการเคลื่อนไหว ในช่วง 33.50-33.79 บาทต่อเหรียญสหรัฐ หลังจากปรับตัวในช่วง 33.60-34 บาทต่อเหรียญสหรัฐ ในสัปดาห์ก่อนหน้า<br><br>ทั้งนี้ เงินบาททรงตัวใกล้ระดับ 33.70 บาทต่อเหรียญสหรัฐ ในช่วงต้นสัปดาห์ โดยได้รับแรงกดดันจากการฟื้นตัวของเงินเหรียญสหรัฐ ก่อนจะปรับแข็งค่าขึ้นสู่ระดับ 33.62 บาทต่อเหรียญสหรัฐ เนื่องจากแรงขายเงินเหรียญสหรัฐจำนวนมากจากผู้ส่งออก จากการคาดการณ์ว่าเงินบาทยังมีแนวโน้มแข็งค่าต่อไป <br>ในช่วงต้นสัปดาห์ เงินบาทเปิดตลาดที่ 33.66 บาทต่อเหรียญสหรัฐ ทรงตัวจากช่วงปลายสัปดาห์ ขณะที่ตลาดเริ่มคลายความกังวลต่อสถานการณ์การเมืองลงหลังจากเหตุการณ์ชุมนุมของกลุ่มเสื้อแดงในช่วงสุดสัปดาห์ยุติลงอย่างสงบจึงไม่ส่งผลกระทบในเชิงลบต่อตลาดเงิน <br><br>อย่างไรก็ดี เงินบาทอ่อนค่าลงเล็กน้อยในช่วงบ่าย เนื่องจากเงินเหรียญสหรัฐเริ่มฟื้นตัวขึ้น เนื่องจากนักลงทุนลดความต้องการซื้อสินทรัพย์เสี่ยง และสกุลเงินที่ให้ผลตอบแทนสูง ประกอบกับภาวะการซื้อขายที่ค่อนข้างเบาบาง เนื่องจากตลาดการเงินในหลายประเทศในเอเชีย ทั้งตลาดโตเกียว อินโดนีเซีย มาเลเซีย สิงคโปร์ และฟิลิปปินส์ ปิดทำการ ทำให้สกุลเงินในภูมิภาคส่วนใหญ่ปรับตัวในกรอบแคบๆ เช่นเดียวกับเงินบาทที่ปรับตัวใกล้ระดับ 33.70 บาทต่อเหรียญสหรัฐ <br><br>ในช่วงกลางสัปดาห์ เงินบาทยังคงปรับตัวในทิศทางแข็งค่า โดยเปิดตลาดที่ 33.55 บาทต่อเหรียญสหรัฐ ในวันพุธ โดยปรับแข็งค่าขึ้นเช่นเดียวกับค่าเงินภูมิภาค หลังเงินเหรียญสหรัฐยังมีแนวโน้มอ่อนค่าต่อเนื่องท่ามกลางความเชื่อมั่นเกี่ยวกับการฟื้นตัวของเศรษฐกิจโลก <br><br>ขณะเดียวกัน เงินเหรียญสหรัฐยังเผชิญกับแรงขายทำกำไรจากการคาดการณ์ว่า เฟดจะยังดำเนินนโยบายการเงินในเชิงผ่อนคลายต่อไปจนถึงปี 2010 เพื่อกระตุ้นเศรษฐกิจของประเทศ ขณะที่นักลงทุนกำลังจับตาการประชุมผู้นำกลุ่ม G-20 เกี่ยวกับการปรับสมดุลภาวะเศรษฐกิจโลกในช่วงปลายสัปดาห์ โดยคาดว่าจะทำให้เงินเหรียญสหรัฐอ่อนค่า <br><br>ทั้งนี้เงิน เงินเหรียญสหรัฐอยู่ในภาวะเปราะบาง และการพุ่งขึ้นของตลาดหุ้นเอเชียที่ได้แรงหนุนจากความหวังต่อการขยายตัวของเศรษฐกิจโลกและราคาสินค้าโภคภัณฑ์ที่ปรับตัวขึ้น เป็นปัจจัยหนุนให้ค่าเงินในภูมิภาคปรับแข็งค่าขึ้นในช่วงกลางสัปดาห์ เช่นเดียวกับเงินบาทที่ทะยานขึ้นทดสอบระดับ 33.50 บาทต่อเหรียญสหรัฐ ขณะที่ธปท. ต้องเข้าซื้อเงินเหรียญสหรัฐเพื่อยับยั้งไม่ให้เงินบาทปรับแข็งค่าเร็วเกินไป <br><br>ในช่วงปลายสัปดาห์เงินบาทเปิดตลาดที่ 33.54 บาทต่อเหรียญสหรัฐ ในช่วงเช้าวันพฤหัสบดี โดยอ่อนค่าลงตามสกุลเงินอื่นๆ ที่อ่อนค่าลง อันเป็นผลจากการที่เงินเหรียญสหรัฐเริ่มฟื้นตัวกลับทางเทคนิคภายหลัง นักลงทุนเริ่มลดมุมมองในเชิงบวกต่อการฟื้นตัวทางเศรษฐกิจ หลังแถลงการณ์หลังประชุมของธนาคารกลางสหรัฐ (เฟด) ที่ย้ำถึงการคงอัตราดอกเบี้ยในระดับต่ำมากต่อไปอีกระยะหนึ่ง ซึ่งสะท้อนว่าเศรษฐกิจสหรัฐยังมีความเปราะบาง <br><br>อย่างไรก็ดี อัตราดอกเบี้ยของสหรัฐที่มีแนวโน้มทรงตัวใกล้ 0% ไปอีกระยะหนึ่งนั้น หมายถึงการที่นักลงทุนมีแนวโน้มที่จะกลับไปใช้เงินเหรียญสหรัฐในการทำ Carry Trade ซึ่งจะถ่วงให้เงินเหรียญสหรัฐมีแนวโน้มอ่อนค่าลง ซึ่งปัจจัยดังกล่าวช่วยให้เงินบาทปรับตัวสู่ระดับ 33.51 บาทต่อเหรียญสหรัฐ <br><br>ในช่วงสัปดาห์นี้ (28 ก.ย.-2 ต.ค. 2552) สายงานธุรกิจตลาดทุนมองว่า ในช่วงสัปดาห์นี้คาดว่าเงินบาทยังมีแนวโน้มแข็งค่าขึ้น โดยมีกรอบการเคลื่อนไหวในช่วง 33.45-33.75 บาทต่อเหรียญสหรัฐ หลังปรับตัวในช่วง 33.50-33.79 บาทต่อเหรียญสหรัฐ ในสัปดาห์ก่อนหน้า โดยมีแรงหนุนจากภาวะการลงทุนในตลาดหุ้นที่คาดว่าจะเดินหน้าต่อไป ภายหลังจากการประชุมสุดยอดผู้นำประเทศกลุ่ม G-20 มีแถลงการณ์ร่วมว่าจะคงมาตรการฉุกเฉินในการกระตุ้นเศรษฐกิจต่อไปจนกว่าเศรษฐกิจจะฟื้นตัวชัดเจนมากขึ้น ซึ่งช่วยให้นักลงทุนคลายความกังวลต่อการดำเนินการของธนาคารกลางหลายประเทศที่เริ่มจำกัดความร้อนแรงของภาวะฟองสบู่สินทรัพย์ที่เกิดขึ้นในตลาดหุ้นและตลาดสินค้าโภคภัณฑ์ <br><br>ขณะเดียวกัน อัตราดอกเบี้ยของสหรัฐที่ยังทรงตัวในระดับต่ำ ยังคงถ่วงการเคลื่อนไหวของเงินเหรียญสหรัฐ ซึ่งเป็นปัจจัยสำคัญที่ช่วยหนุนค่าเงินภูมิภาคและเงินบาทให้ปรับแข็งค่าขึ้นในช่วงสัปดาห์นี้ <br><br>อย่างไรก็ดี ตัวเลขเศรษฐกิจที่ต้อง ติดตามในช่วงสัปดาห์นี้ ได้แก่ ข้อมูลราคาบ้าน ดัชนีความเชื่อมั่นของผู้บริโภค ตัวเลขการจ้างงานภาคเอกชน และตัวเลข GDP ไตรมาส 2/2552 ในช่วงต้นสัปดาห์ ขณะที่ในช่วงปลายสัปดาห์ตลาดให้ความสนใจกับข้อมูลการจ้างงานนอกภาคเกษตรและอัตราการว่างงานของสหรัฐ <br><br>สำหรับข้อมูลเศรษฐกิจในประเทศต้องติดตามในช่วงสัปดาห์นี้ ได้แก่ รายงานเศรษฐกิจการเงินรายเดือนของธปท. และรายงานตัวเลขอัตราเงินเฟ้อเดือนก.ย. ในช่วงกลางสัปดาห์ <br><br>