ดาวโจนส์ปิดลบ17.24จุดหลังสหรัฐเผยข้อมูลศก.อ่อนแอ<br><br>ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (24 พ.ย.) เนื่องจากนักลงทุนผิดหวังต่อข้อมูลเศรษฐกิจของสหรัฐ รวมถึงตัวเลขจีดีพีไตรมาส 3 และดัชนีความเชื่อมั่นผู้บริโภค อย่างไรก็ตาม ตลาดติดลบไม่มากนักหลังจากสหรัฐเปิดเผยราคาบ้านใน 20 เขตเมืองที่ปรับตัวสูงขึ้น ซึ่งทำให้นักลงทุนคลายความวิตกกังวลเรื่องแนวโน้มในภาคอสังหาริมทรัพย์<br>          <br>ดัชนีเฉลี่ยอุตสาหกรรมดาวโจนส์ลดลง 17.24 จุด หรือ 0.16% ปิดที่ 10,433.71 จุด ขณะที่ดัชนี S&amp;P 500 ลดลง 0.59 จุด หรือ 0.05% ปิดที่ 1,105.65 จุด และดัชนี Nasdaq รูดลง 6.83 จุด หรือ 0.31% ปิดที่ 2,169.18 จุด<br>          <br>ปริมาณการซื้อขายในตลาดหุ้นนิวยอร์กมีอยู่ราว 952 ล้านหุ้น มีจำนวนหุ้นลบมากกว่าหุ้นบวกในอัตราส่วน 8 ต่อ 7 ส่วนปริมาณการซื้อขายในตลาด Nasdaq มีอยู่ราว 1.87 พันล้านหุ้น<br>          <br>โฮเวิร์ด วาร์ด หัวหน้านักวิเคราะห์จากบริษัท GAMCO Growth Fund กล่าวกับเอพีว่า ตลาดหุ้นนิวยอร์กได้รับแรงกดดันหลังจากกระทรวงพาณิชย์สหรัฐได้การประมาณการตัวเลขจีดีพีไตรมาส 3 ครั้งที่สองว่าขยายตัวเพียง 2.8%ต่อปี เมื่อเทียบกับการประมาณการครั้งก่อนที่ระบุว่าขยายตัว 3.5% ซึ่งบ่งชี้ว่าการฟื้นตัวของสหรัฐเป็นไปอย่างล่าช้า หลังจากยอดขาดดุลการค้าพุ่งขึ้นรุนแรง และยอดค้าปลีกที่ร่วงลงเกินความคาดหมาย<br>          <br>ขณะที่สำนักงานคอนเฟอเรนซ์ บอร์ด ซึ่งเป็นองค์กรวิจัยเอกชนของสหรัฐเปิดเผยดัชนีความเชื่อมั่นผู้บริโภคเดือนพ.ย.เพิ่มขึ้นแตะระดับ 49.5 จุด ซึ่งแม้จะเพิ่มขึ้นจากเดือนต.ค.ที่ระดับ 48.7 จุด และมากกว่าที่นักวิเคราะห์ส่วนใหญ่คาดว่าจะอยู่ที่ระดับ 47.7 จุด แต่ดัชนีที่ระดับต่ำกว่า 50 จุดบ่งชี้ว่าผู้บริโภคยังมีความวิตกกังวลต่อแนวโน้มเศรษฐกิจ <br>