วันศุกร์ที่ 6 พฤศจิกายน พ.ศ. 2552 08:29 <br><br>สัญญาน้ำมันดิบตลาดนิวยอร์กปิดร่วงลงต่ำกว่าระดับ 80 ดอลลาร์ จากแรงเทขายทำกำไร<br><br>  สัญญาน้ำมันดิบตลาด NYMEX (New York Mercantile Exchange) ส่งมอบเดือนธ.ค.ร่วงลง 78 เซนต์ ปิดที่ 79.62 ดอลลาร์/บาร์เรล หลังจากเคลื่อนตัวในช่วง 80.07-79.62 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนธ.ค.ลดลง 3.26 เซนต์ ปิดที่ 2.0576 ดอลลาร์/แกลลอน และสัญญาน้ำมันเบนซินส่งมอบเดือนธ.ค.ลดลง 2.5 เซนต์ ปิดที่ 1.9877 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนธ.ค.ลดลง 90 เซนต์ ปิดที่ 77.99 ดอลลาร์/บาร์เรล<br><br>ไมเคิล ลินช์ นักวิเคราะห์จากบริษัท Strategic Energy &amp; Economic Research กล่าวกับเอพีว่า นักลงทุนเทขายสัญญาน้ำมันดิบหลังจากนักวิเคราะห์ส่วนใหญ่คาดการณ์ว่าตัวเลขจ้างงานนอกภาคการเกษตร (nonfarm payroll) ประจำเดือนต.ค.จะร่วงลงอีก 175,000 ตำแหน่ง ซึ่งจะเป็นสถิติที่ร่วงลงรุนแรงสุดนับตั้งแต่ช่วงทศวรรษที่ 1930 และคาดว่าอัตราว่างงานเดือนต.ค.จะพุ่งขึ้นแตะ 9.9% ซึ่งเป็นระดับสูงสุดในรอบ 26 ปี<br><br>กระแสความวิตกกังวลเรื่องอัตราว่างงานที่พุ่งขึ้นในสหรัฐสร้างแรงกดดันให้กับราคาน้ำมัน แม้กระทรวงแรงงานสหรัฐรายงานเมื่อคืนนี้ว่าจำนวนชาวอเมริกันที่ขอรับสวัสดิการว่างงานในรอบสัปดาห์ที่แล้วร่วงลงแตะระดับ 512,000 ราย ซึ่งเป็นระดับต่ำสุดในรอบ 11 เดือนและลดลงต่ำกว่าที่นักวิเคราะห์คาดการณ์ไว้<br><br>สต็อกน้ำมันดิบในรอบสัปดาห์ที่สิ้นสุด ณ วันที่ 30 ต.ค.ร่วงลง 4.0 ล้านบาร์เรล แตะที่ 335.9 ล้านบาร์เรล สวนทางกับที่นักวิเคราะห์ส่วนใหญ่คาดว่าจะเพิ่มขึ้น 1.4 ล้านบาร์เรล<br><br>ขณะที่สต็อกน้ำมันกลั่นลดลง 400,000  บาร์เรล แตะที่ 167.4 ล้านบาร์เรล น้อยกว่าที่นักวิเคราะห์คาดว่าจะร่วงลง 1.0 ล้านบาร์เรล และสต็อกน้ำมันเบนซินลดลง 300,000 บาร์เรล แตะที่ 208.3 ล้านบาร์เรล สวนทางกับที่คาดว่าจะเพิ่มขึ้น 300,000 บาร์เรล ส่วนอัตราการใช้กำลังการกลั่นน้ำมันร่วงลง 1.2% แตะ 80.6%<br><br>ริชาร์ด ซี กัง ซีอีโอบริษัท Emerging Global Advisors LLC ซึ่งเป็นบริษัทจัดการกองทุนรายใหญ่ในนิวยอร์ก คาดการณ์ว่า ราคาน้ำมันดิบจะพุ่งขึ้นเหนือระดับ 100 ดอลลาร์/บาร์เรลในอีก 6 เดือนข้างหน้านี้ เนื่องจากการซื้อเก็งกำไร<br><br>