วันที่ 08 ธันวาคม พ.ศ. 2551 ปีที่ 18 ฉบับที่ 6584 ข่าวสดรายวัน<br><br><br>ส่งออกพัง-คาดปีหน้าโตติดลบ 5% พาณิชย์ชี้มรสุมรุมหนัก-เร่งปั๊มชีพผู้ประกอบการ<br><br><br><br>นายศิริพล ยอดเมืองเจริญ ปลัดกระทรวงพาณิชย์ เปิดเผยถึงแนวโน้มการส่งออกปี&quot;52 ว่า ขณะนี้กระทรวงพาณิชย์ไม่แน่ใจว่าจะสามารถผลักดันการส่งออกปีหน้าให้เป็นไปตามเป้าหมายเดิมที่ตั้งไว้ที่ 10% ได้หรือไม่ เนื่องจากขณะนี้มีปัจจัยปัญหาเพิ่มเติมนอกเหนือไปจากปัญหาวิกฤตสถาบันการเงินโลก ที่ส่งผลกระทบต่อการส่งออกคือ ปัญหาราคาสินค้าเกษตรซึ่งเป็นสินค้าส่งออกหลักของไทยตกต่ำลง ปัญหาจากการปิดสนามบินสุวรรณภูมิ และสนามบินดอนเมือง <br><br>นอกจากนี้ ยังพบว่าแนวโน้มการส่งออกสินค้า 3 กลุ่มสำคัญ ซึ่งครองส่วนแบ่งการส่งออก 30% ของการส่งออกทั้งหมดของไทย หรือคิดเป็นมูลค่าส่งออกรวมประมาณ 37,000 ล้านเหรียญสหรัฐ ได้แก่ รถยนต์ อุปกรณ์และส่วนประกอบ, แผงวงจรไฟฟ้าและเครื่องคอมพิวเตอร์, อุปกรณ์และส่วนประกอบ มีอัตราปรับลดลงมาก โดยเฉพาะการส่งออกรถยนต์และส่วนประกอบมีแนวโน้มจะส่งออกได้น้อยลง เนื่องจากผู้ผลิตรถยนต์รายใหญ่ของโลก 3 ราย ได้แก่ เจเนอรัล มอเตอร์ส (จีเอ็ม), ฟอร์ด และไครสเลอร์ประสบปัญหาการเงิน ทำให้คนในสหรัฐหันมาซื้อรถยนต์ภายในประเทศ แทนการนำเข้า ซึ่งจะทำให้ยอดการส่งออกรถยนต์ของไทยปรับลดลง<br><br>&quot;เดิมกระทรวงพาณิชย์คาดว่าการส่งออกปีหน้าจะโตได้ 10% ขณะที่รัฐบาลตั้งเป้าเติบโตเพียง 5% เดิมเราไม่ได้มองว่าการส่งออกปีหน้าจะติดลบ แต่มาวันนี้ชักไม่แน่ใจ เพราะมีปัจจัยด้านปัญหาเพิ่มขึ้นมาก รวมทั้งปัญหาภายในจากการปิดสนามบิน ทำให้มองว่าหากเศรษฐกิจโลกไม่ฟื้นกรณีที่เลวร้ายที่สุดอาจทำให้การส่งออกของไทยปี&quot;52 อาจเติบโตในอัตราที่ติดลบ 5% ก็เป็นไปได้ แต่คงไม่โตติดลบสูงถึง 12% ตามที่นักวิชาการหลายฝ่ายออกมาคาดการณ์ หากเหตุการณ์เศรษฐกิจโลกฟื้นเร็วการส่งออกปีหน้าอาจโตได้ระหว่าง 0-5% ส่วนการส่งออกปีนี้คาดว่าทั้งปีจะเติบโตประมาณ 15% หรือคิดเป็นมูลค่าประมาณ 6 ล้านล้านบาท&quot; นายศิริพฟล กล่าว<br><br>นายศิริพล กล่าวว่า สัปดาห์นี้กระทรวงพาณิชย์จะเชิญอุตสาหกรรมการส่งออกที่ได้รับผลกระทบจากกรณีปิดสนามบิน 3-4 อุตสาหกรรม มาหารือ เช่น ผู้ประกอบการส่งออกผักและผลไม้ ผู้ส่งออกแผงวงจรไฟฟ้า เป็นต้น เพื่อพิจารณาหาแนวทางแก้ไขปัญหากรณีวัตถุดิบผลิตสินค้าและสินค้าที่ยังตกค้างอยู่ในต่างประเทศ ยังไม่สามารถขนส่งไปถึงปลายทางได้ รวมทั้งแนวทางการให้ความช่วยเหลือเกี่ยวกับภาระค่าใช้จ่ายในการเก็บสินค้าเพื่อรอการขนส่งเนื่องจากสนามบินถูกปิด ซึ่งในส่วนนี้จะต้องมีการพิจารณาสัญญาการขนส่งสินค้าของผู้ส่งออกแต่ละรายอย่างละเอียด หากพบว่ารายใดมีความเสียหาย ส่งของไม่ตรงตามระยะเวลาตามสัญญา ทำให้ผู้ส่งออกต้องมีภาระค่าใช้จ่ายเพิ่มขึ้นจากการปิดสนามบิน เบื้องต้นจะหารือเพื่อประเมินความเสียหายที่เกิดขึ้นว่ามีจำนวนรวมเท่าไร จากนั้นจะทำเรื่องเสนอรัฐบาลเพื่อขอจัดสรรงบกลางมาช่วยเหลือผู้ส่งออกต่อไป<br><br>นอกจากนี้ กระทรวงพาณิชย์จะเร่งแก้ไขกฎระเบียบที่เป็นปัญหาและอุปสรรคในการส่งออก รวมทั้งสั่งการไปยังทูตพาณิชย์ในต่างประเทศทั่วโลกให้ประสานไปยังผู้ซื้อจากทั่วโลกให้ทราบว่าขณะนี้สนามบินของไทยได้เปิดทำการตามปกติแล้ว สามารถขนส่งสินค้าได้ตามปกติ เพื่อเร่งให้ภาวะการค้า การส่งออกของไทยกลับเข้าสู่สภาพปกติโดยเร็ว<br><br>หน้า 9<br>