วันพฤหัสบดีที่ 8 ตุลาคม พ.ศ. 2552 08:44 <br><br>ธนาคารกรุงศรีอยุธยา รายงาน เงินบาทเปิดตลาดวันนี้ที่ระดับ 33.375/380 อ่อนค่าจากเย็นวานนี้เล็กน้อย<br><br>นักบริหารเงิน ธนาคารกรุงศรีอยุธยา เปิดเผยว่า เงินบาทเปิดตลาดวันนี้ที่ระดับ 33.375/380 บาท/ดอลลาร์ ปรับตัวอ่อนค่าเล็กน้อยจากเย็นวานนี้ที่ระดับ 33.36/37 บาท/ดอลลาร์ ก่อนจะปรับตัวผันผวนในกรอบแคบๆ ตามแรงซื้อและขายทิศทางเดียวกันกับค่าเงินสกุลหลักต่างประเทศ เนื่องจากได้รับปัจจัยหนุนจากการประกาศตัวเลขการจ้างงานของประเทศออสเตรเลีย โดยเมื่อเวลา 08.23 น.เงินบาทปรับตัวแข็งค่าอยู่ที่ 33.35 บาท/ดอลลาร์<br><br>&quot;ทั้งเดือนนี้(เงินบาทมี) trend แข็งค่าอยู่แล้วตามสกุลเงินหลักต่างประเทศ เนื่องจากดอลลาร์อ่อนค่า&quot; นักบริหารเงิน กล่าว <br><br>สำหรับค่าเงินสกุลหลักต่างประเทศช่วงเช้านี้ เงินเยนเคลื่อนไหวอยู่ที่ระดับ 88.29/34 เยน/ดอลลาร์ ปรับตัวอ่อนค่าจากวานนี้ที่ระดับ 88.23/27 เยน/ดอลลาร์ ส่วนเงินยูโรอยู่ที่ 1.4748/4752 ดอลลาร์/ยูโร ปรับตัวแข็งค่าจากวานนี้ที่ระดับ 1.4715/4720 ดอลลาร์/ยูโร <br><br>นักบริหารเงิน คาดว่า วันนี้เงินบาทยังมีแนวโน้มแข็งค่าต่อเนื่อง โดยจะเคลื่อนไหวในกรอบ 33.30-33.40 บาท/ดอลลาร์<br><br>