วันพุธที่ 4 พฤศจิกายน พ.ศ. 2552 <br><br>สวัสดีครับ...ทุกท่าน สัปดาห์นี้ผมมีประเด็นเกี่ยวกับเรื่องการประชุมของธนาคารกลางมานำเสนอ<br><br>ทั้งนี้ เนื่องจากในสัปดาห์นี้เป็นสัปดาห์ที่จะมีการประชุมของธนาคารกลางออสเตรเลีย สหรัฐ อังกฤษ และยุโรป โดยธนาคารกลางออสเตรเลียได้มีการปรับขึ้นอัตราดอกเบี้ยอีก 0.25% ตามคาดการณ์<br><br>ส่วนสหรัฐ ยุโรป และอังกฤษ คาดว่าจะยังคงอัตราดอกเบี้ยต่อไปจนถึงกลางปี 2553 ดังนั้น สิ่งที่นักลงทุนต้องติดตามสำหรับผลการประชุมในเดือนนี้ จึงเป็นเรื่องของการส่งสัญญาณในเรื่องของนโยบายการเงินในอนาคต เกี่ยวกับเรื่องการยกเลิกการอัดฉีดเงินเข้าสู่ระบบ (Exit Strategies) รวมถึงการส่งสัญญาณความพร้อมในการปรับขึ้นอัตราดอกเบี้ย ซึ่งทั้งหมดนี้เกี่ยวข้องกับทิศทางของตลาดหุ้นอย่างหลีกเลี่ยงไม่ได้ เพราะนโยบายของธนาคารกลางที่กำลังจะเปลี่ยนแปลงจะมีผลกระทบต่อการฟื้นตัวของเศรษฐกิจซึ่งเป็นเรื่องระยะยาว และมีผลกระทบต่อทิศทางค่าเงินดอลลาร์สหรัฐ ซึ่งเป็นเรื่องที่กระทบทันทีในระยะสั้น <br><br>สำหรับการที่ตลาดหุ้นไทยมีความผันผวนมากในช่วงนี้ นอกจากปัจจัยภายในประเทศแล้ว ผมประเมินว่า ปัจจัยในเรื่องความผันผวนของค่าเงินดอลลาร์สหรัฐเป็นปัจจัยที่มีความสำคัญมากที่สุด ทั้งนี้ เนื่องจากผมประเมินว่า การอ่อนค่าของเงินดอลลาร์สหรัฐเป็นปัจจัยที่ผลักดันให้นักลงทุนต่างประเทศเข้ามาลงทุนในตลาดหุ้นเอเชียมากขึ้น เพื่อลดความเสี่ยงในการถือครองสินทรัพย์ในรูปดอลลาร์สหรัฐ รวมถึงส่งผลให้มีการเก็งกำไรในตลาดสินค้าโภคภัณฑ์ เช่น น้ำมัน ทองคำ ซึ่งมีส่วนช่วยให้หุ้นในกลุ่มสินค้าโภคภัณฑ์ปรับตัวขึ้นโดดเด่นในช่วงที่ผ่านมา เช่น บริษัท ปตท. สำรวจและผลิตปิโตรเลียม (PTTEP) บริษัท บ้านปู (BANPU) บริษัท ทาทา สตีล (ประเทศไทย) (TSTH) บริษัท โทรีเซ็นไทย เอเยนต์ซีส์ (TTA) <br><br>ดังนั้น การแข็งค่าของเงินดอลลาร์สหรัฐในช่วง 1 สัปดาห์ที่ผ่านมา จึงถือเป็นปัจจัยหลักที่ส่งผลให้ตลาดหุ้นในเอเชียปรับตัวลดลง นักลงทุนต่างชาติมีการขายสุทธิในตลาดหุ้นหลัก อย่างเช่น อินเดีย เกาหลี อินโดนีเซีย ไต้หวัน ฟิลิปปินส์ ส่วนตลาดหุ้นไทยมีมูลค่าการขายสุทธิตั้งแต่เริ่มต้นในวันที่ 21 ต.ค.-2 พ.ย. เท่ากับ 9,705 ล้านบาท <br><br>ส่งผลให้มูลค่าซื้อสุทธิสะสมของนักลงทุนต่างประเทศในปี 2552 เหลืออยู่ 53,848 ล้านบาท สำหรับการแข็งค่าของเงินดอลลาร์สหรัฐนั้นในรอบนี้เริ่มต้นตั้งแต่วันที่ 21 ต.ค. 2552 <br><br>ดังนั้น ทุกท่านคงไม่แปลกใจว่าทำไมนักลงทุนต่างชาติถึงเริ่มขายสุทธิในวันเดียวกัน โดยปัจจัยที่มีผลให้ค่าเงินดอลลาร์สหรัฐแข็งค่าขึ้นมี 2 ปัจจัย คือ <br><br>1.ด้านเทคนิค คือ ค่าเงินดอลลาร์สหรัฐได้อ่อนค่าลงถึง 1.5 ดอลลาร์สหรัฐต่อยูโร ซึ่งในเชิงการเก็งกำไรแล้วถือว่าเป็นระดับแนวต้านสำคัญ และการที่ค่าเงินดอลลาร์สหรัฐไม่สามารถอ่อนค่าฝ่าแนวต้านดังกล่าว ซึ่งส่งผลให้เกิดการ Rebound <br><br>2.การประกาศตัวเลขเศรษฐกิจสหรัฐในสัปดาห์ที่ผ่านมาต่ำกว่าที่ตลาดคาดการณ์ ได้แก่ ตัวเลขค่าใช้จ่ายรายบุคคล (Consumer Spending) เดือนก.ย. หดตัวลง 0.5% จากเดือนส.ค. โดยถือว่าลดลงมากสุดในรอบ 9 เดือน จากที่มีการขยายตัวกว่า 1.3% ในเดือนส.ค. ซึ่งเป็นผลจากการสิ้นสุดของมาตรการรถเก่าแลกซื้อรถใหม่ของรัฐบาลสหรัฐ อีกทั้งรายงานดัชนีความเชื่อมั่นผู้บริโภคโดยรอยเตอร์ส/มิชิแกน เดือนต.ค. ปรับลดลง 70.6 จุด จากระดับ 73.5 จุด ในเดือนก.ย. <br><br>นอกจากนี้ ค่าเงินดอลลาร์สหรัฐได้รับปัจจัยหนุนเพิ่มเติมจากการยื่นขอล้มละลายของ บริษัท CIT Group ซึ่งประกอบธุรกิจปล่อยกู้ให้กับบริษัทขนาดเล็ก CIT มีขนาดสินทรัพย์ 7,100 ล้านเหรียญสหรัฐ ถือว่าเป็นบริษัทขนาดใหญ่อันดับ 5 ที่ยื่นล้มละลายในช่วงวิกฤตการเงินในปีที่แล้ว <br><br>ตัวเลขเศรษฐกิจที่ต่ำกว่าคาดการณ์ และการล้มละลายของสถาบันการเงินขนาดกลาง-เล็กในสหรัฐ ส่งผลให้นักลงทุนกลับมาระมัดระวังในการลงทุนในสินทรัพย์เสี่ยงมากขึ้น <br><br>ดังนั้น จึงส่งผลให้มีการขายทำกำไรในตลาดหุ้นและกลับมาถือพันธบัตรและค่าเงินดอลลาร์สหรัฐเพิ่มขึ้น <br><br>สำหรับการประชุมของธนาคารกลางสหรัฐ ยุโรป และอังกฤษในสัปดาห์นี้ คาดว่าจะยังคงส่งผลให้ค่าเงินดอลลาร์สหรัฐยังคงอ่อนค่าต่อไป เนื่องจากคาดว่าธนาคารกลางทั้ง 3 แห่งจะยังคงไม่มีการเปลี่ยนแปลงจุดยืนในเรื่องการดำเนินนโยบายการเงินในการอัดฉีดเงินโดยตรงเข้าสู่ระบบการเงิน หรือเรียกว่า Quantitative Easing (QE) ตามแผนที่กำหนดไว้ <br><br>ส่วนการหยุดมาตรการอัดฉีดเงินเข้าสู่ระบบ และการใช้นโยบายการเงินที่เข้มงวดขึ้น โดยไม่ต้องปรับขึ้นอัตราดอกเบี้ย คาดว่าจะเริ่มต้นในช่วงไตรมาส 2 ของปี 2553 ซึ่งในช่วงนั้นเป็นช่วงที่ต้องระมัดระวังมาก เนื่องจากเป็นช่วงที่ค่าเงินดอลลาร์สหรัฐมีโอกาสแข็งค่าอย่างมีนัยสำคัญ ทั้งนี้ เนื่องจากจะเป็นการลดปริมาณเงินดอลลาร์สหรัฐในระบบ <br><br>ดังนั้น ทิศทางของตลาดหุ้นทั่วโลกจึงมีโอกาสฟื้นตัวขึ้นในช่วงปลายสัปดาห์นี้ ถึงต้นสัปดาห์หน้า โดยนักลงทุนต่างชาติมีแนวโน้มกลับเข้ามาลงทุนในตลาดหุ้นเอเชียต่อไป ราคาสินค้าโภคภัณฑ์ โดยเฉพาะน้ำมันมีโอกาสปรับตัวขึ้นไปถึง 80-85 เหรียญสหรัฐต่อบาร์เรล แต่ตลาดหุ้นไทยอาจจะต้องติดตามปัจจัยการเมืองในประเทศเพิ่มเติม <br><br>แล้วพบกันใหม่สัปดาห์หน้า <br><br>