แนวโน้มการเคลื่อนไหวค่าเงินบาทในสัปดาห์หน้า อยู่ในกรอบ 33.60-33.90บาทต่อดอลลาร์ จับตาการเมืองส่งผลกระทบการเคลื่อนไหวของค่าเงินบาทในประเทศ (Onshore) แข็งค่าสุดในรอบกว่า 1 ปีเมื่อเทียบกับค่าเงินดอลลาร์สหรัฐ<br><br>โดยค่าเงินบาทแข็งค่าขึ้นเกือบตลอดทั้งสัปดาห์ แม้จะมีแรงซื้อเงินดอลลาร์สหรัฐอย่างต่อเนื่อง ตลาดคาดการณ์ว่า เป็นการเข้าดูแลเสถียรภาพค่าเงินบาทของ ธปท. บวกกับกระแสความต้องการเสี่ยงของนักลงทุน และความคาดหวังต่อแนวโน้มการฟื้นตัวทางเศรษฐกิจ เป็นปัจจัยบวกสำคัญที่หนุนให้ตลาดหุ้นและสกุลเงินเอเชีย รวมทั้งเงินบาททะยานขึ้นอย่างแข็งแกร่ง<br><br>นักลงทุนต่างชาติเข้าซื้อสุทธิหุ้นไทยประมาณ 7.28 พันล้านบาท ในระหว่างสัปดาห์<br><br>ขณะที่ความอ่อนแอของเงินดอลลาร์สหรัฐเมื่อเทียบกับเงินสกุลหลัก รวมถึงแรงขายเงินดอลลาร์สหรัฐของผู้ส่งออก ก็เป็นปัจจัยบวกต่อเงินบาทด้วยเช่นกัน ทำให้ค่าเงินบาทในวันศุกร์ขยับอ่อนค่าเล็กน้อยมายืนที่ระดับ 33.70 (ตลาดเอเชีย) หลังจากที่ทะยานขึ้นแตะระดับแข็งค่าสุดในรอบกว่า 1 ปีที่ 33.64 บาทต่อดอลลาร์สหรัฐ ในระหว่างสัปดาห์ เทียบกับระดับ 33.94 บาทต่อดอลลาร์สหรัฐ ในวันศุกร์ก่อนหน้า (11 กันยายน)  <br> <br>สำหรับแนวโน้มการเคลื่อนไหวของค่าเงินบาทในสัปดาห์หน้า ( 21-25 ก.ย.) อาจเคลื่อนไหวอยู่ในกรอบประมาณ 33.60-33.90 บาทต่อดอลลาร์สหรัฐ<br><br>โดยมีปัจจัยต้องจับตา ได้แก่ ปัจจัยการเมืองในประเทศที่มีการชุมนุมประท้วงของกลุ่มเสื้อแดง  ทิศทางของสกุลเงิน/ตลาดหุ้นในภูมิภาค ตลอดจนสัญญาณการเข้าดูแลเสถียรภาพค่าเงินของ ธปท.<br><br>ขณะที่ทิศทางของเงินดอลลาร์สหรัฐอาจขึ้นอยู่กับการรายงานตัวเลขเศรษฐกิจสหรัฐ ที่สำคัญ อาทิ ดัชนีชี้นำเศรษฐกิจของ Conference Board ยอดสั่งซื้อสินค้าคงทน ยอดขายบ้านมือสอง-บ้านใหม่เดือนสิงหาคม และดัชนีความเชื่อมั่นผู้บริโภคสหรัฐ เดือนกันยายน (ขั้นสุดท้าย) รายงานโดยรอยเตอร์/มหาวิทยาลัยมิชิแกน<br><br>นอกจากนี้ นักลงทุนยังจับตาผลการประชุมคณะกรรมการกำหนดนโยบายการเงินของธนาคารกลางสหรัฐ ในช่วงวันที่ 22-23 กันยายน ตลอดจนการประชุมของกลุ่มจี-20 ซึ่งจะมีขึ้นในวันที่ 24-25 กันยายนนี้อีกด้วย<br><br>