ดัชนีดาวโจนส์ตลาดหุ้นนิวยอร์กปิดบวก ขานรับข้อมูลเศรษฐกิจสหรัฐสดใส<br><br>ดัชนีเฉลี่ยอุตสาหกรรมดาวโจนส์ปิดบวก 63.94 จุด หรือ 0.69% แตะที่ 9,344.61 จุด ขณะที่ดัชนี S&amp;P 500 ปิดเพิ่มขึ้น 8.49 จุด หรือ 0.85% แตะที่ 1,003.24 จุด และดัชนี Nasdaq ปิดบวก 16.13 จุด หรือ 0.82% แตะที่ 1,983.20 จุด <br>ปริมาณการซื้อขายในตลาดหุ้นนิวยอร์กมีอยู่ราว 1.16 พันล้านหุ้น มีจำนวนหุ้นบวกมากกว่าหุ้นลบในอัตราส่วน 23 ต่อ 6 ส่วนปริมาณการซื้อขายในตลาด Nasdaq มีอยู่ราว 1.86 พันล้านหุ้น<br><br>บิล สโตน หัวหน้านักวิเคราะห์จากบริษัท PNC Wealth Management กล่าวกับเอพีว่า ดาวโจนส์ดีดตัวขึ้นหลังจากร่วงลงเป็นเวลา 4 วัน เนื่องจากนักลงทุนขานรับตัวเลขชาวอเมริกันที่ขอรับสวัสดิการว่างงานลดลง 4,000 ราย แตะระดับ 570,000 รายในสัปดาห์ที่สิ้นสุด ณ วันที่ 29 ส.ค. จากสัปดาห์ก่อนหน้านั้นที่ 574,000 ราย และลดลงมากกว่าที่นักวิเคราะห์ส่วนใหญ่คาดการณ์ไว้ว่าจะอยู่ที่ 560,000 ราย<br><br>นักลงทุนมีท่าทีผ่อนคลายมากขึ้นหลังจากสถาบันจัดการด้านอุปทานของสหรัฐ (ISM) เปิดเผยว่า ดัชนีภาคบริการเพิ่มขึ้นสู่ระดับ 48.4 จุดในเดือนส.ค. จากเดือนก.ค.ที่ 46.4 จุดในเดือนก.ค. และดัชนีกิจกรรมทางธุรกิจเพิ่มขึ้นสู่ 51.3 จุดในเดือนส.ค.จาก 46.1 ในเดือนก.ค. โดยเพิ่มขึ้นสูงกว่าระดับ 50 เป็นครั้งแรกนับตั้งแต่เดือนก.ย.ปีที่ผ่านมา และมากกว่าที่นักวิเคราะห์คาดว่าดัชนีภาคบริการและดัชนีกิจกรรมทางธุรกิจในภาคบริการจะอยู่ที่ระดับ 48.0 ใน เดือนส.ค.<br><br>ตัวเลขว่างงานรายสัปดาห์ที่ออกมาดีเกินคาดทำให้นักลงทุนจับตาดูตัวเลขจ้างงานของสหรัฐซึ่งจะมีการเปิดเผยในวันศุกร์ โดยนักวิเคราะห์ส่วนใหญ่คาดการณ์ว่าตัวเลขจ้างงานประจำเดือนส.ค.ของสหรัฐจะลดลง 230,000 ราย ซึ่งเป็นสถิติที่ปรับตัวลงน้อยที่สุดในรอบ 1 ปี และคาดว่าอัตราว่างงานจะพุ่งขึ้นแตะระดับ 9.5%<br><br>นอกจากนี้ ตลาดยังขานรับยอดขายที่แข็งแกร่งของบริษัทค้าปลีกรายใหญ่ในสหรัฐ รวมถึงบริษัท แก็ป อิงค์ และบริษัท คอสท์โค โฮลเซล คอร์ป โดยหุ้นแก็ปปิดบวก 7.6% หุ้นคอสท์โคปิดพุ่ง 8.6% แต่หุ้นอเบอร์ครอมไบแอนด์ฟิทช์ ปิดร่วง 3.5%<br><br>ส่วนหุ้นกลุ่มการเงินดีดตัวขึ้น โดยดัชนี S&amp;P หุ้นกลุ่มการเงินบวก 2.3% หุ้นแบงก์ ออฟ อเมริกา ปิดบวก 3.5% และหุ้นซิตี้กรุ๊ปปิดพุ่ง 4.8%<br><br>