วันพุธที่ 2 กันยายน พ.ศ. 2552 08:26 <br><br>สัญญาทองคำตลาดนิวยอร์กปิดเพิ่มขึ้น $3 หลังตลาดหุ้นร่วงกระตุ้นนักลงทุนแห่ซื้อทองคำ<br><br>สัญญาทองคำตลาด COMEX ส่งมอบเดือนธ.ค.ปิดที่ 956.50 ดอลลาร์/ออนซ์ เพิ่มขึ้น 3 ดอลลาร์ หลังจากเคลื่อนตัวในช่วง 947.50-958.00 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 15.060 ดอลลาร์/ออนซ์ เพิ่มขึ้น 13.70 เซนต์ และสัญญาโลหะทองแดงส่งมอบเดือนต.ค.ลดลงสู่ระดับ 2.8185 ดอลลาร์/ปอนด์<br><br>ส่วนสัญญาพลาตินัมส่งมอบเดือนต.ค.ปิดที่ 1,226.80 ดอลลาร์/ออนซ์ ดิ่งลง 17.20 ดอลลาร์ และสัญญาพัลลาเดียมส่งมอบเดือนธ.ค.ปิดที่ 289.45 ดอลลาร์/ออนซ์ ลดลง 4.05 ดอลลาร์<br><br>เจมส์ สตีล นักวิเคราะห์จาก HSBC ในนิวยอร์ก กล่าวว่า การร่วงลงของตลาดหุ้นนิวยอร์กกระตุ้นนักลงทุนให้เข้าเทรดในตลาดทองคำเพราะเชื่อว่าในยามที่วิกฤตการณ์การเงินและภาคการธนาคารยังไม่คลี่คลายเช่นนี้ ทองคำเป็นการลงทุนที่ปลอดภัยที่สุด<br><br>นอกจากนี้ ตลาดทองคำยังได้รับแรงหนุนหลังจากสหรัฐเปิดเผยว่าดัชนีภาคการผลิตที่เพิ่มขึ้นสู่ระดับ 52.9 จุดในเดือนส.ค.จาก 48.9 จุดในเดือนก.ค. สูงกว่าที่นักวิเคราะห์คาดว่าจะอยู่ที่ 50.5 จุด และยอดทำสัญญาขายบ้านที่รอปิดการขาย (pending home sales) เพิ่มขึ้น 3.2% สู่ระดับ 97.6% ในเดือนก.ค.ซึ่งเป็นระดับสูงสุดนับตั้งแต่เดือนมิ.ย.2550<br><br>