วันพุธที่ 21 ตุลาคม พ.ศ. 2552 08:37 <br><br>ดาวโจนส์ปิดลบเมื่อคืนหลังจากสหรัฐเปิดเผยตัวเลขสร้างบ้านเพิ่มน้อยเกินคาด<br><br>ดัชนีนิกเกอิตลาดหุ้นญี่ปุ่นเปิดวันนี้ที่ 10,292.39 จุด ลดลง 44.45 จุด ดัชนีคอมโพสิตตลาดหุ้นโซลเปิดวันนี้ที่ 1,649.81 จุด ลดลง 9.34 จุด ขณะที่ดัชนี S&amp;P/ASX 200 ตลาดหุ้น ออสเตรเลียเปิดวันนี้ที่ 4,837.90 จุด ลดลง 8.30 จุด ส่วนดัชนีเวทเต็ดตลาดหุ้นไต้หวันเปิดวันนี้ที่ 7,751.75 ลบ 1.77 จุด และดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,707.70 ลบ 3.39 จุด<br>          <br>บลูมเบิร์กรายงานว่า ดัชนี MSCI Asia Pacific Index อ่อนตัว 0.3% แตะ 120.76 จุด เมื่อเวลา 10.10 น.ตามเวลาท้องถิ่นในกรุงโตเกียว<br>          <br>หุ้นเจมส์ ฮาร์ดี อินดัสทรีส์ ร่วง 2.4% ในตลาดหุ้นออสเตรเลีย ส่วนหุ้นบีเอชพี บิลลิตัน บริษัทเหมืองรายใหญ่สุดของโลก ร่วง 1.1% หลังจากที่ราคาโลหะในตลาดลอนดอนตกลงจากระดับสูงสุดในรอบ 2 เดือน ขณะที่หุ้นโตชิบา พุ่ง 2.5% หลังจากที่แซนดิสค์ คอร์ป ได้คาดการณ์ยอดขายสูงกว่าการคาดการณ์ของนักวิเคราะห์<br>          <br>ฮิโรอิชิ นิชิ ผู้จัดการฝ่ายหลักทรัพย์ของนิกโก คอร์เดียล ซิเคียวริตีส์ กล่าวว่า หุ้นต่างๆคงจะอ่อนตัวลงเล็กน้อยหลังจากที่ตลาดหุ้นสหรัฐอ่อนตัวเพราะตัวเลขการเริ่มสร้างบ้านที่เพิ่มขึ้นต่ำกว่าคาดการณ์ ส่งผลให้นักลงทุนวิตกกังวล และคาดว่าตลาดคงจะยังจับตาการรายงานผลประกอบการของบริษัทเอกชนต่อไป. <br><br>