วันศุกร์ที่ 25 ธันวาคม พ.ศ. 2552 07:16 <br><br>สัญญาน้ำมันดิบตลาดนิวยอร์กปิดพุ่งขึ้นเหนือระดับ 78 ดอลลาร์/บาร์เรล จากค่าเงินดอลล์อ่อน-ข้อมูลเศรษฐกิจสหรัฐสดใส<br><br>สัญญาน้ำมันดิบ NYMEX (New York Mercantile Exchange) ส่งมอบเดือนก.พ.พุ่งขึ้น 1.38 ดอลลาร์ หรือเกือบ 2% ปิดที่ 78.05 ดอลลาร์/บาร์เรล หลังจากเคลื่อนตัวในช่วง 78.25 - 76.19 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนม.ค.เพิ่มขึ้น 2.38 เซนต์ ปิดที่ 2.0356 ดอลลาร์/บาร์เรล ขณะที่สัญญาน้ำมันเบนซินส่งมอบเดือนม.ค.เพิ่มขึ้น 2.3 เซนต์ ปิดที่ 1.9896 ดอลลาร์/บาร์เรล<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนก.พ.พุ่งขึ้น 86 เซนต์ ปิดที่ 76.31 ดอลลาร์/บาร์เรล<br><br>สัญญาน้ำมันดิบ NYMEX พุ่งขึ้นเหนือเหนือระดับ 78 ดอลลาร์/บาร์เรล เนื่องจากนักลงทุนเข้าซื้ออย่างหนาแน่นก่อนวันหยุดเทศกาลคริสต์มาส หลังจากกระทรวงแรงงานสหรัฐเปิดเผยว่า ตัวเลขชาวอเมริกันที่ขอรับสวัสดิการว่างงานครั้งแรกร่วงลง 28,000 คน แตะระดับ  452,000 คนในรอบสัปดาห์ที่แล้ว ซึ่งลดลงมากว่าที่นักวิเคราะห์ส่วนใหญ่คาดไว้ที่ระดับ 470,000 คน และบ่งชี้ว่าตลาดแรงงานสหรัฐฟื้นตัวขึ้นแล้ว<br><br>ขณะที่กระทรวงพาณิชย์สหรัฐรายงานว่า ยอดสั่งซื้อสินค้าคงทน ซึ่งไม่นับรวมสินค้าที่ใช้ในอุตสาหกรรมการขนส่ง พุ่งขึ้น 2% ซึ่งสูงกว่าที่นักวิเคราะห์ส่วนใหญ่คาดไว้ถึงสองเท่า  นอกจากนี้ การอ่อนตัวลงของสกุลเงินดอลลาร์สหรัฐยังช่วยหนุนราคาน้ำมันดิบดีดขึ้นด้วย โดยดัชนี ICE Futures U.S. dollar index ร่วงลง 0.1% <br><br>นอกเหนือจากสกุลเงินดอลลาร์ที่อ่อนค่าและข้อมูลเศรษฐกิจที่แข็งแกร่งแล้ว นักลงทุนยังขานรับรายงานของกระทรวงพลังงานสหรัฐที่ระบุว่า สต็อกน้ำมันดิบในรอบสัปดาห์ที่สิ้นสุด ณ วันที่ 18 ธ.ค. ร่วงลง 4.9 ล้านบาร์เรล แตะที่ 327.5 ล้านบาร์เรล มากกว่าที่นักวิเคราะห์ส่วนใหญ่คาดว่าจะขยับลงเพียง 900,000 บาร์เรล<br><br>ขณะที่สต็อกน้ำมันกลั่นร่วงลง 3.1 ล้านบาร์เรล แตะที่ 161.3 ล้านบาร์เรล มากกว่าที่คาดว่าจะลดลงเพียง 1.9 ล้านบาร์เรล และสต็อกน้ำมันเบนซินลดลง 900,000 บาร์เรล แตะที่ 216.3 ล้านบาร์เรล สวนทางกับที่คาดว่าจะเพิ่มขึ้น 1.2 ล้านบาร์เรล ส่วนอัตราการใช้กำลังการกลั่นน้ำมันทรงตัวที่ 80.0%<br><br>