วันศุกร์ที่ 23 ตุลาคม พ.ศ. 2552 07:36 <br><br>น้ำมันดิบปรับลดลงเล็กน้อย หลังพบตัวเลขผู้เข้ารับสิทธิประโยชน์คนว่างงานมะกันเพิ่มขึ้น<br><br>สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนธันวาคม ลดลง 18 เซนต์ ปิดที่ 81.19 ดอลลาร์ต่อบาร์เรล หลังจากทำสถิติสูงสุดในรอบ 1 ปี ที่ 82 ดอลลาร์ต่อบาร์เรลเมื่อวันพุธ(21 ต.ค.) ขณะที่น้ำมันดิบเบรนต์ลอนดอน ร่วงลง 18 เซนต์ ปิดที่ 79.51 ดอลลาร์ต่อบาร์เรล<br><br>ราคาน้ำมันปรับลดหลังจากกระทรวงแรงงานสหรัฐฯ เปิดเผยรายงานระบุว่ามีผู้เข้ารับสิทธิประโยชน์คนว่างงานในสัปดาห์ที่แล้วเพิ่มขึ้นถึง 11,000 ราย บ่งชี้ว่าตลาดแรงงานยังคงอ่อนแอ แม้ว่ามีสัญญาณแห่งการฟื้นตัวทางเศรษฐกิจบางอย่างแสดงออกมา<br><br>กระทรวงแรงงานสหรัฐฯระบุว่ามีผู้เข้ารับสิทธิประโยชน์คนว่างงานในช่วงสัปดาห์สิ้นสุดวันที่ 17 ตุลาคม 531,000 ราย จาก 520,000 รายของหนึ่งสัปดาห์ก่อนหน้านี้ ซึ่งสูงกว่าที่นักวิเคราะห์คาดหมายเอาไว้ว่าจะมีทั้งสิ้นราย 515,000 ราย<br><br>