วันจันทร์ที่ 12 ตุลาคม พ.ศ. 2552 07:59 <br><br>สรุปภาวะตลาดหุ้น น้ำมัน ทองคำ และตลาดเงินต่างประเทศ<br><br>ดัชนีดาวโจนส์ตลาดหุ้นนิวยอร์กปิดปรับตัวสูงขึ้นเมื่อวันศุกร์ที่ผ่านมา (9 ต.ค.) โดยหุ้นกลุ่มเทคโนโลยีพุ่งทะยานขึ้นนำตลาด ขณะที่นักลงทุนคาดการณ์ว่า ธนาคารกลางสหรัฐ (เฟด) อาจปรับขึ้นดอกเบี้ยในเร็วๆนี้ <br><br>ดัชนีเฉลี่ยอุตสาหกรรมดาวโจนส์ปิดบวก 78.07 จุด หรือ 0.8% แตะระดับสูงสุดในรอบ 1 ปีที่  9,864.94 จุด ขณะที่ดัชนี S&amp;P 500 ปิดบวก 6.01 จุด หรือ  0.6% แตะที่ 1,071.48 จุด และดัชนี Nasdaq ปิดเพิ่มขึ้น 15.35 จุด หรือ  0.7% แตะที่ 2,139.28  จุด <br><br>สัญญาน้ำมันดิบตลาดนิวยอร์กปิดปรับตัวสูงขึ้นเมื่อวันศุกร์ที่ผ่านมา (9 ต.ค.) เพราะได้รับแรงหนุนจากการซื้อขายที่คึกคักในตลาดหุ้นนิวยอร์ก ซึ่งช่วยจุดประกายความหวังว่าอุปสงค์น้ำมันจะฟื้นตัวขึ้น นอกจากนี้ ข่าวการปรับเพิ่มคาดการณ์ความต้องการน้ำมันดิบทั่วโลกของสำนักงานพลังงานสากล (IEA) ก็เป็นอีกหนึ่งปัจจัยที่ช่วยกระตุ้นราคาน้ำมันด้วยเช่นกัน<br>          <br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.ขยับขึ้น 8 เซนต์ ปิดที่ 71.77 ดอลลาร์/บาร์เรล หลังจากเคลื่อนตัวในช่วง 70.62-72.35 ดอลลาร์<br><br>ค่าเงินดอลลาร์สหรัฐเคลื่อนไหวแข็งค่าขึ้นเมื่อเทียบกับสกุลเงินหลักๆของโลกในการซื้อขายที่ตลาดปริวรรตเงินตรานิวยอร์กเมื่อวันศุกร์ที่ผ่านมา (9 ต.ค.) หลังจากที่นายเบน เบอร์นันเก้ ประธานธนาคารกลางสหรัฐ (เฟด) ส่งสัญญาณถึงการใช้นโยบายคุมเข้มทางการเงิน ซึ่งรวมถึงการปรับขึ้นอัตราดอกเบี้ยทันทีที่เศรษฐกิจฟื้นตัว <br>          <br>ค่าเงินดอลลาร์สหรัฐดีดตัวขึ้น 0.48% เมื่อเทียบกับเงินยูโรที่ 1.4789 ยูโร/ดอลลาร์ จากระดับ 1.4718 ยูโร/ดอลลาร์ และแข็งค่าขึ้น 1.57% เมื่อเทียบกับเงินเยนที่ 89.800 เยน/ดอลลาร์ จากระดับ 88.410 เยน/ดอลลาร์ นอกจากนี้ ดอลลาร์ยังแข็งค่าขึ้น 0.58% เมื่อเทียบกับฟรังค์สวิสที่ 1.0315 ฟรังค์/ดอลลาร์ จากระดับ 1.0256 ฟรังค์/ดอลลาร์ <br><br>สัญญาทองคำตลาดนิวยอร์กปิดร่วงลงเมื่อวันศุกร์ที่ผ่านมา (9 ต.ค.) จากแรงเทขายทำกำไรของนักลงทุน หลังจากที่ราคาทองคำทะยานขึ้นอย่างร้อนแรงและต่อเนื่องตลอดทั้ง 5 วันที่ผ่านมา<br>          <br>สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,048.60 ดอลลาร์/ออนซ์ ลดลง 7.70 ดอลลาร์จากระดับปิดวันก่อน หลังจากเคลื่อนตัวในช่วง 1,048.5-1,052.0 ดอลลาร์ <br><br>ดัชนี FTSE 100 ตลาดหุ้นลอนดอนปิดขยับขึ้นเพียงเล็กน้อยเมื่อวันศุกร์ที่ผ่านมา (9 ต.ค.) ท่ามกลางบรรยากาศการซื้อขายที่ปัจจัยหนุนถูกบั่นทอน อันเป็นผลจากการร่วงลงของหุ้นในกลุ่มเหมืองแร่ หลังจากที่ราคาโลหะมีค่าปรับตัวลดง โดยเฉพาะราคาทองแดงที่ร่วงหนักถึง 1.7% ในตลาดลอนดอน บลูมเบิร์กรายงานว่า ดัชนี FTSE 100 ปิดขยับขึ้นเพียง 7.23 จุด หรือ 0.1% แตะที่ 5,161.87 จุด ขณะที่ตลอดทั้งสัปดาห์นี้ดัชนีขยายตัวขึ้น 3.5% ซึ่งเป็นระดับสูงสุดนับตั้งแต่เดือนก.ค.<br><br> <br><br>