วันพุธที่ 16 กันยายน พ.ศ. 2552 08:00 <br><br>สัญญาน้ำมันดิบตลาดนิวยอร์กปิดพุ่งขึ้นกว่า 2 ดอลลาร์ รับปัจจัยบวก<br><br> สัญญาน้ำมันดิบตลาด NYMEX ส่งมอบเดือนต.ค.พุ่งขึ้น 2.07 ดอลลาร์ หรือ 3.01% ปิดตลาดที่ 70.93 ดอลลาร์/บาร์เรล หลังจากเคลื่อนตัวในช่วง 68.48-71.19 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนต.ค.ดีดขึ้น 3.79 เซนต์ ปิดที่ 1.7801 ดอลลาร์/แกลลอน และสัญญาน้ำมันเบนซินส่งมอบเดือนต.ค.ลดลง 4.59 เซนต์ ปิดที่ 1.7892 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนต.ค.ลดลง 9 เซนต์ หรือ 0.13% ปิดที่ 67.35 ดอลลาร์/บาร์เรล<br><br>นักลงทุนเข้าซื้อสัญญาน้ำมันดิบอย่างหนาแน่น หลังจากกระทรวงพาณิชย์สหรัฐเปิดเผยว่ายอดค้าปลีกโดยรวมในเดือนส.ค.พุ่งขึ้น 2.7% ซึ่งเป็นการเพิ่มขึ้นรายเดือนครั้งใหญ่ที่สุดนับตั้งแต่เดือนม.ค.2550 และมากกว่าที่นักวิเคราะห์ส่วนใหญ่คาดว่าจะขยับขึ้นเพียง 2.0% ส่วนยอดค้าปลีกที่ไม่รวมยอดขายรถยนต์พุ่งขึ้น 1.1% ในเดือนส.ค. มากกว่าที่นักวิเคราะห์คาดว่าจะขยับขึ้นเพียง 0.4%<br><br>ขณะที่เฟดสาขานิวยอร์กรายงานว่า ดัชนีภาคการผลิต  (Empire State Index) เพิ่มขึ้นสู่ระดับสูงสุดในรอบเกือบ 2 ปีที่ 18.88 จุดในเดือนก.ย. จากระดับ 12.08 ในเดือนส.ค. ซึ่งสนับสนุนมุมมองของหลายฝ่ายที่ว่าเศรษฐกิจสหรัฐจะขยายตัวในไตรมาส 3<br><br>นอกจากนี้ ตลาดยังได้รับปัจจัยบวกจากการที่เบอร์นันเก้แสดงความคิดเห็นเนื่องในวาระครบรอบ 1 ปีแห่งการล้มละลายของเลห์แมน บราเธอร์ส ว่า ภาวะเศรษฐกิจถดถอยรุนแรงที่สุดนับตั้งแต่ช่วงทศวรรษที่ 1930 ใกล้มีแนวโน้มที่จะสิ้นสุดลง<br><br>นักลงทุนจับตาดูรายงานสต็อกน้ำมันประจำสัปดาห์ซึ่งกระทรวงพลังงานสหรัฐจะเปิดเผยในวันพุธนี้ โดยนักวิเคราะห์ส่วนใหญ่คาดว่าสต็อกน้ำมันดิบจะลดลง 2.7 ล้านบาร์เรล สต็อกน้ำมันกลั่นจะเพิ่มขึ้น 1.5 ล้านบาร์เรล สต็อกน้ำมันเบนซินจะเพิ่มขึ้น 800,000 บาร์เรล  และอัตราการใช้กำลังการกลั่นน้ำมันอาจลดลง 0.3%<br><br>