นายเกริก วณิกกุล ผู้ช่วยผู้ว่าการธนาคารแห่งประเทศไทย (ธปท.) สายนโยบายสถาบันการเงิน กล่าวถึงกรณีมีผู้เสนอ ว่า ธปท.ควรพิจารณาลดเพดานอัตราดอกเบี้ยเงินกู้สำหรับบัตรเครดิตซึ่งอยู่ที่ระดับ 20% และเพดานดอกเบี้ยสินเชื่อส่วนบุคคลที่อยู่ที่ 28% เพื่อลดภาระประชาชนว่า ธปท.กำลังติดตามดูแนวโน้มการปล่อยสินเชื่อของสินเชื่อทั้ง 2 ประเภทนี้ รวมถึงแนวโน้มการผิดนัดชำระหนี้และการเป็นหนี้ที่ไม่ก่อให้เกิดรายได้ (เอ็นพีแอล) เพื่อนำมาพิจารณาว่าควรปรับลดเพดานอัตราดอกเบี้ย ลงตามอัตราดอกเบี้ยเงินฝากและเงินกู้หรือไม่ เพราะต้องมอง 2 ด้าน ด้านหนึ่งการปรับลดเพดานอัตราดอกเบี้ยลงจะช่วยเรื่องการชำระเงินรายเดือนของลูกหนี้ แต่อาจทำให้ธนาคารพาณิชย์มาเข้มงวดการปล่อยสินเชื่อมากขึ้น เพราะอัตราผลตอบแทนในการให้กู้ต่ำลงขณะที่ความเสี่ยงสูงเพราะไม่มีผู้ค้ำประกัน แต่อีกด้านหากคงเพดานดอกเบี้ยไว้ที่ระดับเดิมในภาวะเช่นนี้ การมีเงินกู้ดอกเบี้ยสูงมาให้กู้ น่าจะดีกว่าไม่มีช่องทางในการเข้าถึงแหล่งเงินกู้ของประชาชนในช่วงฉุกเฉิน   <br><br>ธปท.ยังไม่ตัดสินใจเพราะในช่วงเศรษฐกิจชะลอตัว คนอาจต้องการกู้เงินมากขึ้นขณะที่ธนาคารพาณิชย์ระมัดระวังการปล่อยกู้มากขึ้นจากความเสี่ยงที่เพิ่มขึ้นเช่นกัน  <br><br>นายเกริกยังให้ความเห็นถึงการให้สินเชื่อบุคคลของธนาคารพาณิชย์ขณะนี้ ที่มีการให้เงื่อนไขกับลูกค้าที่จะกู้เงินให้ทำประกันเงินกู้ เพื่อเป็นหลักประกันในกรณีเสียชีวิตหรือไม่สามารถส่งได้ ธนาคารจะได้รับเงินกู้คืนจากประกันแทนว่า ถือเป็นการบริหารความเสี่ยง ซึ่งหากธนาคารไม่ได้คิดค่าประกันเงินกู้ แพงกว่าการทำประกันตามปกติ ก็สามารถทำได้ แต่การทำประกันเงินกู้หรือไม่ควรจะเป็นการตัดสินใจของลูกค้าเอง ธนาคารไม่ควรนำเงื่อนไขนี้มาเป็นเงื่อนไขในการให้กู้ หรือไม่ให้กู้ ทั้งนี้ ยอดการใช้จ่ายผ่านบัตรเครดิตของระบบสถาบันการเงิน ณ เดือน ต.ค. พบว่าระบบสถาบันการเงินมีปริมาณบัตรเครดิตทั้งสิ้น 12,867,379 บัตรเพิ่มขึ้น 1.47% จากเดือน ก.ย.โดยมีปริมาณการใช้จ่ายรวม 76,448.03 ล้านบาท เพิ่มขึ้น 2.79% หรือ 2,078 ล้านบาท ขณะที่มียอดสินเชื่อคงค้าง 82,843 ล้านบาท เพิ่มขึ้น 0.80% หรือ 1,458.88 ล้านบาท.<br><br>