สัญญาทองคำตลาดนิวยอร์กปิดร่วงลงเมื่อคืนนี้ (1 ต.ค.) ซึ่งเป็นการร่วงลงวันแรกในรอบ 1 สัปดาห์ เนื่องจากสกุลเงินดอลลาร์ที่แข็งค่าขึ้นทำให้นักลงทุนเทขายสัญญาโลหะมีค่า รวมถึงทองคำและโลหะเงิน บลูมเบิร์กรายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,000.70 ดอลลาร์/ออนซ์ ลดลง 8.60 ดอลลาร์ หลังจากเคลื่อนตัวในช่วง 998.80-1,011.10 ดอลลาร์ซึ่งเป็นราคาสูงสุดนับตั้งแต่วันที่ 24 ก.ย. <br>         ขณะที่สัญญาโลหะเงินส่งมอบเดือนธ.ค.ปิดที่ 16.440 ดอลลาร์/ออนซ์ ลดลง 21.80 เซนต์ <br>         ส่วนสัญญาพลาตินัมส่งมอบเดือนม.ค.ปิดที่ 1,289.30 ดอลลาร์/ออนซ์ ร่วงลง13.60 ดอลลาร์ และสัญญาพัลลาเดียมส่งมอบเดือนธ.ค.ปิดที่ 292.95 ดอลลาร์/ออนซ์ ลดลง 6.25 ดอลลาร์ <br>         เลียวนาร์ด แคปแลน นักวิเคราะห์จากบริษัท Prospector Asset Management ในรัฐอิลลินอยส์ กล่าวว่า ค่าเงินดอลลาร์พุ่งขึ้น 0.8% เมื่อเทียบกับ 6 สกุลเงินหลักๆ ส่งผลให้นักลงทุนเทขายสัญญาทองคำ นอกจากนี้ ตลาดทองคำยังได้รับปัจจัยลบจากการที่กองทุนการเงินระหว่างประเทศ (ไอเอ็มเอฟ) ระบุว่าอัตราว่างงานที่พุ่งสูงขึ้นจะฉุดรั้งการขยายตัวทางเศรษฐกิจของสหรัฐในปีหน้า โดยคาดว่าเศรษฐกิจสหรัฐจะขยายตัวเพียง 1.5% ในปีหน้า <br>         กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้ถือครองทองคำที่ระดับ 1,095.33 ตัน ณ วันที่ 30 ก.ย. เพิ่มขึ้น 1.22 ตัน <br><br><br>