เลขาธิการสมาคมค้าทองคำเตือนอย่าตื่นราคาทองร่วง แนะหาจังหวะซื้อลงทุนหากยืน 1.6-1.7 หมื่นบาท<br><br>นายพิชญา พิสุทธิกุล เลขา ธิการสมาคมค้าทองคำ เปิดเผยว่า ราคาทองคำในไตรมาสแรกปีนี้คาดว่าจะมีความผันผวน แต่ไม่รุนแรงเท่ากับปี 2552 ที่ผ่านมา เนื่องจากภาพรวมเศรษฐกิจโลก ดูดีขึ้น แต่ก็ยังไม่มั่นใจว่าเป็นภาพลวงตาหรือไม่ เพราะรัฐบาลแต่ละประเทศยังมีการสำรองเม็ดเงินเพื่ออุ้มภาวะเศรษฐกิจต่อไป โดยประเมินว่าราคาทองคำในไตรมาสแรกจะทรงตัว โดยราคาสูงสุดไม่เกิน 1,200 เหรียญสหรัฐต่อออนซ์ และราคาต่ำสุดประมาณ 950 เหรียญสหรัฐต่อออนซ์ <br>อย่างไรก็ตาม ทิศทางราคาทองคำประเมินได้เพียงระยะสั้น ยังไม่สามารถกำหนดได้ เพราะเปลี่ยนแปลงตามกระแสการลงทุนของกองทุนเก็งกำไร หากราคาน้ำมันในตลาดโลกปรับขึ้นเกิน 80 เหรียญสหรัฐต่อออนซ์ กองทุนเก็งกำไรอาจจะย้ายไปลงทุนในน้ำมันแทน เช่นเดียวกัน หากทิศทางค่าเงินเหรียญสหรัฐแข็งค่าขึ้น ก็จะมีการหันไปลงทุนในอัตราแลกเปลี่ยนเงินตรา ซึ่งจะทำให้ตลาดทองคำลดความร้อนแรงลงได้ <br><br>ทั้งนี้ ราคาทองคำในปี 2553 คงไม่ผันผวนหนักเท่ากับปีที่ผ่านมา ที่ราคาขึ้นถึง 200 เหรียญสหรัฐ ต่อออนซ์ ก่อนจะปรับลงมา 66 เหรียญสหรัฐต่อออนซ์ ในเดือน พ.ย.-ธ.ค. 2552 เพราะทิศทางเศรษฐกิจโลกดูดีขึ้น แตกต่างจากปี 2552 ที่เกิดปัญหาวิกฤตสถาบันการเงินสหรัฐ <br><br>สำหรับผู้สนใจลงทุนในทองคำสามารถที่จะทยอยซื้อทองคำสะสม เมื่อราคาอ่อนตัวลงมา 1.6-1.7 หมื่นบาท โดยควรใช้เงินเย็น และไม่ควรตกใจเมื่อราคาทองคำปรับลดลงมาก แต่ควรใช้เป็นจังหวะซื้อสะสมมากกว่า <br><br>ราคาทองประจำวันที่ 4 ม.ค. 2553 ช่วงเช้าทองคำแท่งรับซื้อบาทละ 17,300 บาท ขายออก 17,400 บาท ส่วนทองรูปพรรณรับซื้อที่ 17,055 บาท และขายออก 17,800 บาท ช่วงบ่ายทองคำแท่งซื้อ 17,350 บาท ขาย 17,450 บาท ทองรูปพรรณซื้อ 17,100.48 บาท ขายออก 17,850 บาท พอถึงช่วงเย็น ทองคำแท่งรับซื้อ 17,500 บาท ขายออก 17,600 บาท ทองรูปพรรณซื้อบาทละ 17,252.08 บาท ขายออก 18,000 บาท <br><br>ขณะที่ราคาทองคำตลาดค้าทองฮ่องกงปิดตลาดวันที่ 4 ม.ค. ที่ระดับ 1,107.00-1,108.00 เหรียญสหรัฐต่อออนซ์ ราคาปรับเพิ่มขึ้นเมื่อเทียบกับวันที่ 31 ธ.ค. 2552 ที่ระดับ 1,102.00-1,103.00 เหรียญสหรัฐต่อออนซ์ <br><br>