สัญญาทองคำตลาดนิวยอร์กยังคงปิดบวกอย่างต่อเนื่อง จากแรงซื้อเก็งกำไร<br><br>สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,165.80 ดอลลาร์/ออนซ์ เพิ่มขึ้น 1.10 ดอลลาร์ หลังจากเคลื่อนตัวในช่วง 1,157.70-1,171.70 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 18.455 ดอลลาร์ ลดลง 15.50 เซนต์ และสัญญาโลหะทองแดงส่งมอบเดือนมี.ค.ลดลง 1.85 เซนต์ ปิดที่ 3.1435 ดอลลาร์/ปอนด์<br><br>ส่วนสัญญาพลาตินัมส่งมอบเดือนม.ค.ปิดที่ 1,443.80 ดอลลาร์/ออนซ์ ดิ่งลง 23.80 ดอลลาร์ และสัญญาพัลลาเดียมส่งมอบเดือนธ.ค.ปิดที่ 369.25 ดอลลาร์/ออนซ์ ลดลง 4.05 ดอลลาร์<br><br>เลียวนาร์ด แคพแลน นักวิเคราะห์จากบริษัท พรอสเพ็คเตอร์ แอสเซท เมเนจเมนท์ ในรัฐอิลลินอยส์กล่าวว่า นักลงทุนยังคงเข้าซื้อทองคำเพื่อหลีกเลี่ยงความเสี่ยงด้านเงินเฟ้อและในช่วงที่เศรษฐกิจยังผันผวน แม้สกุลเงินดอลลาร์สหรัฐดีดตัวขึ้นเมื่อเทียบกับสกุลเงินหลักๆก็ตาม โดยปัจจัยที่ทำให้มีแรงซื้อส่งเข้ามาอย่างต่อเนื่องคือความเชื่อมั่นที่ว่าจะมีธนาคารกลางอีกหลายแห่งเพิ่มการถือครองทองคำ หลังจากธนาคารกลางอินเดียและมอริเชียสเข้าซื้อทองคำจากกองทุนการเงินระหว่างประเทศ (ไอเอ็มเอฟ) ไปก่อนหน้านี้<br><br>สภาทองคำโลก (World Gold Council : WGC) เปิดเผยว่า ดีมานด์ทองคำทั่วโลกในไตรมาส 3 ปีนี้พุ่งขึ้น 10% จากไตรมาส 2 แตะระดับ 800.3 เมตริกตัน เนื่องจากนักลงทุนแห่ซื้อทองคำเพื่อหลีกเลี่ยงความเสี่ยงในช่วงที่เศรษฐกิจโลกผันผวนและเผชิญกับภาวะเงินเฟ้อ โดยเฉพาะดีมานด์ทองคำในจีนที่พุ่งขึ้นแตะระดับ 120.2 ตัน<br><br>กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ถือครองทองคำที่ระดับ 1,121.457 ตัน ณ วันที่ 23 พ.ย. เพิ่มขึ้น 3.964 ตัน หรือ 0.4 % จากวันที่ 18 พ.ย<br><br>