วันพฤหัสบดีที่ 18 ธันวาคม พ.ศ. 2551 09:37 <br><br>ราคาทองคำตลาดนิวยอร์กปิดพุ่งขึ้นแข็งแกร่งหลังได้รับปัจจัยบวกจากการที่สกุลเงินดอลลาร์อ่อนค่าลงเมื่อเทียบกับสกุลเงินหลักๆของโลก หลังจากธนาคารกลางสหรัฐ (เฟด) ตัดสินใจลดอัตราดอกเบี้ยระยะสั้นลงสู่ระดับต่ำสุดเป็นประวัติการณ์<br><br>สำนักข่าวเอพีรายงานว่า สัญญาทองคำตลาด NYMEX (New York Mercantile Exchange) ส่งมอบเดือนก.พ.ปิดที่ 868.50 ดอลลาร์/ออนซ์ พุ่งขึ้น 25.80 ดอลลาร์ หลังจากที่แตะจุดสูงสุดของวัน ที่ 883.60 ดอลลาร์<br><br>ขณะที่สัญญาโลหะเงินส่งมอบเดือนมี.ค.ปิดที่ 11.420 ดอลลาร์/ออนซ์ เพิ่มขึ้น 71.50 เซนต์ และสัญญาโลหะทองแดงส่งมอบเดือนมี.ค.ลดลง 0.5 เซนต์ ปิดที่ 1.3730 ดอลลาร์/ปอนด์<br><br>ส่วนสัญญาพลาตินัมส่งมอบเดือนม.ค.ปิดที่ 865.20 ดอลลาร์/ออนซ์ พุ่งขึ้น 15.70 ดอลลาร์/ออนซ์ และสัญญาพัลลาเดียมส่งมอบเดือนมี.ค.ปิดที่ 177.60 ดอลลาร์/ออนซ์ เพิ่มขึ้น 5.00 ดอลลาร์<br><br>จอห์น เนดเลอร์ นักวิเคราะห์จาก Kitco Bullion Dealers กล่าวว่า ตลาดทองคำได้รับแรงหนุนจากค่าเงินดอลลาร์สหรัฐที่ยังคงร่วงลงอย่างต่อเนื่องเมื่อเทียบกับสกุลเงินหลักๆของโลก โดยดอลลาร์ดิ่งลงแตะระดับต่ำสุดในรอบ 2 เดือนเมื่อเทียบกับยูโรและต่ำสุดในรอบ 13 ปีเมื่อเทียบเยน เนื่องจากนักลงทุนยังคงกระหน่ำขายดอลลาร์ หลังจากคณะกรรมการกำหนดนโยบายของเฟดประกาศลดอัตราดอกเบี้ยระยะสั้น (fed funds rate) ลงอีก 0.75-1.0% สู่ระดับ 0-0.25% ซึ่งเป็นระดับต่ำสุดนับตั้งแต่เดือนก.ค.ปีพ.ศ.2497 จากเดิมที่ระดับ 1.00% โดยมีเป้าหมายที่จะยับยั้งเศรษฐกิจไม่ให้ถดถอยรุนแรง<br><br>สำหรับราคาทองคำในประเทศตามประกาศของ สมาคมค้าทองคำ ราคาทองคำแท่งรับซื้อบาทละ13,750 ขายออกบาทละ 13,850 ทองรูปพรรณรับซื้อบาทละ13,553.04 ขายออกบาทละ 14,250บาท <br><br><br>