การพุ่งขึ้นของราคาทองคำทำสถิติสูงสุด 3 วันติดเมื่อสัปดาห์ที่ผ่านมา<br><br>ถือเป็นข่าวดีสำหรับบรรดานักลงทุนในภูมิภาคเอเชียและตะวันออกกลาง จนทำให้มีบางส่วนเทขายทองคำ เพื่อทำกำไรเข้ากระเป๋าตัวเอง<br><br>ทว่าในความเป็นจริง นักลงทุนส่วนใหญ่ทั้งในเอเชียและตะวันออกกลาง ยังคงเลือกที่จะถือครองทองคำในมือต่อไป และเฝ้ารอด้วยความสุขุมรอบคอบ ท่ามกลางความหวังที่ว่าราคาทองคำจะทะยานขึ้นไปอีกในอนาคตอันใกล้นี้  <br>ปัจจุบัน ราคาทองคำในตลาดโลกได้ปรับตัวขึ้นไปแล้วเกือบ 20% นับตั้งแต่ต้นปีที่ผ่านมา โดยมีปัจจัยหนุนมาจากการอ่อนค่าลงของเงินเหรียญสหรัฐ และความหวั่นวิตกในเรื่องภาวะเงินเฟ้อในอนาคต <br><br>แม้ในช่วงไม่กี่วันมานี้ ราคาทองคำในตลาดโลกจะยังคงร้อนแรงไม่หยุด ทว่าในทางตรงกันข้าม สิ่งที่เกิดขึ้นกำลังทำให้บรรดาร้านค้าทอง ตั้งแต่ในมหานครซิดนีย์ ออสเตรเลีย ไล่ไปจนถึงตลาดในนครดูไบ สหรัฐอาหรับเอมิเรตส์ และนครมุมไบ ของอินเดีย ต้องเผชิญกับการขาดโอกาสอย่างหนักในการทำกำไรจากราคาทองคำที่พุ่งสูงสุดเป็นประวัติการณ์ <br><br>วันนี้ก็เป็นเหมือนกับวันอื่นๆ เดวิด คาร์ จากบริษัทค้าทองคำแท่ง เคเจซี คอยน์ส ออสเตรเลีย ระบายความคับข้องใจที่เกิดขึ้น <br><br>คาร์ บอกว่า ในช่วงไม่กี่วันที่ผ่านมา แทบจะไม่มีลูกค้าคนใดเดินเข้ามาในร้านเพื่อขายทองคำเลย แม้ว่าราคาทองคำทะยานขึ้นอย่างรวดเร็วเพียงชั่วข้ามคืน ส่วนใหญ่ลูกค้าจำนวนมากเลือกที่จะเฝ้ารอและดูสถานการณ์ ราคาทองคำจะเป็นไปในทิศทางใดต่อไป <br><br>ไม่เพียงแค่ร้านค้าทองคำเท่านั้นที่ต้องอยู่ในความเงียบเหงา แม้แต่เหมืองทองสำคัญในย่านชนบทของเมืองคาลกูร์ลี ก็ยังเงียบเหงาตามไปด้วย <br><br>ไม่มีการดำเนินการอะไรในสถานการณ์ที่ไม่ปกติครั้งนี้ จอห์น ออร์เนอร์ บรรณา ธิการหนังสือพิมพ์ คาลกูร์ลี ไมเนอร์ กล่าว <br><br>สวนทางกับในสหรัฐและยุโรป ที่เมื่อราคาทองคำพุ่งติดเพดานวันอังคารที่ผ่านมา ที่นิวยอร์ก และประเทศต่างๆ ทั่วยุโรปต่างก็โกยทำกำไรจากการเทขายทองคำไปแล้วมากกว่า 10 เหรียญสหรัฐต่อออนซ์ ซึ่งถือว่าทำกำไรได้สูงกว่าเมื่อเทียบกับการพุ่งทำราคาสูงสุดของทองคำเมื่อเดือนมี.ค.ปีที่แล้ว <br><br>ขณะเดียวกัน ปริมาณของทองคำเก่าในตลาดทองคำโลก ซึ่งส่วนใหญ่มาจากการขายทองเก่าและทองรูปพรรณให้กับพ่อค้า ก็เริ่มมีบทบาทเพิ่มขึ้นมากในช่วงไม่กี่ปีที่ ผ่านมานี้ หลังจากที่บรรดากองทุนอีทีเอฟ ที่ลงทุนในสินทรัพย์ประเภททองคำดึงดูด นักลงทุนได้มากขึ้น จนถือครองทองคำไว้ ในมือมากถึงกว่า 1,000 ตัน หรือเทียบเท่ากับธนาคารกลางที่ใหญ่ที่สุดเป็นอันดับ 5 ของโลก <br><br>ก่อนหน้านี้ นักวิเคราะห์ กล่าวว่า หากมีทองคำเก่าไหลเข้าสู่ตลาดบ้าง ก็จะช่วยบรรเทาไม่ให้ราคาทองคำพุ่งสูงขึ้นมาก ทว่าในความเป็นจริง ทองคำที่ร้านค้าปลีกเทขาย กลับมีไม่เพียงพอที่จะทำให้ราคาทองลดลง <br><br>อย่างไรก็ดี จนถึงวันนี้ยังไม่มีรายงานพบการกักตุนทองคำซุกซ่อนอยู่ เหมือนกับที่เคยเกิดขึ้นเมื่อปีค.ศ. 1980 ซึ่งในครั้งนั้นบรรดานักเก็งกำไรต่างพากันกักตุนทองคำ ทำให้ราคาพุ่งสูงขึ้นอย่างรวดเร็วมากกว่า 800 เหรียญสหรัฐต่อออนซ์มาแล้ว <br><br>คนที่มาร้านทองในวันนี้ มีทั้งผู้ซื้อและ ผู้ขายพอๆ กัน โอซามุ อิเคดะ ผู้จัดการ ทั่วไปของทานากะ กิคินโซกุ โกเยียว ร้านค้าทองชั้นนำของญี่ปุ่น กล่าว <br><br>ขณะที่บริษัท โตกูริกิ ฮอนเทน ห้างค้าทองคู่แข่งสำคัญ ก็ต้องเผชิญกับสถานการณ์เดียวกันโดยไม่ได้รับการยกเว้น <br><br>ไม่มีใครมาต่อแถวหน้าร้านของเราเลย เพราะสำหรับคนญี่ปุ่นแล้ว ราคาทองในวันนี้ยังแพงเกินไปที่จะซื้อ แต่ก็ยังถูกเกินไปที่จะรีบขายเช่นกัน ฟูมิโอะ ยามาโมโตะ ผู้จัดการของร้านโอดครวญ <br><br>ด้านบรรดาร้านค้าทองคำ ในย่านซิตี ออฟ โกลด์ ที่อยู่ในย่านตลาดค้าทองคำที่เก่าแก่ที่สุด ในนครดูไบ สหรัฐอาหรับเอมิเรตส์ ยอมรับเช่นกันว่า ร้านแต่ละแห่งยังต้องเผชิญกับจำนวนลูกค้าที่เข้ามาซื้อทองคำลดลงเช่นกัน เนื่องจากราคาทองคำสูงเกินกว่าที่จะเอื้อมถึงอีกต่อไป <br><br>ยอดขายทองคำร่วงลงอย่างหนัก พร้อมกับวิกฤตเศรษฐกิจ และถือได้ว่าเป็นช่วงเวลาที่เลวร้ายที่สุด เพราะไม่มีลูกค้าสักคนเดียวเข้ามาซื้อทองคำในราคาสูงลิ่ว ชิบู โมฮัมเหม็ด โมฮัมเหม็ด ผู้จัดการฝ่ายขาย ร้านโมเดิร์น จิวเวลรี กล่าว <br><br>โมฮัมเหม็ด บอกด้วยว่า แม้จะมีลูกค้าเข้ามาในร้าน แต่ก็เป็นเพียงกลุ่มคนที่เข้ามาขายทองคำเท่านั้น แต่ร้านก็ไม่ได้รับซื้อไว้ เพราะทางร้านไม่มีเงินมากพอ <br><br>และอีกเหตุผลสำคัญอย่างหนึ่งที่ทำให้ชาวเอเชียยังไม่รีบเทขายทองออกไป ทั้งๆ ที่ราคาในช่วงนี้ช่างยั่วยวนใจนัก ก็เป็นเพราะว่าการค้าขายทองคำจะขายกันในรูปของเงินดอลลาร์สหรัฐ ซึ่งอ่อนค่ามาอย่างต่อเนื่อง นั่นเอง ทำให้ราคาทองดูแพงขึ้น <br><br>แต่ถ้าคิดเป็นเงินสกุลอื่น เช่น ดอลลาร์ออสเตรเลียแล้ว จะเห็นราคาทองกลับตกลง <br><br>โดยตั้งแต่เดือนมี.ค.ที่ผ่านมา ราคาทองคำเมื่อคิดเป็นสกุลเงินดอลลาร์ออสเตรเลียนั้น ตกไปแล้ว 20% <br><br>และหากคิดเป็นเงินเยน ซึ่งแข็งค่ามาตลอดเมื่อเทียบกับดอลลาร์ ราคาทองยิ่งตกลงไปมากกว่านั้นเสียอีก <br><br>ย้ายวิกไปที่อินเดีย สำหรับสถานการณ์ราคาทองคำถูกจับตาเป็นพิเศษ เนื่องจากมีความต้องการทองคำเพิ่มมากขึ้น โดยเฉพาะในช่วงก่อนการจัดเทศกาล ธันวันตริ (Dhanteras) และเทศกาลประดับไฟ (Diwali) ที่จัดขึ้นในช่วงเดือนต.ค. <br><br>ซึ่งค่าเงินรูปีของอินเดียเองก็ยังคงแข็งค่าต่อเนื่องเมื่อเทียบกับเงินเหรียญสหรัฐ ทำให้ราคาทองยังไม่หวือหวามากนัก รักษาระดับอยู่ที่ 1.6 หมื่นรูปี (ราว 1.16 หมื่นบาท) <br><br>จึงไม่มีความจำเป็นที่จะทำกำไรกันมาก <br><br>ไพนาคิน ไวแอส ผู้ช่วยรองประธานฝ่ายการเงิน อินดัสอินด์ แบงก์ ธนาคารเอกชนที่มีชื่อเสียงที่สุดในนครมุมไบ ในฐานะที่เป็นผู้นำเข้าทองคำสำหรับขายให้กับนักค้าทองและร้านเครื่องประดับในประเทศ กล่าวว่า บรรดานักลงทุนจะไม่มีวันซื้อทองคำที่มีราคาสูงมากักตุนไว้อย่างแน่นอน แม้ว่าจะยังมีรายงานการซื้อทองคำจากร้านเครื่องประดับอยู่อย่างต่อเนื่องก็ตาม <br><br>เพราะการเฝ้ารอช่วงเวลาที่เหมาะสม ถือเป็นทางเลือกที่ดีที่สุดในเวลานี้ <br><br>