วันอังคารที่ 22 กันยายน พ.ศ. 2552 <br><br>นายกสมาคมค้าทองคำเชื่อไอเอ็มเอฟปูดข่าวขายทองคำ 403 ตัน ทั้งที่ไม่สามารถทำได้ทันในปีนี้ ราคาหล่น 150 บาทแล้ว คาดอีก 2 วันนิ่ง<br><br>สมาคมค้าทองคำแห่งประเทศไทย รายงานราคาทองคำในตลาดโลกปรับตัวลดลงหลุด 1,000 เหรียญสหรัฐต่อออนซ์ ลงมาอยู่ที่ 999 เหรียญสหรัฐต่อออนซ์แล้ว จากช่วงเช้าวันเดียวกันราคาทองคำเปิดตลาดอยู่ที่ 1,004 เหรียญสหรัฐต่อออนซ์  <br>นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ราคาทองคำในตลาดโลกได้ปรับตัวลดลงตามข่าวกองทุนการเงินระหว่างประเทศ (ไอเอ็มเอฟ) อนุมัติให้นำทองคำ 403 ตันที่มีอยู่ออกขาย เพื่อนำเงินที่ได้ไปให้ประเทศที่ยากจนได้กู้ยืม ส่งผลให้ราคาทองคำในประเทศปรับตัวลดลงเหลือบาทละ 15,950 บาท ลดลงระหว่างวัน 50 บาท จากสัปดาห์ก่อนราคาสูงสุดอยู่ที่บาทละ 16,250 บาท <br><br>นายจิตติ กล่าวว่า ข่าวออกมาตั้งแต่วันที่ 19 ก.ย. ส่งผลให้ราคาทองคำปรับตัวลดลงทันที 100 บาท โดยอยู่ที่ 16,050 บาท ก่อนจะลดลงอีกหลังเปิดตลาดสัปดาห์นี้ <br><br>นายจิตติคาดว่าราคาทองคำจะปรับตัวลดลงไม่เกิน 2 วันนี้ เพราะข่าวที่เกิดขึ้นเป็นเพียงข่าวลือจากไอเอ็มเอฟเพื่อให้ราคาทองคำปรับตัวลดลง เนื่องจากปีก่อนไอเอ็มเอฟก็เคยออกมาให้ข่าวว่าจะขายทองคำเหมือนครั้งนี้ แต่จนถึงขณะนี้ก็ยังไม่มีการขายทองคำออกมา <br><br>นายจิตติ กล่าวว่า ขั้นตอนของไอเอ็มเอฟที่จะขายทองคำนั้นต้องขอต่อสภาคองเกรสเพื่ออนุมัติ จากนั้นต้องผ่านความเห็นชอบจากสมาชิกไอเอ็มเอฟกว่า 180 ประเทศ ซึ่งกว่าจะผ่านขั้นตอนนี้ต้องใช้เวลาอย่างต่ำ 10 เดือน และตามกฎของการขายทองคำตามที่ตกลงกันในสหภาพยุโรป (อียู) จะกำหนดให้ขายทองคำไม่เกินปีละ 500 ตัน และต้องขายก่อนวันที่ 25 ก.ย.ของทุกปี ฉะนั้นจึงเหลืออีกแค่ 2-3 วันที่สามารถนำทองคำออกมาขายได้ จึงเชื่อว่าเรื่องนี้เป็นเพียงการปั่นราคาทองคำเท่านั้น <br><br>ถ้าพิจารณาตามข้อบังคับที่ตกลงกันเกี่ยวกับการขายทองคำในตลาดโลก จะพบว่าไอเอ็มเอฟไม่สามารถขายทองได้ทันในปีนี้แน่ และเชื่อว่าจะไม่ทันปีหน้าด้วย <br><br>ก่อนหน้านี้นายโดมินิก สเตราส์-คาห์น ประธานไอเอ็มเอฟ กล่าวว่า คณะกรรมการได้อนุมัติโครงการดังกล่าวแล้ว จึงจะดำเนินการอย่างโปร่งใส สำหรับแนวทางในการดำเนินโครงการนั้นไอเอ็มเอฟจะนำทองคำขายให้ธนาคารกลางประเทศต่างๆ หรือองค์กรทางการเงินในราคาตลาด แต่ก็จะมีการแจ้งให้ทราบก่อนเริ่มโครงการ เพื่อลดกระแสต่อต้าน เนื่องจากในปัจจุบันมีทองคำอยู่ในตลาดโลกแล้ว 400 ตัน <br><br>