24 สิงหาคม 2552 - 00:00<br><br>   หลังจากร่ายรำกันมาพักใหญ่  ในต้นเดือนกันยายนนี้  รัฐบาลได้ฤกษ์เปิดตัว  &quot;ปฏิบัติการไทยเข้มแข็ง  2555&quot;  อย่างเป็นทางการเสียที<br><br>     ในวันเปิดตัว  นายอภิสิทธิ์  เวชชาชีวะ  นายกรัฐมนตรี  จะได้บรรยายถึงสรรพคุณความดีงามของโครงการ  เพื่อให้ประชาชนได้ทราบว่า  ถ้าทำโครงการเหล่านี้แล้ว  &quot;ไทยแลนด์แดนออฟสมายด์  จะเข้มแข็งได้อย่างไร&quot;<br><br>     พร้อมกันนั้น  จะมีการเปิดตัวเว็บไซต์  www.tkk.com  อย่างเป็นทางการ  โดยเว็บไซต์ดังกล่าวจะมีการเผยแพร่รายละเอียดของโครงการลงทุนตามแผนปฏิบัติการไทยเข้มแข็งให้ประชาชนและสาธารณะได้รับทราบ  รวมทั้งจะมีการรายงานความคืบหน้าการดำเนินโครงการเป็นระยะๆ  เพื่อให้ประชาชนได้ร่วมกันตรวจสอบข้อมูลได้อย่างชัดเจนและโปร่งใส  นอกจากนี้  ได้ยินมาว่าจะมีการเปิดตัวสื่อโฆษณาประชาสัมพันธ์โครงการแบบน่ารักๆ  เพราะเป็นการนำชาวบ้านที่ได้รับประโยชน์จากโครงการไทยเข้มแข็งมาร่วมแสดงด้วย<br><br>     จะน่ารักดูดีกว่าที่  &quot;นายกฯ  มาร์ค&quot;  เล่นเองหรือเปล่า  ต้องคอยดู...<br><br>     อย่างไรก็ดี  ไม่ว่างานเปิดตัวจะเลิศหรูแค่ไหน  คงไม่ใช่สาระสำคัญ  เพราะคงเป็นแค่การ  &quot;ตีปี๊บ&quot;  แบบดังๆ  เพื่อให้คนในสังคมรับรู้เท่านั้น  แต่ถ้าผู้มีหน้าที่รับผิดชอบยังเอาแต่พรรณนาโวหารเหมือนเช่นที่ผ่านมา  สังคมก็คงยังไม่ได้อะไรมากไปกว่าที่เป็นอยู่  เพราะต้องอย่าลืมว่า...หัวใจสำคัญอยู่ที่การขับเคลื่อนโครงการลงทุนให้เกิดขึ้นได้อย่างแท้จริง  เพื่อให้เกิดผลต่อระบบเศรษฐกิจ  ทั้งในระดับภาพรวมของประเทศ  ที่สำคัญกว่าคือ  ในระดับ  &quot;ปากท้องของชาวบ้านร้านตลาด&quot;  ที่แม้จะออกไปในเชิงความรู้สึกเสียส่วนใหญ่<br><br>     แต่นี่แหละ!  จะเป็นตัวชี้วัดความสามารถและการมีตัวตนอยู่  (ในใจประชาชน)  ของรัฐบาลได้ดี  ทั้งในขณะนี้  รวมถึงอนาคต!!!<br><br>     ที่จริงแล้วโครงการไทยเข้มแข็งนี้   รัฐบาลตั้งเป้าหมายในภาพรวม  (ถึงสิ้นปี  2555)  ไว้สูงถึงกว่า  1.5  ล้านล้านบาท  เพียงแต่ปัจจุบันมีโครงการที่มีความพร้อมดำเนินการได้ทันทีในปีงบประมาณ  2553  เพียง  1.06  ล้านล้านบาทเท่านั้น  ประกอบด้วย  โครงการลงทุนของรัฐบาลและรัฐวิสาหกิจที่รัฐบาลรับภาระการลงทุน  8.24  แสนล้านบาท  และโครงการลงทุนของรัฐวิสาหกิจที่รัฐวิสาหกิจรับภาระการลงทุนเอง  2.39  แสนล้านบาท<br><br>     เรียกว่า  &quot;โครงการภายใต้แผนปฏิบัติการไทยเข้มแข็ง  2555  ประเภทที่  1&quot;  ซึ่งโครงการประเภทที่  1  ดังกล่าว  ได้ถูกกำหนดให้อยู่ภายใต้ระบบ  e-Budgeting  SP  ของสำนักงบประมาณ  และได้รับการยืนยันว่าหน่วยงานเจ้าของโครงการได้บันทึกข้อมูลเข้าระบบดังกล่าวเรียบร้อยแล้ว<br><br>     สำหรับโครงการลงทุนที่รัฐบาลรับภาระ  ระหว่างปี  2552-2555  ได้แก่  1.สาขาการบริหารจัดการน้ำ  และน้ำเพื่อการเกษตร  จะใช้วงเงินรวม  2.01  แสนล้านบาท  2.สาขาขนส่ง   ใช้วงเงินรวม  3.08  แสนล้านบาท  3.สาขาโครงสร้างพื้นฐานด้านการท่องเที่ยว  3,755  ล้านบาท  4.สาขาโครงสร้างพื้นฐาน  และพัฒนาบุคลากรด้านการศึกษา  1.29  แสนล้านบาท  5.สาขาโครงสร้างพื้นฐานและพัฒนาบุคลากรด้านสาธารณสุข  9.83  หมื่นล้านบาท  6.สาขาโครงสร้างพื้นฐานเพื่อสวัสดิภาพของประชาชน  9,600  ล้านบาท  7.สาขาโครงสร้างพื้นฐานด้านวิทยาศาสตร์และเทคโนโลยี  1.12  หมื่นล้านบาท  8.สาขาโครงสร้างพื้นฐานด้านทรัพยากรธรรมชาติและสิ่งแวดล้อม  4,169  ล้านบาท  9.สาขาการพัฒนาการท่องเที่ยว  5,271  ล้านบาท  10.สาขาเศรษฐกิจเชิงสร้างสรรค์  3,576  ล้านบาท  และ  11.สาขาการลงทุนในระดับชุมชน  5.09  หมื่นล้านบาท<br><br>     สำหรับในปี  2552  จะมีการใช้วงเงิน  2.71  หมื่นล้านบาท  ปี  2553  ใช้เงิน2.13   แสนล้านบาท   ปี  2554  ใช้เงิน  2.87  แสนล้านบาท  และปี  2555  ใช้เงิน   2.96  แสนล้านบาท<br><br>     ส่วนการลงทุนที่รัฐวิสาหกิจรับภาระเอง   ได้แก่   1.สาขาพลังงานและพลังงานทดแทน   ใช้เงินรวม  1.97  แสนล้านบาท  2.สาขาการสื่อสาร  4.03  หมื่นล้านบาท  และ  3.สาขาโครงสร้างพื้นฐานด้านการท่องเที่ยว  1,620  ล้านบาท<br><br>     ทั้งนี้   ในปี   2552  จะใช้เงินรวม  7.46  หมื่นล้านบาท  ปี  2553  ใช้เงินรวม   9.43  หมื่นล้านบาท  ปี  2554  ใช้เงินรวม  3.99  หมื่นล้านบาท  และปี  2555  ใช้เงินรวม  3.07  หมื่นล้านบาท<br><br>     ล่าสุด  คณะรัฐมนตรีเพิ่งอนุมัติกรอบการจัดสรรวงเงินกู้ภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ  พ.ศ.2552  ในวงเงินเบื้องต้น  2  แสนล้านบาท  หรือพูดง่ายๆ  คือ  &quot;การันตีแหล่งเงินที่จะนำจัดสรรให้โครงการลงทุนประเภทที่  1&quot;  นั่นเอง  รวมถึงยังเห็นชอบให้ขยายกรอบการใช้เงินกู้จาก  พ.ร.ก.ดังกล่าวเพิ่มอีก  1  แสนล้านบาท  เป็น  3  แสนล้านบาท  เนื่องจากมีการประเมินว่าภาระการกู้เงินเพื่อชดเชยการขาดดุลงบประมาณ  หรือชดเชยเงินคงคลัง  จะไม่มากอย่างที่เคยคาดการณ์ไว้  เพราะสถานการณ์จัดเก็บรายได้ของรัฐบาลเริ่มดีขึ้น<br><br>     แต่ทั้งหมดนี้จะต้องจัดทำรายละเอียดการได้รับจัดสรรงบประมาณเป็นรายโครงการเสนอคณะรัฐมนตรีเห็นชอบอีกครั้ง<br><br>     อย่างไรก็ตาม  การใช้เงินกู้  2  แสนล้านบาทแรก  สามารถจำแนกการใช้เงินออกตามรายกระทรวงตามลำดับวงเงินที่ได้รับจัดสรรมากไปน้อย  ได้แก่  1.กระทรวงเกษตรและสหกรณ์  ได้รับจัดสรรรวม  4.81  หมื่นล้านบาท  แบ่งเป็นการใช้เงินในปี  2553  จำนวน  4.10  หมื่นล้านบาท  ปี  2554  จำนวน  4,353  ล้านบาท  และปี  2555  จำนวน  2,701   ล้านบาท   แยกได้เป็น  กรมชลประทานรวม  4.71  หมื่นล้านบาท  กรมประมง  119   ล้านบาท  กรมปศุสัตว์  420  ล้านบาท  กรมส่งเสริมการเกษตร  300  ล้านบาท  กรมพัฒนาที่ดิน   84.5   ล้านบาท  กรมส่งเสริมสหกรณ์  43  ล้านบาท  และกรมการข้าว  17.7   ล้านบาท<br><br>     2.กระทรวงศึกษาธิการ  ได้รับจัดสรร  4.54  หมื่นล้านบาท  ส่วนใหญ่ใช้ในปี  2553 ราว   3.98   หมื่นล้านบาท  ส่วนปี  2554  ใช้เงิน  3,319  ล้านบาท  และปี  2555   จำนวน  2,245  ล้านบาท  โดยสำนักงานคณะกรรมการการศึกษาขั้นพื้นฐาน  (สพฐ.)  ได้รับจัดสรรสูงสุด  2.62  หมื่นล้านบาท<br><br>     3.กระทรวงคมนาคม  ได้รับงบรวม  3.99  หมื่นล้านบาท  แบ่งเป็นในปี  2552  จำนวน  1.25  หมื่นล้านบาท  ปี  2553  จำนวน  2.69  หมื่นล้านบาท  และปี  2554  จำนวน  378  ล้านบาท  แยกได้เป็นกรมทางหลวง  ได้ร้บ  2.36  หมื่นล้านบาท  กรมทางหลวงชนบท  1.50  หมื่นล้านบาท  กรมการขนส่งทางบก  1,183  ล้านบาท  และกรมการขนส่งทางอากาศ  58  ล้านบาท<br><br>     4.กระทรวงการคลังได้รับจัดสรรรวม   1.45   หมื่นล้านบาท  ทั้งหมดใช้ในปี  2552   (เพิ่มทุนให้สถาบันการเงินเฉพาะกิจของรัฐ)  5.กระทรวงสาธารณสุข  ได้รับจัดสรร  1.15  หมื่นล้านบาท  แบ่งเป็นปี  2553  จำนวน  8,227.8  ล้านบาท  ปี  2554  จำนวน  2,902.9  ล้านบาท  และปี  2555  จำนวน  384  ล้านบาท  6.กระทรวงทรัพยากรธรรมชาติและสิ่งแวดล้อมได้รับจัดสรร  1.14  หมื่นล้านบาท  ส่วนใหญ่ใช้ในปี  2553  จำนวน  1.05  หมื่นล้านบาท  ส่วนปี  2554  ใช้  516  ล้านบาท  และปี  2555  ใช้  375  ล้านบาท  7.สำนักนายกรัฐมนตรีรวม  9,675  ล้านบาท  ทั้งหมดใช้ในปี  2553<br><br>     8.กระทรวงมหาดไทยได้รับรวม  6,423  ล้านบาท  9.สำนักงานตำรวจแห่งชาติได้รับจัดสรร  4,481  ล้านบาท  10.รัฐวิสาหกิจ  ได้รับจัดสรร  3,124.8  ล้านบาท  แบ่งเป็นปี  2553  จำนวน  2,130.6  ล้านบาท  ปี  2554  จำนวน  696  ล้านบาท  และปี  2555  จำนวน  297.8  ล้านบาท  แบ่งเป็นของการรถไฟแห่งประเทศไทย  (รฟท.)  502.5  ล้านบาท  การรถไฟฟ้าขนส่งมวลชนแห่งประเทศไทย  (รฟม.)  825  ล้านบาท  การท่องเที่ยวแห่งประเทศไทย  (ททท.)  515  ล้านบาท  การประปาส่วนภูมิภาค  (กปภ.)  817.7  ล้านบาท  การกีฬาแห่งประเทศไทย  (กกท.)  464.5  ล้านบาท  11.กระทรวงกลาโหมได้รับจัดสรร  2,204.8  ล้านบาท<br><br>     12.กระทรวงการพัฒนาสังคมและความมั่นคงของมนุษย์  1,574  ล้านบาท  13.กระทรวงการท่องเที่ยวและกีฬา  890.9  ล้านบาท  14.สภากาชาดไทย  282  ล้านบาท  15.กระทรวงเทคโนโยลีสารสนเทศและการสื่อสาร  200  ล้านบาท  16.กระทรวงอุตสาหกรรม  185  ล้านบาท  17.กระทรวงวิทยาศาสตร์และเทคโนโลยี  50  ล้านบาท  18.กระทรวงแรงงาน   47  ล้านบาท  19.กระทรวงวัฒนธรรม  40  ล้านบาท  และ  20.กระทรวงพาณิชย์  7.9  ล้านบาท<br><br>     ถามว่าการลงทุนเหล่านี้จะให้ผลในทางเศรษฐกิจมากน้อยเพียงใด?<br><br>     เมื่อเร็วๆ   นี้   ก็มีเสียงจาก  นายกรณ์  จาติกวณิช  รมว.คลัง  ออกมาประเมินว่า   หากอัดฉีด  2  แสนล้านบาทนี้เข้าสู่ระบบ  จะผลักดันเศรษฐกิจให้ขยายตัวได้ถึงประมาณ  2%  ต่อปี  อย่างไรก็ดี  การประเมินของขุนคลังยังค่อนข้างเป็นการคาดการณ์แบบคร่าวๆ  เท่านั้น<br><br>     ฉะนั้น  คงต้องลองมาดูการประเมินของ  สำนักงานเศรษฐกิจการคลัง  (สศค.)  ที่ได้ประเมินไว้สำหรับช่วงระหว่างปี  2553-2555  โดย  สศค.ยึดกรอบวงเงินรวม  1.43  ล้านล้านบาท  ตามที่  ครม.เคยเห็นชอบไว้  แยกเป็นโครงการที่รัฐบาลรับภาระ  1.11  ล้านล้านบาท  และโครงการที่รัฐวิสาหกิจรับภาระ  3.21  แสนล้านบาท<br><br>     การคำนวณผ่านแบบจำลองเศรษฐกิจมหภาค  พบว่า  โครงการเหล่านี้จะส่งผลดีต่อเศรษฐกิจของประเทศ   ได้แก่  ทำให้เศรษฐกิจไทยขยายตัวสูงขึ้นจากกรณีฐานเฉลี่ย  1.3%  ต่อปี  การลงทุนภาคเอกชนที่แท้จริงจะขยายตัว   2.6%   ต่อปี  ส่วนการบริโภคเอกชนจะขยายตัว   0.7%  ต่อปี  ช่วยจ้างงานเพิ่ม  5  แสนคนต่อปี  รวมถึงจะทำให้ดุลบัญชีเดินสะพัดปรับตัวลดลงจากกรณีฐานเฉลี่ย  -7,800  ล้านดอลลาร์สหรัฐต่อปี<br><br>     สศค.คาดการณ์ว่า  ปี  2553  จีดีพีจะขยายตัวได้  4.1%  ต่อปี  โดยการลงทุนตามแผนจะมีผลราว  1.6%  ขณะที่ปี  2554  จีดีพีจะขยายตัวได้  5.2%  ต่อปี  จากผลของการลงทุนตามแผนที่จะมีผล  1.2%  และปี  2555  จีดีพีจะขยายตัวได้  5.5%  ต่อปี  โดยมีผลมาจากการลงทุนตามแผน  1.1%<br><br>     ทว่า...ทั้งหมดนี้ต้องตั้งอยู่บนสมมติฐานตัวเลขที่ว่า  ปี  2553  จะต้องมีเม็ดเงินลงทุนถึง  4.65  แสนล้านบาท  ปี  2554  ต้องมีเม็ดเงินลงทุน  4.56  แสนล้านบาท  และปี  2555  ต้องมีเม็ดเงินลงทุน  5.31  แสนล้านบาท  ซึ่งจะมีเม็ดเงินลงทุนได้ตามสมมติฐานนี้  หมายความว่า  รัฐบาลจะต้องระดมทุนใน  6  ช่องทางประกอบกัน  ได้แก่  งบประมาณในสัดส่วน  11.9%  รายได้ของรัฐวิสาหกิจ  12.5%  เงินกู้ภายในประเทศตามกฎหมายปกติ  8.1%  เงินกู้ต่างประเทศตามกฎหมายปกติ  16.4%  เอกชนร่วมลงทุน  (PPPs)  1.9%  และเงินกู้ตามกฎหมายกู้เงินพิเศษ  49.2%  (ซึ่งนอกเหนือจากเงินกู้ตาม  พ.ร.ก.กู้เงิน  4  แสนล้านบาทแล้ว  ยังหมายรวมถึงเงินกู้ภายใต้กรอบร่างพระราชบัญญัติให้อำนาจกระทรวงการคลังกู้เงินเพื่อฟื้นฟูเศรษฐกิจ  พ.ศ...  อีก  4  แสนล้านบาทด้วย)<br><br>     นายเอกนิติ  นิติทัณฑ์ประภาศ  ผู้เชี่ยวชาญเฉพาะด้านเศรษฐกิจมหภาค  สศค.  ในฐานะโฆษกกระทรวงการคลัง  ย้ำว่า  &quot;ถ้าเบิกจ่ายได้เร็วตามแผนการที่เศรษฐกิจไทยจะกลับไปขยายตัวในระดับศักยภาพที่ประมาณ  5.5%  ต่อปี  น่าจะเกิดขึ้นได้ประมาณปี  2555  ซึ่งอยู่บนเงื่อนไขว่า  การลงทุนต้องไม่ติดขัด  และร่าง  พ.ร.บ.กู้เงินอีก  4  แสนล้านบาทต้องผ่านด้วย&quot;<br><br>     ถ้าทำได้ตามนี้  ทั้ง  &quot;เงินและงาน&quot;  รวมถึง...ไม่ปล่อยให้เกิดการรั่วไหลจากการทุจริต   คอร์รัปชั่น   ก็มีความเป็นไปได้ที่วาทกรรม  &quot;ไทยเข้มแข็ง&quot;  จะเป็นจริงได้อย่างที่เขา   (รัฐบาล)  ว่าไว้!!!.<br>