วันที่ 07 พฤศจิกายน พ.ศ. 2552 ปีที่ 19 ฉบับที่ 6918 ข่าวสดรายวัน<br><br><br>ร้านทองจ๊าก!จ่อเจ๊งกว่า5พันแห่ง ราคาพุ่งแห่ส่งออก-เหลือในตลาดแค่2พันตัน<br><br><br><br>นายยรรยง พวงราช ปลัดกระทรวงพาณิชย์ เปิดเผยภายหลังหารือร่วมกับสมาคมค้าทองคำถึงสถานการณ์ราคาทองคำ ที่มีความผันผวนในขณะนี้ว่า กระทรวงพาณิชย์จะร่วมกับสมาคมค้าทองคำ เปิดช่องทางการซื้อขายทองคำผ่านระบบอินเตอร์เน็ต เพื่อให้การซื้อขายโดยเฉพาะทองคำแท่งสะดวกมากขึ้น โดยกระทรวงพาณิชย์จะตั้งคณะทำงานขึ้นมาพิจารณาร่างระเบียบกำหนดคุณสมบัติผู้ซื้อและผู้ขาย รวมทั้งแนวทางการคุ้มครองผู้บริโภคจากกลุ่มมิจฉาชีพ ในการซื้อขายทองผ่านระบบอินเตอร์เน็ต ทั้งนี้ คาดว่าร่างระเบียบดังกล่าวจะแล้วเสร็จและเปิดการซื้อขายผ่านระบบอินเตอร์เน็ตได้ในเดือนมี.ค.53 <br><br>&quot;การส่งเสริมให้ซื้อขายทองผ่านอินเตอร์เน็ตมากขึ้นเป็นการกระตุ้นให้มีการซื้อขายจริง และส่งมอบทองกันจริง จะช่วยสกัดการเก็งกำไรทองซึ่งทุกวันนี้มีการซื้อขายผ่านตั๋วทอง ที่มีการส่งมอบสินค้ากันภายหลังทำให้ราคาทองผันผวนมาก รวมทั้งยังเป็นการเพิ่มช่องทางการจำหน่ายและอำนวยความสะดวกให้ประชาชนซื้อทองมากขึ้น&quot; นายยรรยงกล่าว<br><br>ด้านนายจิตติ ตั้งสิทธิ์ภักดี นายกสมาคมค้าทองคำ กล่าวว่า ปัจจุบันสัดส่วนการซื้อขายทองคำตามร้านค้าทั่วไปซึ่งมีการซื้อขายและส่งมอบจริงปรับลดลงอย่างต่อเนื่อง เนื่องจากประชาชนบางส่วนและนักลงทุนหันไปซื้อขายทองผ่านตลาดซื้อขายทองคำล่วงหน้ามากขึ้น ซึ่งปัจจุบันมีสัดส่วนสูงถึง 45% ทำให้การซื้อขายทองตามร้านค้าซบเซา ผู้ประกอบการจำเป็นต้องหาช่องทางใหม่เพื่อเพิ่มมูลค่าการค้า <br><br>ประกอบกับเป็นช่วงวิกฤตเศรษฐกิจประชาชนส่วนใหญ่นำทองมาขายมากกว่าซื้อ ซึ่งเห็นได้จากสถิติการการส่งออกและนำเข้าทองคำของไทยในปี&quot;52 มีความผิดปกติไปจากเดิม โดยถือเป็นครั้งแรกของประวัติศาสตร์ไทยที่มีการส่งออกทองมากกว่าการนำเข้า โดยในช่วง 9 เดือนแรก ไทยมีการนำเข้าทองรวม 82 ตัน แต่มีการส่งออกมากถึง 178 ตัน เทียบกับปีจากปี&quot;51 ที่มีการนำเข้า 240 ตัน และส่งออกเพียง 130 ตัน ซึ่งการเปลี่ยนแปลงดังกล่าวสะท้อนว่าประชาชนไทยมีการออมลดลง และมีการนำทองที่ออมออกมาขายมาก ขณะที่ปริมาณทองคำที่อยู่ในตลาดของไทยปัจจุบันปรับลดลงประมาณ 50% เมื่อเทียบกับช่วงวิกฤตเศรษฐกิจ โดยมีจำนวนรวมประมาณ 2,000 ตันเท่านั้น<br><br>&quot;ปริมาณการซื้อขายทองคำลดลงไปกว่า 40% ส่งผลกระทบให้ร้านทองมีการปิดตัวกันบ้างแล้ว และช่างทองก็กลับไปทำนาตามภาคอีสาน ขณะที่ลูกจ้างที่ถูกเลิกจ้างก็ไม่มีงานทำ เกิดปัญหาการว่างงานเพิ่มขึ้น เชื่อว่าในอีก 5 ปีข้างหน้าจะมีร้านค้าทองทั่วประเทศต้องปิดกิจการลง 90% เหลือเพียง 10% เท่านั้น หรือจะเหลือผู้ประกอบการทั่วประเทศเพียง 600 ร้าน จากปัจจุบันที่มีจำนวน 6,000 ร้าน&quot; นายจิตติกล่าว<br><br>สำหรับแนวโน้มราคาทองคำขณะนี้ เชื่อว่าราคาทองคำในตลาดโลกมีโอกาสแตะที่ระดับ 1,120 เหรียญสหรัฐ/ ออนซ์ ภายในเดือนพ.ย.นี้ คิดเป็นราคาทองคำแท่งจำหน่ายในประเทศอยู่ที่ประมาณ 17,700 บาท โดยค่าเงินบาทอยู่ที่ 33.40 บาท/เหรียญสหรัฐ แต่ราคาทองในปีนี้จะไม่พุ่งไปถึง 20,000 บาทอย่างแน่นอน <br><br>