วันจันทร์ที่ 1 กุมภาพันธ์ พ.ศ. 2553 08:49 <br><br>เงินบาทเปิดตลาด 33.17/19 ปรับตัวอ่อนค่าตามภูมิภาค<br><br>นักบริหารเงินจากธนาคารกรุงศีอยุธยา เปิดเผยว่า เงินบาทเปิดตลาดเช้านี้ที่ระดับ 33.17/19 บาท/ดอลลาร์ ปรับตัวอ่อนค่าจากปิดตลาดเมื่อช่วงเย็นวันศุกร์ที่ระดับ 33.14/16 บาท/ดอลลาร์ โดยเป็นไปในทิศทางเดียวกับค่าเงินในภูมิภาค เนื่องจากดอลลาร์กลับมาแข็งค่าเมื่อเทียบกับค่าเงินสกุลอื่น<br>          <br>&quot;(เงินบาท)น่าจะอ่อนค่าได้นิดหน่อย และอยู่ใน trend นี้ไปสักพักนึง จนกว่าจะมีข่าวอะไรมาเปลี่ยนแปลง&quot; นักบริหารเงิน กล่าว และว่า ตลาดยังมีความกังวลต่อการฟื้นตัวของเศรษฐกิจโลก ทำให้ความเชื่อมั่นยังไม่กลับมาเต็มเนื่องจากมีสัญญาณที่แสดงว่าเศรษฐกิจในยุโรปยังมีปัญหาอยู่ทั้งที่ประเทศกรีซ โปรตุเกส ขณะที่ตัวเลขทางเศรษฐกิจของสหรัฐออกมาค่อนข้างดีจนคาดกันว่าจะมีการประกาศปรับขึ้นอัตราดอกเบี้ยได้เร็วกว่าทางยุโรป<br>          <br>สำหรับความเคลื่อนไหวของสกุลเงินหลักต่างประเทศเช้านี้ เงินเยนเปิดตลาดที่ระดับ 90.24/28 ปรับตัวอ่อนค่าจากระดับ 90.12/14 เยน/ดอลลาร์ ส่วนเงินยูโรอยู่ที่ระดับ 1.3861/3865 ดอลลาร์/ยูโร ปรับตัวอ่อนค่าจากระดับ 1.3967/3971 ดอลลาร์/ยูโร ทั้งนี้ นักบริหารเงิน คาดว่า วันนี้เงินบาทมีแนวโน้มปรับตัวอ่อนค่า โดยจะเคลื่อนไหวในกรอบระหว่าง 33.10-33.25 บาท/ดอลลาร์<br><br>