 สัญญาทองคำตลาดนิวยอร์กปิดร่วงลงใกล้ระดับต่ำสุดในรอบ 1 เดือนเมื่อคืนนี้ (9 ธ.ค.) ซึ่งเป็นการปรับตัวลดลงติดต่อกัน 4 วันทำการ นอกจากนี้ สัญญาโลหะมีค่าอื่นๆก็ปิดทรุดตัวลงเช่นกัน เนื่องจากสกุลเงินดอลลาร์ที่แข็งค่าขึ้นส่งผลให้นักลงทุนเทขายทำกำไร สัญญาทองคำตลาด COMEX (Commodity Exchange) ส่งมอบเดือนก.พ.ปิดที่ 1,120.90 ดอลลาร์/ออนซ์ ดิ่งลง 22. 50 ดอลลาร์ ซึ่งเป็นระดับปิดต่ำสุดนับตั้งแต่วันที่ 13 พฤศจิกายนที่ผ่านมา <br><br>         ขณะที่สัญญาโลหะเงินส่งมอบเดือนมี.ค.ปิดที่ 17.180 ดอลลาร์/ออนซ์ ลดลง 62.70 เซนต์ และสัญญาโลหะทองแดงส่งมอบเดือนมี.ค.ลดลง 4.15 เซนต์ ปิดที่ 3.1235  ดอลลาร์/ปอนด์ <br><br>         ส่วนสัญญาพลาตินัมส่งมอบเดือนม.ค.ปิดที่ 1,409.20 ดอลลาร์/ออนซ์ ลดลง 31.20  ดอลลาร์ และสัญญาพัลลาเดียมส่งมอบเดือนมี.ค.ปิดที่ 365.55  ดอลลาร์/ออนซ์ ลดลง 9.80 ดอลลาร์ <br><br>         ทั้งนี้ ปัจจัยที่กดดันให้ราคาทองคำปรับตัวลดลงคือความเคลื่อนไหวของสกุลเงินดอลลาร์สหรัฐที่แข็งค่าขึ้น ทำให้นักลงทุนเทขายทำกำไรในตลาดสินค้าโภคภัณฑ์ ซึ่งส่งผลให้ราคาทองคำ รวมถึงน้ำมันดิบร่วงลงอย่างหนัก และส่งผลกระทบต่อแนวโน้มราคาทองคำให้ต้องถอยรูดลงจากระดับสูงสุดในรอบกว่า 2 สัปดาห์ในการซื้อขายเมื่อคืนนี้ <br><br><br>