วันอังคารที่ 15 กันยายน พ.ศ. 2552 08:05 <br><br>สัญญาน้ำมันดิบตลาดนิวยอร์กปิดลบ จาก แรงขายทำกำไร<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนต.ค.ร่วงลง 43 เซนต์ หรือ 0.62% ปิดที่ 68.86 ดอลลาร์/บาร์เรล หลังจากเคลื่อนตัวในช่วง 68.02-69.51 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนต.ค.เพิ่มขึ้น 1.14 เซนต์  หรือ 0.66% แตะที่ 1.7422 ดอลลาร์แกลลอน และสัญญาน้ำมันเบนซินส่งมอบเดือนต.ค.ลดลง 1.65 เซนต์ ปิดที่ 1.7433 ดอลลาร์/แกลลอน <br><br>ส่วนสัญญาน้ำมันดิบเบรนท์ที่ตลาด ICE ที่ตลาดลอนดอน ส่งมอบเดือนต.ค.ร่วงลง  25 เซนต์ ปิดที่ 67.44 ดอลลาร์/บาร์เรล หลังจากเคลื่อนตัวในช่วง  66.66-68 ดอลลาร์<br><br>จิม ริทเทอร์บุช ประธานบริษัท Ritterbusch and Associates ซึ่งเป็นบริษัที่ปรึกษาด้านพลังงานรายใหญ่ของสหรัฐ กล่าวว่า นักลงทุนเทขายทำกำไรหลังจากมีการคาดการณ์ว่าโรงกลั่นน้ำมันในสหรัฐอาจลดปริมาณการผลิตเพื่อไม่ให้สต็อกน้ำมันอยู่ในระดับสูงจนเกินไป <br><br>นอกจากนี้ นักลงทุนเทขายทำกำไรหลังจากบริษัทซีเอ็มอี กรุ๊ป ซึ่งเป็นผู้บริหารตลอดน้ำมัน NYMEX ตัดสินใจออกกฏควบคุมเพดานการถือครองสถานะการลงทุนในตลาดน้ำมันอย่างเข้มงวด <br><br>นักลงทุนติดตามดูข่าวที่ว่าบริษัท เปโตรบาส ของบราซิล ระบุว่าปริมาณน้ำมันสำรองที่สามารถผลิตได้ของเปโตรบาสจะอยู่ที่ 3.0-3.5 หมื่นล้านบาร์เรลภายในเวลา 3 ปีข้างหน้า ซึ่งเป็นผลจากการค้นพบแหล่งน้ำมันขนาดใหญ่นอกชายฝั่งบราซิล <br><br>ขณะเดียวกันมีรายงานว่า เชฟรอนและบริษัทพันธมิตรได้อนุมัติให้มีการดำเนินโครงการก๊าซกอร์กอนที่ออสเตรเลียแล้ว นับเป็นการปูทางสู่การจำหน่ายก๊าซที่คาดว่าจะทำรายได้ 3 แสนล้านดอลลาร์ออสเตรเลีย หรือ 2.58 แสนล้านดอลลาร์สหรัฐในจีน อินเดีย และญี่ปุ่นในช่วง 20 ปีแรก  โดยโครงการดังกล่าวจะใช้ต้นทุนประมาณ 4.3 หมื่นล้านดอลลาร์ออสเตรเลียในการดำเนินการขั้นตอนแรก ซึ่งจะมีการก่อสร้างโรงงานผลิตก๊าซธรรมชาติเหลวหรือแอลเอ็นจีในทันทีที่เกาะแบร์โรว์ ตั้งอยู่นอกชายฝั่งตะวันตกเฉียงเหนือของประเทศ<br><br>นอกจากนี้ นักลงทุนจับตาดูรายงานสต็อกน้ำมันประจำสัปดาห์ซึ่งกระทรวงพลังงานสหรัฐจะเปิดเผยในวันพุธนี้ โดยนักวิเคราะห์ส่วนใหญ่คาดว่าสต็อกน้ำมันดิบจะลดลง 2.7 ล้านบาร์เรล สต็อกน้ำมันกลั่นจะเพิ่มขึ้น 1.5 ล้านบาร์เรล สต็อกน้ำมันเบนซินจะเพิ่มขึ้น 800,000 บาร์เรล  และอัตราการใช้กำลังการกลั่นน้ำมันอาจลดลง 0.3%<br><br>