วันเสาร์ที่ 22 สิงหาคม พ.ศ. 2552 07:24 <br><br>สัญญาน้ำมันดิบตลาดนิวยอร์กปิดพุ่งขึ้นเหนือระดับ 73 ดอลลาร์ ขานรับข้อมูลเศรษฐกิจสหรัฐสดใส<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนต.ค.พุ่งขึ้น 98 เซนต์ ปิดที่ 73.89 ดอลลาร์ต่อบาร์เรล หลังจากเคลื่อนตัวในช่วง 74.72-72.03 ดอลลาร์<br><br>ขณะที่สัญญาน้ำมันเบนซินส่งมอบเดือนก.ย.เพิ่มขึ้น 1.34 เซนต์ ปิดที่ 1.9956 ดอลลาร์ต่อแกลลอน และสัญญาน้ำมันฮีทติ้งออยล์เดือนก.ย.ดีดขึ้น 1.97 เซนต์ ปิดที่ 1.9049 ดอลลาร์ต่อแกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนต.ค.พุ่งขึ้น 86 เซนต์ ปิดที่ 74.19 ดอลลาร์ต่อบาร์เรล<br><br>ปีเตอร์ บูทล นักวิเคราะห์จากบริษัท Cameron Hanover ในนิวยอร์กกล่าวว่า &quot;ภาวะการซื้อขายในตลาดน้ำมันนิวยอร์กคึกคักต่อเนื่อง หลังจากประธานเฟดแสดงความคิดเห็นว่าเศรษฐกิจในประเทศเข้าสู่ระยะฟื้นตัว ซึ่งทำให้นักลงทุนมองว่าหากเศรษฐกิจฟื้นตัวขึ้นก็จะทำให้ดีมานด์พลังงานเพิ่มขึ้นด้วย ตลาดน้ำมันนิวยอร์กในระยะนี้มักจะปรับตัวตามตลาดหุ้นนิวยอร์กและข้อมูลเศรษฐกิจสหรัฐ ไม่ได้ปรับตัวตามข้อมูลดีมานด์และซัพพลายเหมือนเมื่อก่อน&quot;  <br><br>เบอร์นันเก้กล่าวในที่ประชุมประจำปีของเฟดว่าเศรษฐกิจสหรัฐเข้าสู่ &quot;ระยะฟื้นตัว&quot; แล้ว และคาดว่าจะกลับมาขยาตัวได้อีกครั้งในไม่ช้านี้ อย่างไรก็ตาม เบอร์นันเก้เตือนว่าอัตราการปล่อยกู้ในภาคธนาคารจะยังไม่เข้าสู่ภาวะปกติ ซึ่งจะสร้างความยากลำบากให้กับภาคธุรกิจและผู้บริโภคที่ต้องการกู้เงิน <br><br>นอกจากนี้ ตลาดยังได้รับแรงหนุนหลังจากสมาคมนายหน้าค้าอสังหาริมทรัพย์แห่งชาติของสหรัฐรายงานว่า ยอดขายบ้านมือสองประจำเดือนก.ค.พุ่งขึ้น 7.2% แตะระดับ 5.24 ล้านยูนิตต่อปี ซึ่งเป็นสถิติที่ปรับตัวขึ้นติดต่อกัน 4 เดือน และเป็นระดับสูงสุดในรอบ 2 ปี หลังจากปรับตัวขึ้นที่ระดับ 4.89 ล้านยูนิตต่อปีในเดือนมิ.ย.<br><br>นักลงทุนจับตาดูการประชุมโอเปคซึ่งจะมีขึ้นในวันที่ 9 ก.ย.ที่กรุงเวียนนา หลังจากชี้ค อาหมัด อับดุลเลาะห์ อัล ซาบาห์ รัฐมนตรีน้ำมันคูเวตหนุนให้กลุ่มโอเปคตรึงกำลังการผลิตน้ำมันไว้ที่ระดับเดิม โดยให้เหตุผลว่าราคาน้ำมันที่เคลื่อนไหวในระดับ 70-80 ดอลลาร์/บาร์เรลในขณะนี้ยังไม่ถึงขั้นเลวร้าย และคาดว่าดีมานด์พลังงานจะปรับตัวเพิ่มขึ้นในสิ้นปีนี้<br><br>ศูนย์เฮอร์ริเคนแห่งชาติสหรัฐรายงานว่า พายุเฮอร์ริเคน &quot;บิล&quot; เริ่มทวีกำลังแรงขึ้น ขณะมุ่งหน้าไปทางตะวันตกเฉียงเหนือในมหาสมุทรแอตแลนติก โดยคาดว่าพายุลูกดังกล่าวจะทวีกำลังแรงขึ้นเป็นพายุเฮอริเคนระดับ 4 ในวันพรุ่งนี้ก่อนพัดขึ้นฝั่งในประเทศแคนาดา<br><br>