วันพุธที่ 21 ตุลาคม พ.ศ. 2552 <br><br>ราคาทอง ฉุดไม่อยู่ 1.72 หมื่นบาท ตลาดโลกทำนิวไฮ เตือนอย่ารีบเข้า ขยับสูงกว่าค่าเงินแล้ว<br><br>ราคาทองคำยังแพงไม่หยุด ตลาดนิวยอร์กทำสถิติสูงสุดที่ 1,066 เหรียญสหรัฐ ทำให้ทองคำในประเทศพุ่งที่ 1.72 หมื่นบาทอีกครั้งในรอบเดือน <br>นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ราคาทองคำในตลาดนิวยอร์กทำสถิติสูงสุดอยู่ที่ระดับ 1,066 เหรียญสหรัฐต่อออนซ์ ทำให้ราคาขายทองคำในประเทศวานนี้ปรับเพิ่มขึ้น โดยทองคำแท่งซื้อคืนบาทละ 1.67 หมื่นบาท ขายออกบาทละ 1.68 หมื่นบาท ส่วนทองรูปพรรณซื้อคืนบาทละ 16,463.76 บาท ขายออก 1.72 หมื่นบาท เพิ่มขึ้น 100 บาท ซึ่งถือเป็นราคาฅที่สูงมาก <br><br>นายกสมาคมค้าทองคำ กล่าวต่อว่า เหตุที่ราคาทองคำในประเทศยังไม่ปรับตัวสูงเท่าราคาในตลาดโลก เนื่องจากค่าเงินบาทวันนี้แข็งค่า อยู่ที่ระดับ 33.32 บาทต่อเหรียญสหรัฐ <br><br>อย่างไรก็ตาม แนวโน้มราคาทองคำยังมีโอกาสปรับขึ้นต่อ โดยมีแนวต้านที่ 1,085 เหรียญสหรัฐ ต่อออนซ์ หากผ่านไปได้ก็จะทดสอบแนวต้านต่อไปที่ 1,120 เหรียญสหรัฐต่อออนซ์ <br><br>นักลงทุนที่จะเข้ามาลงทุนในทองคำควรจะรอให้ราคาทองคำแท่งอ่อนตัวลงก่อนประมาณ 200 บาท จึงจะเข้ามาซื้อสะสมแล้วควรจะติดตามสถานการณ์ราคาทองคำอย่างใกล้ชิด เพราะมี ความผันผวนมาก โดยตั้งแต่ ต้นปี 2552 ราคาทองคำแท่งปรับขึ้นประมาณ 400 บาท นายจิตติ กล่าว <br><br>นายโกสินทร์ เจือศิริภักดี ผู้จัดการฝ่ายการตลาด บริษัท จีที เวลธ์ แมเนจเมนท์ กล่าวถึงภาวะการลงทุนทองคำว่าแนวโน้มราคาทองคำยังคงประคองตัวอยู่ในลักษณะขาขึ้นเอาไว้ได้ ดังนั้นกลยุทธ์ในการลงทุนจึงยังเน้นให้อยู่ข้างซื้อเป็นหลัก แนวรับที่ 1,057 เหรียญสหรัฐต่อออนซ์ แนวต้าน 1,074 เหรียญสหรัฐต่อออนซ์ ในภาพรวมการปรับขึ้นของราคาทองคำยังสูงกว่าค่าเงินบาท ที่แข็งขึ้น <br><br>สำหรับเงินบาทปิดตลาดที่ วานนี้ที่ระดับ 33.40-33.42 บาท/ เหรียญสหรัฐ อ่อนค่าลงมาจาก เปิดตลาดจากช่วงเช้าที่อยู่ระดับ 33.36/37 บาทต่อเหรียญสหรัฐ เหตุธนาคารแห่งประเทศไทยเข้าไปแทรกแซง <br><br>